
LEGEA ATRACŢIEI UNIVERSALE. 


UN EXEMPLU DE LEGE A FIZICII 


Este ciudat, dar în rarele ocazii când eram invitat undeva în mod 
oficial să cânt la bongo-uri, cel care mă prezenta nu găsea de cuviinţă 
să menţioneze că eu mă ocup şi cu fizica teoretică. Probabil din cauza 
faptului că acordăm mai mult respect artelor decât ştiinţelor. Artiştii 
renascentişti spuneau că principala preocupare a omului ar trebui să 
fie omul; totuşi, pe lume există şi alte lucruri de interes. Chiar şi 
artiştii apreciază apusurile de soare, şi talazurile oceanului, şi 
defilarea stelelor pe bolta cerească. Există deci motive pentru care să 
discutăm uneori şi despre alte lucruri. Atunci când privim aceste 
lucruri, resimţim o plăcere estetică la simpla lor observare. Dar în 
cadrul fenomenelor naturii există şi ritmuri şi tipare ce nu se văd cu 
ochiul liber, ci doar cu ochiul minţii; şi tocmai pe aceste tipare le 
numim noi legi ale fizicii. Ceea ce doresc să discut în această serie de 
prelegeri sunt caracteristicile generale ale acestor legi ale fizicii; dacă 
vreţi, este vorba despre un nivel mai presus de legile însele, de o mai 
mare generalitate. Propriu-zis, ceea ce iau în discuţie este natura aşa 
cum este ea văzută ca urmare a analizării ei minuţioase, însă doresc să 
vorbesc în principal doar despre cele mai cuprinzătoare calităţi 
generale ale naturii. 

Acuma, un asemenea subiect are tendinţa de a deveni prea 
filosofic, din cauză că ajunge prea general, iar vorbitorul se exprimă în 
termeni atât de generali din dorinţa de a se face înţeles de toată 
lumea. Ca urmare, discuţia apucă a fi considerată drept cine ştie ce 
filosofie adâncă. Eu aş dori să fiu ceva mai deosebit: să fiu înţeles într- 
o manieră directă, nu vagă. Aşa încât, în această prelegere am să 
încerc să ofer, în loc doar de generalităţi, un exemplu concret de lege 
a fizicii, astfel încât să aveţi la dispoziţie măcar unul din lucrurile 
despre care voi vorbi generalităţi. Astfel, veţi putea folosi acest 
exemplu de fiecare dată, pentru a particulariza şi a da consistență 
unor considerente altminteri prea abstracte. Ca exemplu aparte am 
ales legea din cadrul teoriei gravitaţiei, referitoare la atracţia 
universală. De ce am ales-o pe aceasta, nu ştiu. Efectiv, este una din 
primele legi descoperite în fizică, şi are o istorie interesantă. Veţi 
spune: „Bine, dar asta este fumată demult; vrem să auzim câte ceva 


despre ştiinţa mai modernă”. Poate mai recentă, dar nu mai modernă. 
Ştiinţa modernă este exact în tradiţia descoperirii Legii Atracţiei 
Universale. Ar însemna doar să vă spun de descoperiri mai recente. Nu 
mă deranjează câtuşi de puţin să vă vorbesc despre Legea Atracţiei 
Universale, pentru că descrierea istoriei şi metodelor ei, a caracterului 
descoperirii ei, a calităţilor ei, se constituie în ceva absolut modern. 

Această lege a fost numită „cea mai mare generalizare la care a 
putut accede mintea omului” şi, din prezentarea mea, probabil că deja 
bănuiţi că ceea ce mă interesează este nu atât mintea omului, cât 
minunăţia unei naturi care poate asculta de o lege atât de elegantă şi 
de simplă precum Legea Atracţiei Universale. Ca atare, accentul va 
cădea nu pe cât de isteţi suntem noi că am descoperit-o, ci pe cât de 
isteaţă este natura că îi dă ascultare. 

Legea Atracţiei Universale spune că două corpuri exercită unul 
asupra celuilalt o forță care variază invers proporţional cu pătratul 
distanţei dintre ele şi direct proporţional cu produsul maselor lor. 
Matematic, putem scrie această importantă lege sub forma 

adică, o anumită constantă înmulțită cu produsul maselor şi împărţită 
la pătratul distanţei. Acuma, dacă mai adaug remarca potrivit căreia, 
la exercitarea unei forţe asupra lor, corpurile reacţionează accelerând, 
sau, mai precis, modificându-şi în fiecare secundă viteza cu o cantitate 
invers proporţională cu masa lor, înseamnă că am spus tot ce era de 
spus în legătură cu Legea Atracţiei Universale. Orice altceva nu 
constituie decât o consecinţă matematică a acestor două lucruri. 
Acuma, eu ştiu că nu toţi dintre dumneavoastră sunteţi matematicieni, 
şi că nu puteţi sesiza imediat toate consecinţele acestor două remarci. 
Aşa încât, ceea ce aş dori să fac în continuare este să vă spun pe scurt 
istoria acestei descoperiri, care sunt câteva din consecinţele ei, ce 
efect a avut ea asupra istoriei ştiinţei, ce fel de mistere ascunde o 
asemenea lege, câte ceva despre rafinările aduse ei de Einstein şi, 
eventual, relaţia ei cu celelalte legi ale fizicii. 

Pe scurt, istoria acestei chestiuni este următoarea. La început, 
anticii au observat modul în care planetele păreau să se mişte pe cer şi 
au concluzionat că ele toate, inclusiv Pământul, se rotesc în jurul 
Soarelui. Mai târziu, această descoperire a fost făcută în mod 
independent de către Copernic, după ce lumea uitase că ea mai fusese 
făcută o dată. Întrebarea care se punea acum spre studiu era: cum 
anume exact se rotesc ele în jurul Soarelui; adică, ce fel anume de 
mişcare prezintă? Au oare tot timpul Soarele drept centru al unui cerc, 
sau urmează ele vreun alt fel de traiectorie curbă? Şi alte asemenea 
lucruri. Descoperirea acestor lucruri a durat mult timp. Vremurile de 


după Copernic erau vremuri în care se purtau ample dezbateri pe tema 
dacă planetele şi Pământul chiar se rotesc în jurul Soarelui, ori dacă 
Pământul este centrul Universului, şi altele de genul acesta. Apoi, un 
bărbat pe nume Tycho Brahe[1] a avansat o metodă de a răspunde la 
întrebări. El s-a gândit că poate ar fi o idee bună să se urmărească cu 
foarte multă atenţie şi să se înregistreze cu exactitate punctele în care 
planetele se vedeau pe cer, iar pe baza acestora să se încerce 
diferenţierea teoriilor alternative. Aceasta reprezintă cheia ştiinţei 
moderne şi constituie începutul adevăratei înțelegeri a naturii, această 
idee de a te uita la un lucru, de a înregistra detaliile şi de a spera că 
informaţiile astfel obţinute ar putea conţine indicii cu privire la 
vreuna sau alta din interpretările teoretice. Aşa că Tycho, om bogat 
care deţinea o insulă lângă Copenhaga, şi-a garnisit insula cu mari 
sextanţi şi alidade de alamă şi cu puncte speciale de observaţie, şi a 
înregistrat noapte de noapte poziţia planetelor. Numai printr-o astfel 
de muncă asiduă putem descoperi ceva. 

Atunci când toate acele date au fost adunate, ele au încăput pe 
mâna lui Kepler[2], care a încercat apoi să analizeze ce fel de mişcare 
au planetele în jurul Soarelui. El a făcut acest lucru prin încercări 
succesive. La un moment dat, a crezut că le-a dat de cap: se părea că 
planetele se rotesc în jurul Soarelui pe traiectorii circulare, cu Soarele 
în centru. Apoi, a observat că una din planete, parcă Marte, nu 
concorda prin opt minute de arc, şi a decis că eroarea era prea mare 
ca să îi aparţină lui Tycho Brache, şi că deci nu acesta era răspunsul. 
Astfel, datorită preciziei experimentului, Kepler a fost în stare să 
procedeze la o nouă încercare şi, în cele din urmă, a descoperit trei 
lucruri. 

În primul rând, a descoperit că planetele se rotesc în jurul Soarelui 
pe traiectorii eliptice, cu Soarele într-unul din focare. Elipsa este o 
curbă pe care o ştiu toţi artiştii, căci reprezintă pata alungită lăsată pe 
scenă de lumina circulară a reflectoarelor. Copiii o cunosc şi ei, pentru 
că cineva le-a zis că dacă treci o bucată de sfoară printr-un inel, fixezi 
capetele sforii şi montezi un creion în inel, atunci el va trasa o elipsă 
(fig. 1). Cele două puncte şi B reprezintă focarele. Orbita unei planete 
în jurul Soarelui este o elipsă cu Soarele în unul din focare. 


Figura | 


Următoarea întrebare era: în ce mod parcurge planeta traiectoria 
eliptică? Se mişcă ea oare mai repede atunci când este mai aproape de 
Soare? Se mişcă oare mai încet atunci când este mai departe de Soare? 
Kepler a găsit răspunsul şi la această chestiune (fig.2). El a descoperit 
că, dacă se trasează poziţiile unei planete la două momente de timp 
între care există un interval bine stabilit — să zicem, trei săptămâni — şi 
apoi alte două poziţii ale planetei, într-un alt loc de pe orbită, separate 
de un interval de timp tot de trei săptămâni, şi dacă se trasează 
segmentele corespunzătoare care unesc Soarele cu planeta (numite în 
mod tehnic raze vectoare), atunci aria delimitată de orbită şi de cele 
două linii corespunzătoare poziţiilor succesive ale planetei la un 
interval de timp de trei săptămâni, are aceeaşi valoare în orice 
porţiune a elipsei. Aşa încât, trebuie că planeta se mişcă mai repede 
atunci când este mai aproape de Soare şi mai încet atunci când este 
mai departe de Soare. 

Figura 2 
Câţiva ani mai târziu Kepler a descoperit şi o a treia regulă, care 
nu se referă doar la mişcarea unei planete în jurul Soarelui, ci 
corelează între ele mişcările tuturor planetelor. Ea afirmă că timpul 
necesar planetei pentru a efectua o rotaţie completă în jurul Soarelui 
este legat de dimensiunea orbitei, el variind cu rădăcina pătrată a 


cubului diametrului mare al elipsei. Aşadar, Kepler dispunea de aceste 
trei legi care, în rezumat, ne spun că orbitele sunt elipse, în intervale de 
timp egale se mătură arii egale și perioada de revoluţie variază cu axa 
mare a elipsei la puterea unu și jumătate. Aceste trei legi ale lui Kepler 
oferă o descriere completă a mişcării planetelor în jurul Soarelui. 


Următoarea întrebare a fost: ce oare face ca aceste planete să se 
rotească în jurul Soarelui? Pe vremea lui Kepler, unii oameni au 
răspuns că existau îngeri în spatele planetelor care băteau din aripi şi 
le împingeau pe orbite. Aşa cum veţi vedea, răspunsul nu este departe 
de adevăr. Singura diferenţă este aceea că îngerii sunt dispuşi în altă 
poziţie şi împing bătând din aripi înspre interiorul curbei. 

Între timp, Galilei cerceta legile mişcării obiectelor obişnuite, 
aflate la îndemână pe Pământ. Studiind aceste legi şi efectuând o serie 
de experimente privitoare la rostogolirea bilelor pe plane înclinate, la 
oscilaţiile pendulelor şi altele, el a descoperit un principiu important, 
numit Principiul Inerţiei. Acesta afirmă: dacă asupra unui obiect care 
se deplasează cu o anumită viteză în linie dreaptă nu acţionează 
nimic, atunci obiectul se va deplasa mereu cu exact aceeaşi viteză în 
exact aceeaşi direcţie. Oricât de incredibil ar părea acest lucru cuiva 
care a încercat să facă să se rostogolească la nesfârşit o bilă, dacă 
această idealizare este corectă şi asupra bilei nu se exercită nicio 
influenţă precum, de pildă, frecarea cu podeaua, atunci bila se mişcă 
tot timpul cu viteză constantă. 

Următorul pas a fost făcut de Newton, care a abordat chestiunea: 
„Dar în cazul în care corpul nu se mișcă rectiliniu uniform, atunci cum 
stă treaba?” El a răspuns astfel: pentru a schimba de orice manieră 
viteza, este nevoie de o forţă. De exemplu, dacă împingi o bilă în 
direcţia în care ea se mişcă, viteza ei creşte. Dacă observi că viteza îşi 
schimbă direcţia, atunci trebuie că forţă a fost laterală. Forţa poate fi 
măsurată prin intermediul produsului a două efecte. Cât de mult se 
modifică viteza într-un scurt interval de timp? Lucrul acesta poartă 
numele de acceleraţie, iar dacă se înmulţeşte acceleraţia cu un 
coeficient numit masa corpului, sau coeficient de inerție, rezultatul 
reprezintă forţa. Treaba aceasta se poate măsura. De exemplu, dacă se 
leagă o piatră la capătul unui fir şi se roteşte deasupra capului, se 
constată că trebuie tras de fir, deoarece, chiar dacă valoarea vitezei nu 
se modifică în cadrul unei mişcări circulare, se schimbă totuşi direcţia 
ei: trebuie să existe tot timpul o forţă care împinge înspre interior, iar 
aceasta este proporţională cu masa. Astfel, dacă ar fi să luăm două 
obiecte şi să le rotim pe rând deasupra capului cu aceeaşi viteză, şi 
dacă am măsura forțele necesare, forţa la cel de-al doilea corp ar fi 
mai mare decât la primul în aceeaşi proporţie în care masa lui ar diferi 
de a primului. Acesta constituie un mod de a măsura masele, 


determinând forţele necesare pentru a le modifica vitezele. Newton a 
dedus de aici că, spre exemplu, în cazul simplu al mişcării unei 
planete pe o traiectorie circulară în jurul Soarelui, nu este nevoie de 
nicio forţă pentru a face planeta să se deplaseze lateral, tangenţial. Însă, 
dacă n-ar exista forţă deloc, planeta ar ţine-o tot drept, înainte. Dar, 
de fapt, ea nu merge drept: ulterior, ea se găseşte nu acolo unde ar 
trebui să fie dacă nu ar exista nicio forţă, ci ceva mai spre Soare 
(fig.3). Cu alte cuvinte, mişcarea ei, viteza ei, au fost deviate către 
Soare. Deci, ceea ce trebuie să facă îngerii este să bată tot timpul din 

În schimb, mişcarea care ar menţine planeta într-o deplasare 
rectilinie uniformă nu are nicio cauză cunoscută. Motivul pentru care 
obiectele o ţin drept înainte la nesfârşit nu a fost niciodată descoperit. 
Principiul Inerţiei nu are nicio cauză cunoscută. Deşi îngerii nu există, 
mişcarea se continuă, pe când, pentru a obţine o cădere, avem nevoie 
de o forţă. Devenise evident că sursa forţei sălăşluia în Soare. 

În aceeaşi ordine de idei, Newton a putut demonstra faptul că 
afirmaţia potrivit căreia, în intervale de timp egale se mătură arii 
egale, este o consecinţă directă a ideii simple că toate schimbările de 
viteză sunt orientate exact spre Soare, chiar şi în cazul mişcării pe 
elipsă. În următoarea prelegere voi fi în măsură să vă arăt în detaliu 
cum se face aceasta. 

Bazându-se pe legea menţionată, Newton a putut confirma ideea 
potrivit căreia forţa este orientată spre Soare. lar pornind de la 
cunoaşterea modului în care perioadele de revoluţie ale diferitelor 
planete variază cu distanța până la Soare, se poate determina cum 
trebuie să slăbească forţa cu creşterea distanţei. El a fost în stare să 
demonstreze că forţa trebuie să varieze invers proporţional cu pătratul 
distanţei. 


Până aici, Newton nu spusese nimic nou, căci nu făcuse decât să 
afirme două lucruri pe care Kepler le enunţase într-un alt limbaj. Unul 
era absolut echivalent cu afirmaţia că forţa este orientată înspre Soare, 


iar celălalt era absolut echivalent cu enunţul că forţa variază invers 
proporţional cu pătratul distantei. 

Însă lumea văzuse prin telescoape sateliții planetei Jupiter 
rotindu-se în jurul acesteia şi arătând ca un mic sistem solar, ca şi 
când ei ar fi fost atraşi de planetă. Luna este atrasă de Pământ şi se 
roteşte în jurul Pământului, iar atracţia este de aceeaşi natură. Pare că 
orice este atras de orice altceva şi, în consecinţă, următorul pas a fost 
să se generalizeze afirmaţia şi să se spună că orice obiect atrage orice 
alt obiect. Dacă aşa stau lucrurile, atunci Pământul trebuie că atrage 
Luna exact la fel cum Soarele atrage Pământul. Dar faptul că Pământul 
atrage corpurile este ştiut, căci dumneavoastră staţi cu toţii aşezaţi 
sănătos pe scaune, în ciuda eventualei dorinţe de a pluti prin aer. 
Atragerea obiectelor de către Pământ era binecunoscută în momentul 
studierii fenomenului gravitaţiei, iar ideea lui Newton a fost aceea că 
poate gravitația care menţine Luna pe orbită era aceeaşi gravitație 
care atrage obiectele către Pământ. 

Este uşor de estimat cât de mult cade Luna în timp de o secundă, 
deoarece se cunoaşte dimensiunea orbitei ei, şi se ştie că durează o 
lună să efectueze o rotaţie completă în jurul Pământului. Dacă se 
calculează ce distanţă parcurge ea într-o secundă, se poate determina 
cu cât a coborât orbita circulară a Lunii sub linia dreaptă pe care ar fi 
urmat-o altminteri. Această distanţă reprezintă a douăzecea parte 
dintr-un inci[3]. Luna se află de şaizeci de ori mai departe de centrul 
Pământului decât ne aflăm noi: noi ne găsim la 4.000 de mile de 
centru, iar Luna se află la 240.000 de mile; deci, dacă legea era 
corectă, un corp situat la suprafaţa Pământului trebuia să cadă în timp 
de o secundă pe o distanţă de 1/20 x 3600 (pătratul lui 60) inci, 
pentru că, scăzând cu pătratul distanţei, forţa în dreptul Lunii era de 
60 x 60 ori mai mică. 1/20 inci x 3600 înseamnă aproximativ 16 
picioare[4]; or, se ştia deja, din măsurătorile efectuate de Galilei, că 
obiectele lăsate să cadă liber la suprafaţa Pământului, parcurg în 
prima secundă 16 picioare. Aşadar, aceasta însemna că Newton se afla 
pe drumul cel bun; de acum nu mai exista cale de întoarcere, întrucât 
un fapt nou, anterior complet independent, perioada de revoluţie a 
Lunii şi distanța ei faţă de Pământ, fusese corelat cu un alt fapt, 
distanţa parcursă în prima secundă de cădere liberă la suprafaţa 
Pământului. Acest lucru constituia o spectaculoasă testare a faptului 
că totul era în regulă. 

Mai mult, Newton a făcut o mulțime de alte predicții. El a fost 
capabil să calculeze care ar fi forma orbitei dacă legea forței este cea a 
inversei proporționalități cu pătratul distanţei şi, evident, a găsit că 
aceasta ar fi o elipsă; era chiar mai mult decât intenționase inițial. În 
plus, o serie de fenomene noi căpătau explicații evidente. 

Unul dintre ele îl constituiau mareele. Mareele se datorează 
atracției exercitate de Lună asupra Pământului, cu apele sale. Acest 
lucru mai fusese gândit uneori şi înainte, cu singura dificultate că dacă 
atracția exercitată de Lună asupra apei era cea care făcea ca nivelul 
acesteia din urmă să fie mai ridicat în partea dinspre Lună, atunci ar fi 
trebuit să se producă doar o maree pe zi (fig. 4), când, de fapt, noi 
ştim că mareele au loc aproximativ una la douăsprezece ore, adică, de 
două ori pe zi. Mai exista şi o altă şcoală de gândire, care ajunsese la o 
concluzie diferită. 


Teoria lor era aceea că Pământul ar fi fost atras afară din apă de 
către Lună. Newton a fost efectiv primul care şi-a dat seama ce se 
întâmpla: forţa Lunii asupra uscatului şi a apei este aceeaşi la distanţe 
egale; apa din punctul y este mai aproape de Lună decât Pământul 
rigid, iar cea din punctul x este mai departe. În y apa este atrasă mai 
tare spre Lună decât Pământul, iar în x este atrasă mai puţin, deci 
mareea dublă se explică prin combinarea celor două teorii. De fapt, 
Pământul execută aceeaşi acrobație ca şi Luna: se roteşte pe un cerc. 
Forţa exercitată de Lună asupra lui este echilibrată, dar de către ce 
anume? Exact aşa cum Luna se mişcă pe un cerc pentru a echilibra 
forţa din partea Pământului, tot la fel şi acesta descrie un cerc, al cărui 
centrul se situează undeva în interiorul Pământului şi echilibrează 
atracţia Lunii. Cele două planete se rotesc în jurul unui centru comun, 
astfel încât forțele să se echilibreze, însă apa din punctul x este atrasă 
mai puţin iar cea din punctul y mai mult, ea ridicându-se astfel de 
ambele părţi. Pe scurt, s-a explicat atunci şi de ce se produc mareele, 
şi de ce sunt câte două pe zi. O mulţime de alte lucruri au devenit 
limpezi: că Pământul este rotund pentru că totul este atras înspre 
interior, că Pământul nu este rotund pentru că se roteşte în jurul 
propriei axe şi zonele periferice sunt un pic împinse în afară spre a 
echilibra atracţia; că Soarele şi Luna sunt rotunde, şi aşa mai departe. 


Pe măsură ce ştiinţa evolua şi măsurătorile deveneau tot mai 
precise, testările la care era supusă legea lui Newton deveneau tot mai 
meticuloase, iar primele verificări amănunțite au vizat lunile lui 
Jupiter. Pe baza observaţiilor precise privitoare la modul în care 
acestea se mişcă pe perioade lungi de timp, s-a putut verifica dacă 
totul se găsea în acord cu spusele lui Newton, şi s-a dovedit că 
lucrurile nu stăteau aşa. Sateliții lui Jupiter păreau uneori să o ia 
înainte cu opt minute, iar alteori să rămână în urmă cu opt minute în 
comparaţie cu timpul calculat din legea lui Newton. S-a observat că ei 
se situau în avans faţă de program atunci când Jupiter se găsea 
aproape de Pământ, şi întârziau atunci când Jupiter era departe, o 
situaţie oarecum bizară. Domnul Roemer[5], având încredere în Legea 
Atracţiei Universale, a ajuns la concluzia interesantă că luminii îi ia 
un anumit interval de timp să parcurgă distanţa de la lunile lui Jupiter 
la Pământ, şi că ceea ce vedem noi atunci când ne uităm la acestea 
este nu cum arată ele acum, ci cum arătau ele în urmă cu atâta timp 
cât îi trebuie luminii să ajungă la noi. Atunci când Jupiter se află mai 
aproape de noi lumina călătoreşte într-un timp mai scurt, iar când 
Jupiter este mai departe, un timp mai lung. Roemer s-a apucat să 
corecteze diferenţele de timp în plus sau în minus existente în 
observaţiile făcute, şi în felul acesta a fost în stare să determine viteza 
luminii. Aceasta a constituit prima demonstraţie a faptului că lumina 


nu reprezintă ceva care se propagă instantaneu. 

Am supus atenţiei dumneavoastră această chestiune deosebită, 
deoarece ea ilustrează faptul că dacă o lege este corectă, ea poate fi 
folosită pentru a găsi o alta. Dacă avem încredere într-o lege, atunci, 
dacă ceva pare că nu este în regulă, acel lucru ne poate sugera un alt 
fenomen. Dacă nu am fi cunoscut Legea Atracţiei Universale, ne-ar fi 
luat mult mai mult timp să găsim viteza luminii, pentru că nu am fi 
ştiut la ce să ne aşteptăm de la sateliții lui Jupiter. Acest proces a 
evoluat într-o avalanşă de descoperiri, fiecare nouă descoperire 
punând la dispoziţie uneltele necesare pentru multe altele, iar acesta 
reprezintă începutul avalanşei, petrecut acum 400 de ani. La ora 
actuală ne aflăm în continuare în acelaşi proces neîntrerupt al unei 
avalanşe extrem de rapide. 

S-a ivit o altă problemă: planetele n-ar trebui să se deplaseze exact 
pe elipse, deoarece, potrivit legii lui Newton, ele sunt atrase nu numai 
de Soare, ci şi unele de altele; doar un pic, dar acel pic contează şi 
alterează mişcarea. Pentru planetele mari cunoscute, Jupiter, Saturn şi 
Uranus, s-au făcut calcule cu privire la cât de diferit faţă de elipsele 
perfecte ale lui Kepler ar trebui să se deplaseze ele din cauza atracției 
reciproce. Confruntând rezultatele cu observaţiile, s-a constatat că 
Jupiter şi Saturn se mişcă potrivit calculelor, pe când Uranus se 
comportă ciudat. Încă o situaţie în care legea lui Newton se găsea la 
ananghie, dar fiţi pe pace! Doi bărbaţi, Adams şi Leverrier[6], care au 
efectuat calculele în mod independent şi aproape în aceeaşi vreme, au 
propus existenţa unei planete nevăzute care influența mişcarea lui 
Uranus. Ei au adresat scrisori observatoarelor de care aparţineau, 
spunându-le: „Orientaţi-vă telescoapele într-acolo, şi veţi vedea o 
planetă”. „Ce absurd”, a răspuns unul din observatoare, „un tip care 
stă cu creionul în mână în faţa unei foi de hârtie, să ne spună nouă 
unde să ne uităm pentru a găsi o nouă planetă”. Celălalt observator a 
fost mai... în fine, administraţia era mai altfel, şi l-au descoperit pe 
Neptun! 

Ceva mai recent, la începutul secolului douăzeci, a devenit evident 
că mişcarea planetei Mercur nu era exact aşa cum trebuie. Acest lucru 
a cauzat o grămadă de necazuri, şi nu a putut fi explicat până când 
Einstein nu a arătat că legea lui Newton este uşor aproximativă şi 
trebuie rafinată. 

Întrebarea este: până unde este aplicabilă această lege? Se extinde 
ea oare dincolo de Sistemul Solar? Din acest considerent, în Planşa 1 
vă prezint o dovadă că Legea Atracţiei Universale acţionează la o 
scară mai mare decât cea a Sistemului Solar. Aveţi aici o serie de trei 
fotografii ale unei aşa-numite stele duble. În mod fericit, în cadru 
apare şi o a treia stea, astfel încât puteţi vedea că cele două chiar se 


rotesc una în jurul celeilalte, şi nu a răsucit cineva poza, lucru uşor de 
făcut cu imaginile în astronomie. 


21 iulie 1908 


septembrie 1915 


10 iulie 1920 


Planșa 1 


În Figura 5 este prezentată efectiv orbita pe care se mişcă ele. Este 


evident faptul că cele două se atrag reciproc şi că descriu traiectorii 
eliptice, aşa cum este de aşteptat. Succesiunea de poziţii la diferite 
momente de timp urmează sensul acelor de ceasornic. Veţi fi încântați 
de acestea până în momentul în care veţi observa, dacă nu cumva aţi 
şi făcut-o deja, că centrul nu constituie unul din focarele elipsei, ci 
este un pic decalat. Este deci ceva în neregulă cu legea? Nu. Doar că 
Dumnezeu a făcut ca orbita să nu fie exact cu faţa spre noi: este 
piezişă. Dacă desenaţi o elipsă şi un focar al ei şi ţineţi hârtia sub un 
unghi oarecare, ceea ce vedeţi când vă uitaţi la ea este o proiecţie, al 
cărei focar nu trebuie neapărat să coincidă cu cel al elipsei. De-asta 
arată aşa. 


SCARĂ 


Figura 5 


Dar cum rămâne cu distanţele încă şi mai mari? Forţa de mai 
devreme este între două stele; acţionează ea oare şi la distanţe care 
depăşesc două-trei diametre ale Sistemului Solar? în Planşa 2 este 
prezentat ceva cu un diametru de 100.000 de ori mai mare decât al 
Sistemului Solar: este vorba de un număr impresionant de stele. Pata 


mare şi albă nu este ceva continuu; ea ne apare aşa din cauza puterii 
de rezoluţie insuficiente a instrumentelor. În fapt, este vorba de o 
mulțime de puncte foarte, foarte mici, ca şi stelele de mai înainte, bine 
delimitate unele de altele, mişunând în această mare aglomerare 
globulară. Este unul din cele mai frumoase lucruri de pe cer; este la fel 
de frumos precum talazurile mării şi asfinţiturile de soare. Distribuirea 
materiei este absolut clară. Ceea ce menţine închegată această galaxie 
este atracţia gravitaţională reciprocă a stelelor. Modul de repartizare a 
materiei şi estimarea distanțelor ne permit să găsim în mare forţa de 
interacţiune a stelelor... şi, evident, se adevereşte a fi în principiu 
invers proporţională cu pătratul distanţei. Precizia acestor măsurări şi 
calcule nu este nici pe departe la fel de bună ca în cazul Sistemului 
Solar. 


Planşa 2 


Mai departe, gravitația se extinde şi mai mult. Acea aglomerare 
constituie doar un vârf de ac din galaxia reprezentată în Planşa 3. Este 
o galaxie tipică, şi încă o dată este limpede că obiectul acesta este 
menţinut în stare de agregare de către o forţă, iar singura candidată 
rezonabilă este gravitația. 


Planga 3 


Atunci când ajungem la asemenea dimensiuni, nu avem cum să 
verificăm legea dependenţei invers proporţionale a forţei cu pătratul 
distanţei, dar pare să nu existe niciun dubiu că pentru aceste imense 
aglomerări de stele — aceste galaxii au diametre de 50.000 până la 
100.000 de ani-lumină, pe când distanţa de la Pământ la Soare este de 
numai opt minute-lumină - gravitația se extinde chiar şi pe astfel de 
domenii. În Planşa 4 avem dovada că se extinde chiar mai mult. Aici 
este prezentată ceea ce numim o aglomerare de galaxii; ele sunt 
strânse ciorchine, asemenea unei aglomerări de stele, însă punctele 
luminoase pe care le vedeţi sunt chestii din acelea drăgălaşe precum 
cea din Planşa 3. 


Planşa 4 


Dimensiunea corespunzătoare constituie în acest caz cam o zecime 
sau o sutime din cea a Universului, pentru care avem dovada directă a 
manifestării forţei gravitaționale. Aşadar, gravitația Pământului se 
extinde la nesfârşit, chiar dacă în publicaţii s-ar putea să citiţi că cine 
ştie ce obiect scapă din câmpul gravitațional al planetei. De fapt, 
câmpul slăbeşte tot mai mult, proporţional cu pătratul distanţei, 
reducându-se la un sfert de fiecare dată când distanţa se dublează, 
până când se pierde în oceanul câmpurilor gravitaționale puternice ale 
stelelor. Împreună cu stelele din vecinătatea sa, Pământul atrage 
celelalte stele pentru a forma galaxia, şi cu toatele atrag alte galaxii 
pentru a forma un tipar, o aglomerare de galaxii. Deci câmpul 
gravitațional al Pământului nu se termină nicăieri, ci se estompează 
încet, potrivit unei legi riguroase şi precise, probabil până la marginea 
Universului. 

Legea Atracţiei Universale este diferită de multe altele. În mod 
clar, ea este foarte importantă în economia, în mecanismul 
Universului; la scara acestuia, există multe locuri în care gravitația îşi 
găseşte aplicaţii practice. Dar, în mod neobişnuit, prin comparaţie cu 
celelalte legi ale fizicii, Legea Atracţiei Universale are relativ puţine 
aplicaţii practice. În această privinţă, am ales un exemplu atipic. (Că 
veni vorba: atunci când alegi ceva dintr-o mulţime, este imposibil ca 


acel ceva să nu fie atipic în vreun anumit sens. Aceasta este minunăţia 
lumii.) Dacă stau să mă gândesc, singurele aplicaţii la scară umană 
care îmi vin în minte sunt în prospecţiunile geofizice, în prezicerea 
mareelor şi, mai nou, în determinarea traiectoriilor sateliților şi 
sondelor pe care le lansăm în spaţiu; în fine, tot recent, în calcularea 
poziţiilor planetelor pentru predicțiile pe care le publică astrologii în 
horoscopurile din reviste. Trăim într-o lume ciudată, dacă toate noile 
cuceriri în cunoaştere nu fac decât să folosească la perpetuarea aiurelii 
ce domneşte de 2000 de ani încoace. 

Am datoria să menţionez lucrurile importante în care gravitația 
joacă un rol real în comportarea Universului, iar unul dintre acestea 
este formarea de noi stele. Planşa 5 prezintă o nebuloasă gazoasă din 
interiorul propriei noastre galaxii; ea nu este constituită dintr-o 
mulţime de stele, ci din gaz. 


Planşa 5 


Se poate ca apariţia ei să se facă sub forma vreunei cine ştie ce 
unde de şoc, însă în rest fenomenul este acela de atracţie 
gravitaţională a gazului tot mai apropiat, până când gheme mari de 
gaz şi praf se adună sub formă de globuri; iar pe măsură ce continuă 
să se prăbuşească în ele însele, căldura generată de acest colaps le 
aprinde şi ele devin stele. Iar în Planşa 6 avem o dovadă a formării de 
noi stele. 


Planga 6 


Deci aşa se nasc stelele, atunci când gazul se strânge prea tare din 


cauza gravitaţiei. Uneori, când explodează, stelele regurgitează praf şi 
gaze, iar acestea se strâng din nou pentru a forma noi stele — pare a fi 
o mişcare perpetuă. 

V-am arătat deja că gravitația se extinde pe mari distanţe, dar 
Newton a spus că orice atrage orice altceva. Chiar este adevărat că 
două obiecte se atrag reciproc? Putem oare efectua un test direct şi nu 
doar să aşteptăm să vedem dacă planetele se atrag unele pe altele? O 
încercare directă a fost efectuată de către Cavendish[7], folosind 
echipamentul din Figura 6. Ideea era să se suspende orizontal o tijă cu 
două bile la capete, prin intermediul unui fir foarte, foarte fin de 
cuarţ, iar în dreptul lor să se aşeze două sfere masive de plumb, aşa că 
în desen. Ca urmare a atracției exercitate de sfere, firul urma să se 
răsucească puţin şi, într-adevăr, s-a observat o forţă gravitaţională 
infimă între obiecte de dimensiuni obişnuite. Valoarea forţei dintre 
sfere a putut fi măsurată, Cavendish numind acest experiment 
„cântărirea Pământului”. Cu grija şi pedanţa învăţământului de astăzi, 
noi nu i-am lăsa pe studenţii noştri să spună aşa; ar trebui să spună 
„măsurarea masei Pământului”. Prin experiment direct. 


LE 


Figura 6 


Cavendish a fost în stare să măsoare forța, cele două mase, şi 
distanţa dintre ele, determinând astfel constanta gravitaţională G. Veţi 
spune: „Da, dar în cazul Pământului cunoaştem forţa de atracţie, masa 
obiectului atras şi distanţa faţă de centrul Pământului, dar nu ştim nici 
masa acestuia, nici constanta gravitaţională, ci numai produsul lor”. 

Tocmai prin măsurarea constantei gravitaționale a putut fi 
determinată masa Pământului, cunoscând forţa lui de atracţie asupra 


unui corp. 

Acest experiment a constituit în mod indirect prima determinare a 
masei sferei pe care trăim. Este o realizare excepţională, şi cred că din 
acest motiv Cavendish şi-a numit experimentul  „cântărirea 
Pământului”, şi nu „determinarea constantei din Legea Atracţiei 
Universale”. În aceeaşi ordine de idei, el măsura astfel concomitent şi 
masa Soarelui şi a orice altceva, căci forţa de atracţie a Soarelui este şi 
ea cunoscută de aceeaşi manieră. 

Este foarte interesantă o altă verificare a Legii Atracţiei 
Universale, şi anume dacă forţa de atracţie este exact proporţională cu 
masa. Dacă da, şi dacă reacţia corpului este proporţională cu forţa, 
atunci mişcările induse de forță, adică modificările vitezei, sunt invers 
proporţionale cu masele. Aceasta înseamnă că două obiecte cu mase 
diferite aflate într-un câmp gravitațional, îşi vor schimba viteza în 
acelaşi fel; sau, altfel spus, că două obiecte diferite aflate în vid vor 
cădea la fel pe Pământ, indiferent de masa lor. Acesta este vechiul 
experiment al lui Galilei din tumul înclinat din Pisa. Înseamnă, de 
exemplu, că un obiect din interiorul unui satelit artificial se va roti în 
jurul Pământului exact la fel ca unul din afară, părând astfel a pluti în 
mijlocul cabinei. Faptul că forţa este exact proporţională cu masa şi că 
reacţiunile sunt invers proporţionale cu masa are această consecinţă 
interesantă. 

Cât este de exactă legea? Acest lucru a fost măsurat în 1909, într- 
un experiment efectuat de un bărbat pe nume EGtvos[8], iar mai 
recent şi mai precis, de către Dicke[9], şi putem actualmente să 
spunem că el se verifică până la o acuratețe de 1 la 10.000.000.000. 
Forţele sunt exact proporţionale cu masele. Cum este oare posibil să se 
măsoare ceva cu o asemenea exactitate? Să presupunem că vrem să 
verificăm valabilitatea legii în cazul atracției Soarelui. Ştiţi că Soarele 
ne atrage pe toţi, inclusiv Pământul, dar să presupunem că dorim să 
vedem dacă forţa de atracţie este exact proporţională cu inerția. Iniţial 
experimentul a fost efectuat cu lemn de santal; apoi s-a folosit plumb 
şi cupru, iar acum se utilizează polietilenă. Pământul se roteşte în 
jurul Soarelui, aşa încât obiectele sunt aruncate înspre în afară din 
cauza inerţiei, în măsura în care ele prezintă această proprietate. Însă 
ele sunt atrase de Soare în măsura în care au masă, conform Legii 
Atracţiei Universale. Astfel, dacă sunt atrase de Soare într-o proporţie 
diferită de cea în care sunt aruncate înspre în afară de către inerție, 
unul va fi împins înspre Soare, pe când un altul va fi împins în direcţie 
opusă. Deci, dacă fixăm două astfel de corpuri la capetele tijei din 
dispozitivul lui Cavendish, firul de cuarţ se va răsuci înspre Soare. S-a 
observat cu precizia de mai sus că el nu se răsuceşte, aşa încât ştim cu 
exactitate că atracţia Soarelui asupra obiectelor este proporţională cu 
efectul centrifug al inerţiei; prin urmare, forţa de atracţie este perfect 


proporţională cu coeficientul inerţiei; altfel spus, cu masa. 


Un aspect anume este în mod special interesant: legea de inversă 
proporţionalitate cu pătratul distanţei mai apare şi în alte locuri — de 
pildă, în legile electrostaticii. În acest caz este vorba de forţele între 
sarcini electrice, şi s-ar putea crede că inversa proporţionalitate a 
forței cu pătratul distanţei va fi având cine ştie ce semnificaţie 
profundă. Nimeni nu a reuşit vreodată să interpreteze electricitatea şi 
gravitația ca aspecte ale unui acelaşi lucru. Actualmente teoriile şi 
legile noastre din cadrul fizicii constituie o bogată colecţie de părţi 
disparate, care nu se îmbină prea bine. Nu dispunem de o structură 
din care să se deducă totul; avem mai multe piese care nu se potrivesc 
între ele. Acesta este motivul pentru care în aceste prelegeri, în loc să 
vă pot spune care este legea fizicii, trebuie să vă vorbesc despre 
lucrurile pe care diversele legi le au în comun; nu înţelegem legătura 
dintre ele. Însă ceea ce este ciudat este faptul că există anumite lucruri 
comune celor două pe care le-am menţionat. Să mai privim o dată 
legea electrostaticii| 10]. 

Forţa variază invers proporţional cu pătratul distanței, dar 
aspectul cel mai remarcabil este imensa diferenţă între tăriile forţelor 
electrică şi gravitaţională. Cei care vor să regăsească electrostatica şi 
gravitația pornind de la un acelaşi lucru, descoperă că prima este cu 
mult mai puternică decât cealaltă, astfel încât este greu de crezut că 
ele au aceeaşi origine. Cum se poate afirma că ceva este mai puternic 
decât altceva, din moment ce acest lucru depinde de câtă sarcină 
electrică şi câtă masă se iau în calcul? Nu putem vorbi despre cât de 
puternică este gravitația spunând „fie un calup de cutare dimensiune”, 
întrucât ar însemna că noi alegem dimensiunea. O putem însă face 
dacă ne raportăm la ceva produs de natură — propriile ei mărimi, care 
să nu aibă nicio legătură cu incii, ori cu anii, ori cu orice altă 
dimensiune a noastră. Dacă alegem o particulă fundamentală precum 
electronul — oricare alta ar da alt rezultat, dar pentru a ne face o idee 
nu contează alegerea — două astfel de entităţi se resping din punct de 
vedere electric cu o forţă invers proporţională cu pătratul distanţei, şi 
se atrag din punct de vedere gravitațional cu o forţă invers 
proporţională cu pătratul distanţei. 

Întrebare: care este raportul între forţa gravitaţională şi forţa 
electrică? Acesta este ilustrat în Figura 7. Raportul dintre atracţia 
gravitaţională şi respingerea electrostatică este dat de un număr 
fracţionar cu 42 de zerouri după virgulă. Acuma, aici se ascunde un 
mister adânc. De unde ar putea proveni un număr aşa incomensurabil? 
Dacă am avea o teorie din care să deducem ambele fenomene, cum ar 
putea proveni ele atât de disproporționat? Ce ecuaţie ar putea avea o 
soluţie care pentru două tipuri de forţe să ne dea o atracţie şi respectiv 


o respingere aflate într-un raport atât de extraordinar? 

Figura 7 


Oamenii au căutat să vadă dacă un astfel de raport apare şi în alte 
locuri. Ei speră să mai existe şi vreun alt număr atât de mare. Dacă e 
pe-aşa, ce-ar fi să luăm, de exemplu, diametrul Universului împărţit la 
diametrul unui proton -— destul de ciudat, dar acesta este tot un număr 
cu 42 de cifre. Şi astfel, s-ar putea face ipoteza interesantă că cele 
două rapoarte reprezintă acelaşi lucru. Însă dimensiunea Universului 
creşte cu timpul, iar asta ar însemna ca şi constanta gravitaţională să 
se schimbe cu timpul; deşi ar fi posibil, nu avem nicio dovadă că aşa 
stau lucrurile. Există câteva indicii parţiale care infirmă modificarea 
constantei gravitaționale într-o astfel de manieră. Aşa încât acest 
număr uriaş rămâne un mister. 


Pentru a încheia cu teoria gravitaţiei, trebuie să mai menţionez 
două lucruri. Unul este acela că Einstein a trebuit să modifice Legea 
Atracţiei Universale în concordanţă cu principiile relativităţii enunțate 
de el. Primul dintre acestea spune că „x” nu se poate întâmpla 
instantaneu, pe când teoria lui Newton afirmă că forţa este 
instantanee. Modificările pe care a trebuit să le aducă legii lui Newton 
au efecte foarte mici. Unul dintre ele este acela că toate masele se află 
în cădere, lumina constituie energie, iar energia este echivalentă cu o 
masă. Deci lumina se află în cădere, ceea ce înseamnă că lumina care 
trece pe lângă Soare este deviată; aşa şi este. De asemenea, în teoria 


lui Einstein forţa gravitaţională este uşor modificată, astfel încât să 
dea fix socoteală de extrem de micile discrepanțe sesizate în mişcarea 
lui Mercur. 

În fine, în legătură cu legile fizicii la scară microscopică, s-a 
descoperit că la acele dimensiuni comportarea materiei ascultă de legi 
foarte diferite de cele de la scara macroscopică. Astfel încât întrebarea 
este: cum arată gravitația la scară mică? Aceasta se numeşte Teoria 
Cuantică a Gravitaţiei. Actualmente nu există Teoria Cuantică a 
Gravitaţiei. Nu am reuşit să elaborăm o teorie care să fie complet 
consistentă cu Principiul Incertitudinii şi cu celelalte principii din 
mecanica cuantică. 


Îmi veţi spune: „Da, ne-aţi explicat ce se întâmplă, dar ce este 
gravitația? De unde provine? Ce reprezintă? Vreţi să ziceţi că o 
planetă se uită la Soare, vede cât de departe este acesta, calculează 
inversul pătratului distanţei şi apoi hotărăşte să se mişte potrivit 
legii?” Cu alte cuvinte, deşi am enunțat legea matematică, nu am 
oferit niciun indiciu privitor la mecanismul subiacent. Voi discuta 
posibilitatea de a face acest lucru în prelegerea următoare, intitulată 
„Relaţia dintre matematică şi fizică”. 

Aş dori să închei prelegerea de faţă subliniind câteva caracteristici 
comune ale gravitaţiei şi ale altor legi pe care le-am menţionat pe 
parcurs. În primul rând, exprimarea ei se face de manieră matematică; 
la fel stau lucrurile şi cu celelalte legi. În al doilea rând, nu este 
exactă: Einstein a fost nevoit să o modifice, şi ştim că tot nu este încă 
absolut corectă, căci mai avem de adăugat la ea teoria cuantică. Aşa şi 
cu celelalte legi — nu sunt exacte. Există totdeauna o umbră de mister, 
un loc în care mai avem încă de migălit. Locul acela ar putea sau nu 
să reprezinte o proprietate a naturii, dar în mod sigur el constituie un 
lucru comun tuturor legilor pe care le cunoaştem astăzi. Poate e doar 
o lipsă de cunoştinţe din partea noastră. 

Însă cel mai impresionant fapt este acela că gravitația este simplă. 
Este simplu de enunțat principiile ei în mod complet, astfel încât să nu 
lăsăm nicio urmă de evazivitate care să permită cuiva schimbarea 
ideilor legii. Este simplă, şi ca atare este frumoasă. Este simplă în 
forma ei. Nu vreau să spun că este simplă în acţiunea ei — mişcările 
diferitelor planete şi perturbațiile cauzate de unele altora pot fi cât se 
poate de complicat de determinat, iar urmărirea mişcărilor tuturor 
acelor stele dintr-o aglomerare globulară este mult dincolo de puterile 
noastre. Este complicată în acţiunea ei, dar tiparul care stă la bază, ori 
sistemul care se ascunde în spatele întregului acest lucru, este simplu. 
Acest aspect este comun tuturor legilor: toate se dovedesc a fi 
chestiuni simple, chiar dacă sunt complexe în manifestarea lor 
efectivă. 


În fine, este vorba despre universalitatea legii, despre faptul că ea 
se extinde pe distanţe atât de imense, lucru ce i-a permis lui Newton, 
analizând teoretic Sistemul Solar, să prevadă ce ar urma să se 
întâmple în cadrul unui experiment ca cel al lui Cavendish. Dacă 
micul model de sistem solar cu cele două bile care se atrag este la o 
scară de milioane şi milioane de ori mai mică, la polul opus se 
situează galaxiile, care sunt de milioane şi milioane de ori mai mari 
decât Sistemul Solar, şi care se atrag exact după aceeaşi lege. Natura 
utilizează doar firele cele mai lungi pentru a-şi ţese urzeala, aşa încât 
orice petic din materialul ei dezvăluie organizarea întregii tapiserii. 


Relaţia dintre matematică şi fizică 


Dacă analizăm lucrurile la care se aplică matematica şi fizica, este 
de la sine înţeles că matematica foloseşte atunci când este vorba 
despre numere mari, în situaţii complexe. În biologie, de exemplu, 
acţiunea unui virus asupra unei bacterii este nematematică. Privit la 
microscop, un mic virus neastâmpărat găseşte un loc anume pe o 
bacterie cu formă ciudată — există bacterii cu tot felul de forme — şi îşi 
transferă sau nu ADN-ul în interiorul acesteia. Totuşi, dacă facem 
experimentul cu milioane şi milioane de bacterii şi de viruşi, atunci, 
prin mediere, stabilim o sumedenie de lucruri în legătură cu aceştia. 
Pe ansamblu, putem folosi matematica pentru a vedea dacă viruşii se 
dezvoltă în cadrul bacteriilor, cu ce secvenţe noi, şi în ce procente; 
astfel, studiem genetica, mutaţiile şi aşa mai departe. 

Pentru a lua un alt exemplu ceva mai banal, să ne închipuim o 
tablă enormă pe care se poate juca şah sau dame. Operația efectivă ce 
caracterizează o mutare nu este matematică — sau este foarte simplă 
din punct de vedere matematic. Însă vă puteţi imagina că pe o tablă 
enormă, cu o puzderie de piese, analizarea celor mai bune mutări, sau 
a mutărilor convenabile şi neconvenabile, trebuie făcută printr-un 
raţionament de o manieră profundă, care să implice faptul că anterior 
o persoană se va fi gândit mult timp la acestea. În acel moment 
chestiunile devin matematică, şi reclamă o gândire abstractă. Un alt 
exemplu îl reprezintă circuitele basculante ale calculatoarelor. Dacă 
avem un circuit basculant care se află fie într-o stare fie în cealaltă, 
chiar dacă matematicienilor le place să pornească în teoria lor de la 
acest aspect, situaţia nu are nimic matematic în sine. Dar dacă luăm în 
considerare toate conexiunile şi legăturile între elemente, atunci, 
pentru a stabili ce va face un circuit complex, este nevoie de 
matematică. 

Aş dori să precizez din capul locului că matematica îşi găseşte o 
aplicabilitate extraordinară în fizică, în analizarea detaliată a 
fenomenelor din cadrul unor situaţii complicate. Astfel, ea stabileşte 
regulile de bază ale jocului. Dacă ar trebui să vorbesc numai despre 
relaţia dintre matematică şi fizică, cea mai mare parte a timpului ar 
trebui să o dedic discutării aspectului de mai sus. Însă din moment ce 
aceasta face parte dintr-o serie de prelegeri cu privire la caracterul 
legilor fizicii, nu am timp să vă povestesc ce se întâmplă în situaţii 
complicate, ci voi trece imediat la o altă chestiune, cea a caracterului 


legilor fundamentale. 

Revenind la jocul nostru de şah, legile fundamentale sunt 
constituite de regulile după care se mută piesele. Pentru a determina 
care mutare ar fi bună în anumite circumstanţe date, se poate recurge 
la aplicarea matematicii într-o situaţie complexă; dar pentru a descrie 
caracterul fundamental al legilor de bază, este nevoie de foarte puţină 
matematică elementară. În cazul şahului, regulile pot fi pur şi simplu 
enunțate în cuvinte. 

Lucrul ciudat în legătură cu fizica este faptul că, până şi pentru 
legile fundamentale, tot avem nevoie de matematică. O să vă dau 
două exemple, unul în care chiar că nu ne trebuie matematica, şi altul 
în care ne trebuie. Primul exemplu este o lege din fizică numită Legea 
lui Faraday, care spune că în cazul fenomenului de electroliză, 
cantitatea de substanţă depusă pe catod este proporţională cu 
intensitatea curentului electric şi cu intervalul de timp cât trece 
acesta. Aceasta înseamnă că ea este proporţională cu sarcina electrică 
ce trece prin circuit. Sună foarte matematic, dar ceea ce se întâmplă în 
fapt este că fiecare electron care trece prin firele conductoare 
transportă câte o sarcină electrică. De exemplu, în anumite situaţii, 
pentru a se depune pe catod un atom, este nevoie ca prin circuit să 
frecă un electron; astfel, numărul de atomi depuşi este în mod necesar 
egal cu numărul de electroni transportaţi, şi deci cu sarcina electrică 
ce a trecut prin circuit. Aşadar, această lege, aparent matematică, nu 
are nimic profund la bază, ea nereclamând reale cunoştinţe 
matematice. Faptul că pentru a se depune un atom este nevoie de un 
electron, bănuiesc că poate fi numit matematică, însă nu este genul de 
matematică la care mă refer eu aici. 

Pe de altă parte, să luăm Legea Atracţiei Universale a lui Newton, 
cu aspectele ei discutate data trecută. V-am scris ecuaţia 

numai ca să vă impresionez cu rapiditatea cu care simbolurile 
matematice transmit informație. V-am spus că forța este direct 
proporţională cu produsul maselor celor două obiecte şi invers 
proporțională cu pătratul distanței dintre ele; de asemenea, v-am 
precizat că un corp reacționează la aplicarea unei forțe modificându-şi 
viteza, mişcarea, pe direcția forței, cu cantități direct proporționale cu 
forța şi invers proporționale cu masa. De acord, aceasta este o 
exprimare în cuvinte, şi nu era neapărat nevoie să vă scriu ecuația. Cu 
toate acestea, afirmația respectivă constituie ceva matematic, iar 
întrebarea este cum poate reprezenta ea o lege fundamentală? Ce face 


planeta? Se uită la Soare, vede cât de departe este, şi se hotărăşte să 
calculeze cu numărătoarea ei internă inversul pătratului distanţei, ca 
să ştie cât de repede să se mişte? Aşa ceva cu siguranţă nu înseamnă o 
explicare a mecanismului gravitaţiei! Probabil că aţi dori să pătrundeţi 
mai în amănuntul fenomenului, şi mulţi oameni chiar au încercat asta. 
Primul întrebat în legătură cu teoria a fost chiar Newton: „Ce 
înseamnă legea asta? Ea nu ne spune nimic”. Răspunsul lui a fost: 
„Legea vă spune cum se mişcă planeta, şi asta ar trebui să fie de ajuns. 
V-am explicat cum se mişcă, nu de ce se mişcă ea”. Însă adeseori 
lumea nu se mulţumeşte fără un mecanism, fapt pentru care aş dori să 
vă prezint una din multele teorii care au fost inventate în acest sens. 
Această teorie sugerează că efectul de ansamblu s-ar datora unui 
număr mare de acţiuni, ceea ce ar explica natura matematică a legii. 

Să presupunem că peste tot în lume există o puzderie de particule 
care trec cu mare viteză prin lucruri. Ele vin în mod egal din toate 
direcţiile, trecând nestingherite, şi, doar uneori, câte una se loveşte de 
noi ca de o ţintă. Şi noi şi Soarele suntem practic transparenţi pentru 
aceste particule; practic, dar nu complet, ceea ce conduce la ciocnirile 
respective. Iată ce se întâmplă în acest caz (fig. 8). 

S reprezintă Soarele, iar P Pământul. Dacă nu ar exista Soarele, 
particulele ar bombarda Pământul din toate părţile, iar cele câteva 
care ar interacţiona cu acesta i-ar imprima mici impulsuri, ca la 
ciocniri. Ele nu ar urni Pământul în nicio direcţie, pentru că ar veni 
tot atâtea şi dintr-o parte, şi din cealaltă, şi de jos, şi de sus. Însă cum 
Soarele se află acolo, o parte din particulele care ar veni din acea 
direcţie ar fi absorbite de acesta, şi nu ar mai ajunge la noi. Astfel, 
numărul de particule care ar veni spre Pământ din direcţia Soarelui ar 
fi mai mic decât al celor din celelalte direcţii, care nu au niciun 
obstacol. Este uşor de arătat că proporţia direcțiilor pe care particulele 
sunt împiedicate este cu atât mai mică cu cât Soarele este mai departe. 


În fapt, Soarele ne apare mai mic fix invers proporţional cu pătratul 
distanţei. 

În consecinţă, Pământul ar primi un impuls înspre Soare invers 
proporţional cu pătratul distanţei. Iar acest impuls ar fi rezultatul a 
sumedenie de acţiuni foarte simple, banale lovituri, unele după altele, 
din toate direcţiile. Astfel, ciudăţenia relaţiei matematice s-ar diminua 
foarte mult, căci operaţia fundamentală ar fi mult mai simplă decât 
calcularea inversului pătratului distanței. Acest model, al unor 
particule ricoşând în toate direcţiile, generează calculul respectiv. 

Singurul necaz în legătură cu acest mecanism este că, din alte 
motive, el nu ţine. Orice teorie imaginată trebuie analizată în raport 
cu toate consecinţele posibile, pentru a vedea dacă ea nu mai prezice 
şi altceva. Iar cea de mai sus o face: dacă Pământul se află în mişcare, 
atunci el este lovit din faţă de mai multe particule decât din spate. 
(Dacă fugiţi prin ploaie, din faţă vă lovesc mai mulţi stropi decât din 
spate, deoarece alergaţi înspre ei.) Deci, dacă Pământul se mişcă, el 
intră în particulele care îi vin din faţă şi fuge de cele care îl urmăresc. 
Aşadar, din faţă va fi lovit de mai multe particule decât din spate, 
astfel apărând o forţă opusă oricărei mişcări. Această forţă ar încetini 
Pământul pe orbită, şi cu siguranţă că el nu ar fi rezistat timp de cele 
trei sau patru miliarde de ani (cel puţin) de când se roteşte în jurul 
Soarelui. Şi cu asta, teoria a căzut. Veţi spune: „Ei bine, a fost o 
încercare frumoasă; măcar pentru un moment am reuşit să renunţăm 
la legea matematică. Poate că o să se inventeze una mai bună”. Poate, 
pentru că nimeni nu ştie ce va fi mâine. Dar din vremea lui Newton şi 
până în ziua de astăzi, nimeni nu a reuşit să producă o descriere 
teoretică a mecanismului matematic, sau să nu prezică cine ştie ce 
fenomen  neadevărat. Deci, actualmente, în afară de forma 
matematică, nu există niciun model al teoriei gravitaţiei. 

Dacă ea ar fi singura teorie cu această caracteristică, ar constitui o 
curiozitate şi oarecum o platitudine. Însă ceea ce se constată în 
realitate este că pe măsură ce cercetăm lumea, găsim tot mai multe 
legi, şi cu cât pătrundem mai adânc în tainele naturii, cu atât această 
afecţiune se amplifică. Toate legile noastre reprezintă afirmaţii pur 
matematice, cu un formalism extrem de complex şi abstract. Enunţul 
Legii Atracţiei Universale dat de Newton, constituie matematică 
relativ simplă. Pe măsură ce continuăm, ea devine tot mai abstractă. 
De ce? N-am nici cea mai vagă idee. Intenţia mea este doar să vă aduc 
la cunoştinţă acest lucru. Scopul acestei prelegeri este pur şi simplu 
acela de a sublinia faptul că este imposibil de descris plenar 
frumuseţea din legile naturii într-o manieră accesibilă oamenilor, dacă 
aceştia nu posedă o înţelegere profundă a matematicii. Îmi pare rău, 
dar se pare că aşa stau lucrurile. 

Aţi putea spune: „În regulă, dacă nu există nicio explicaţie a legii, 


atunci de ce să nu ne ziceţi măcar ce înseamnă ea? De ce să nu folosiţi 
cuvinte în loc de simboluri? Matematica este doar un limbaj, şi 
dorinţa dumneavoastră este să ne puteţi traduce acest limbaj”. De 
fapt, cu răbdare, chiar pot, şi cred că în parte am şi făcut-o. Aş putea 
merge mai departe, să vă explic mai în detaliu că ecuaţia amintită 
însemnă că dacă distanţa se dublează, forţa se reduce la un sfert, şi aşa 
mai departe. Aş putea converti toate simbolurile în cuvinte. Altfel 
spus, aş putea fi drăguţ cu cei fără pregătire de specialitate, care stau 
şi aşteaptă încrezători să le explic ceva. Tot felul de oameni au tot 
felul de reputaţii cu privire la priceperea lor de a explica 
nespecialiştilor, pe înţelesul lor, aceste chestiuni dificile şi abstracte. 
Pe urmă, amatorul se apucă şi caută carte după carte, în speranţa că 
va găsi vreuna care să evite complicațiile ce intervin inerent până la 
urmă chiar şi la cei mai pricepuţi dintre popularizatorii de gen. Pe 
măsură ce citeşte, el descoperă o tot mai crescândă confuzie generală, 
cu enunţuri complicate după enunţuri complicate, cu chestiuni greu 
de înţeles după chestiuni greu de înţeles, şi toate fără vreo legătură 
aparentă între ele. Cartea devine obscură, şi el speră că poate în vreo 
alta va fi existând o explicaţie... Autorul acesta era cât pe-aci să 
reuşească... poate că vreun confrate de-al lui va fi făcut-o. 

Eu însă nu cred că aşa ceva este posibil, din cauză că matematica 
nu este doar un limbaj. Matematica înseamnă limbaj plus raţionament; 
limbaj plus logică. Matematica este o unealtă pentru gândit. În fapt, ea 
reprezintă colecţia de rezultate ale raţionamentelor şi ideilor anumitor 
persoane. Prin intermediul matematicii este posibilă stabilirea unei 
legături între un enunţ şi altul. De exemplu, pot afirma că forţa este 
orientată spre Soare. De asemenea, pot spune, cum de altfel am şi 
făcut-o, că planeta se mişcă astfel încât, dacă trasez o dreaptă ce 
uneşte Soarele şi planeta, iar apoi trasez încă una după un anumit 
interval de timp, cum ar fi trei săptămâni, aria măturată de raza 
vectoare este exact aceeaşi cu cea din următoarele trei săptămâni, şi 
din următoarele trei, şi aşa mai departe, pe toată perioada rotației. Pot 
explica minuţios ambele afirmaţii, dar nu pot explica de ce ele 
înseamnă acelaşi lucru. Se dovedeşte că toate aceste legi şi reguli 
neobişnuite, care v-au fost explicate pe rând în amănunt, şi care 
alcătuiesc aparenta enormă complexitate a naturii, sunt de fapt strâns 
întrepătrunse. Totuşi, dacă nu daţi matematicii importanţa cuvenită, 
nu puteţi sesiza, în multitudinea de fapte diverse, logica ce vă permite 
să ajungeţi de la un fapt la altul. 

Ar putea părea de necrezut că este posibil de demonstrat faptul că 
dacă forţele sunt orientate înspre Soare, atunci în intervale de timp 
egale se mătură arii egale. Aşa încât, dacă îmi permiteţi, voi da o 
demonstraţie care arată că aceste două lucruri chiar sunt echivalente, 
pentru ca dumneavoastră să puteţi aprecia mai mult decât simpla lor 


enunţare. Voi arăta că cele două legi sunt astfel interconectate încât, 
făcând doar un simplu raţionament, puteţi ajunge de la una la alta; iar 
matematica înseamnă raţionament organizat. Veţi aprecia atunci 
frumuseţea relaţiei dintre enunţuri. Să demonstrăm faptul că dacă 
forţele sunt orientate înspre Soare, atunci în intervale de timp egale se 
mătură arii egale. 

Fie un soare şi o planetă (fig. 9) şi să presupunem că la un anumit 
moment de timp planeta se află în poziţia 1. Ea se mişcă astfel încât, 
să zicem, peste o secundă se găseşte în poziţia 2. Dacă soarele nu 
exercită nicio forţă asupra planetei, atunci, conform Principiului 
Inerţiei al lui Galilei, aceasta continuă să se mişte în linie dreaptă. 
Astfel, după un interval de timp egal cu primul, în a doua secundă, ea 
se va fi deplasat exact pe aceeaşi distanţă şi exact pe aceeaşi direcţie, 
în poziţia 3. 

Figura 9 


Vom arăta mai întâi că în lipsa oricărei forțe, ariile măturate în 
intervale de timp egale sunt egale. Vă reamintesc faptul că aria unui 
triunghi este egală cu jumătate din produsul dintre bază şi înălţime, 
unde înălțimea înseamnă perpendiculara coborâtă din vârful opus pe 
bază. Dacă triunghiul este obtuzunghie (fig. 10), atunci înălțimea este 
AD şi baza este BC. Să comparăm acum ariile care ar fi măturate dacă 
soarele nu ar exercita nicio forță (fig. 9). 

Figura 10 


Amintiţi-vă că cele două distanțe, 1 - 2 şi 2 — 3, sunt egale. 
Întrebarea este: sunt cele două arii egale? Fie triunghiul alcătuit de 
soare şi de cele două puncte 1 şi 2. Cât este aria lui? Este egală cu 
baza 1 — 2 înmulțită cu înălţimea coborâtă pe bază din punctul S şi 
împărţită la doi. Dar aria celuilalt triunghi, descris în mişcarea de la 2 
la 3? Aceasta este egală cu baza 2 - 3 înmulțită cu aceeaşi 
perpendiculară coborâtă de la soare şi împărțită la doi. Cele două 
triunghiuri au aceeaşi înălţime şi, aşa cum am precizat, au baze egale, 
deci au aceeaşi arie. 

Până aici este în regulă: dacă nu există forță din partea soarelui, 
ariile măturate în intervale de timp egale sunt egale. Dar există forță 
din partea soarelui. În intervalul de timp 1 - 2 - 3 soarele atrage 
continuu planeta drept spre el, modificându-i acesteia mişcarea. 
Pentru o bună aproximare, vom lua poziţia centrală 2 ca pe o medie, 
şi vom considera că efectul pe ansamblu în intervalul de timp 1 - 3 îl 
constituie schimbarea traiectoriei cu o anumită cantitate pe direcţia 
dreptei 2-S (fig. 11). 


Figura 11 


Aceasta înseamnă că, spre deosebire de cazul în care nu există 
forţe şi obiectele îşi continuă mişcarea pe dreapta 1 - 2, în cazul 
influenţei soarelui deplasarea este alterată cu o anumită cantitate 


orientată paralel cu dreapta S-2. Astfel, deplasarea ulterioară 
reprezintă o combinaţie între ceea ce voia să facă planeta şi 
schimbarea impusă de acţiunea soarelui. Deci, planeta nu ajunge exact 
în poziţia 3, ci în poziţia 4. Am dori acum să comparăm ariile 
triunghiurilor S23 şi S24, şi vă voi dovedi că ele sunt egale. Au aceeaşi 
bază, S-2. Au oare şi aceeaşi înălţime? Bineînţeles, pentru că sunt 
cuprinse între linii paralele. Distanţa de la 4 la S-2 este egală cu cea de 
la 3 la S-2 (dusă pe prelungirea acesteia din urmă). Aşadar, aria 
triunghiului S24 este aceeaşi cu cea a tri-unghiului S23. Mai devreme 
am demonstrat că S12 şi S23 au arii egale, deci ştim acum că S12 = 
S24. Prin urmare, în mişcarea efectivă a planetei pe orbită, ariile 
măturate în prima şi a doua secundă sunt egale. Prin intermediul 
acestui raționament putem sesiza o legătură între faptul că forţa este 
orientată înspre soare şi faptul că ariile sunt egale. Este că-i ingenios? 
L-am împrumutat direct din cartea lui Newton. El apare în Principia 
exact aşa cum îl vedeţi, inclusiv diagramele şi tot restul. Numai 
notaţiile diferă, pentru că Newton scria în latină, pe când noi folosim 
cifre arabe. 

Newton a făcut toate demonstrațiile din cartea lui pe cale 
geometrică. Astăzi nu mai folosim un astfel de raţionament. Utilizăm 
un gen de raţionament analitic cu simboluri. Este nevoie de multă 
ingeniozitate pentru a trasa triunghiurile convenabile, a face 
observaţiile legate de arii şi a imagina calea demonstrațiilor. Metodele 
analitice au îmbunătăţit însă lucrurile, ele fiind mai rapide şi mai 
eficiente. Doresc să vă arăt cum se prezintă cele de mai sus în cadrul 
notaţiilor din matematica modernă, în care tot ce aveţi de făcut pentru 
a ajunge la rezultat este să scrieţi o grămadă de simboluri. 

Este vorba despre cât de repede se mătură aria, lucru notat cu A. 
Aria se mătură atunci când deviază raza vectoare, iar cantitatea care 
arată acest lucru este produsul dintre componenta perpendiculară pe 
raza vectoare a vitezei şi raza vectoare însăşi.| 11] Aceasta se poate 
scrie ca produsul dintre vectorul de poziţie şi rata lui de schimbare, 
adică viteza. 

Problema care se pune acum este dacă însuşi variază la rândul lui. 
În principiu, acest lucru n-ar trebui să se întâmple. Ca atare, derivăm 
încă o dată expresia de mai sus; acest lucru se reduce la nişte mici 
scamatorii legate de punerea de noi puncte în locurile trebuincioase şi 
atât. Trucurile respective trebuie învăţate; ele reprezintă pur şi simplu 
un set de reguli pe care oamenii le-au văzut că se aplică în aceste 
situaţii. Vom scrie: 

Primul produs se efectuează între componenta vitezei 
perpendiculară pe viteză, şi viteza însăşi. El ne dă zero, căci orice 
vector este paralel cu el însuşi. Derivata de ordinul doi a razei 
vectoare, cea notată cu două puncte, mai poate fi gândită şi ca 
derivată de ordinul unu a vitezei, şi reprezintă accelerația corpului; ea 
este egală cu raportul dintre forţa totală şi masă. 

Prin urmare, expresia de mai sus ne spune că rata de schimbare a 
ratei de măturare a ariei depinde de componenta perpendiculară pe 
vectorul de poziţie a forţei. Dar, din moment ce forţa este pe direcţia 
vectorului de poziţie, 


— -. 
=% 
PxE=0o eau A=0 


Aşa cum a spus Newton, dacă nu există forţă perpendiculară pe 
raza vectoare, rata de variație a ariei rămâne constantă. Acest 
exemplu ilustrează cum nu se poate mai bine puterea analizei bazate 
pe diferite tipuri de notații. Newton ştia, mai mult sau mai puţin, să 
facă aceste lucruri, cu notații un pic diferite; însă el a preferat să scrie 
totul sub formă geometrică, pentru că a încercat să facă posibilă 
citirea lucrării sale de către oricine. El este inventatorul analizei 
matematice, genul de calcul pe care tocmai vi l-am prezentat. 


Cele de mai sus constituie o bună ilustrare a relației dintre 
matematică şi fizică. Atunci când problemele în fizică devin dificile, 
este adesea posibil să aruncăm o privire în ograda matematicienilor, 
care poate au studiat deja astfel de lucruri şi au pus la punct o cale de 
raționament pe care să o urmăm. Pe de altă parte, se prea poate ca ei 
să nu o fi făcut, caz în care suntem nevoiți să ne inventăm propria cale 
de raționament, pe care după aceea să o pasăm înapoi 
matematicienilor. Oricine chibzuieşte cu grijă la ceva, contribuie la 
cunoaşterea manierei în care stau lucrurile în acea privinţă; iar dacă 
îşi sintetizează ideile şi le trimite Departamentului de Matematică, cei 
de acolo le vor include în cărţi, ca pe un domeniu al matematicii. 
Aşadar, matematica reprezintă o modalitate de a ajunge la un set de 
enunţuri pornind de la un alt set de enunţuri. În mod evident, ea este 
de folos în fizică, deoarece ne confruntăm cu aceste feluri diferite de a 
vorbi despre lucruri, iar matematica ne permite să deducem 
consecinţe, să analizăm situaţii şi să modificăm legile în diferite 


maniere, pentru a stabili legături între tot soiul de enunţuri. Fapt este 
că volumul total de cunoştinţe ale unui fizician este foarte mic. El nu 
trebuie decât să ţină minte regulile care îl conduc dintr-un punct în 
altul şi atât, căci diversele afirmaţii despre arii măturate în intervale 
de timp egale, forţe orientate pe direcţia razei vectoare şi aşa mai 
departe, sunt toate interconectate prin raționamente. 

Se naşte acum o întrebare interesantă. Există oare vreun loc de 
unde să se înceapă deducerea întregii tărăşenii? Există oare vreun 
tipar sau vreo ordine în natură pe baza cărora să putem pricepe că un 
anumit set de enunţuri este cel fundamental sau că un anumit set de 
enunțuri este cel mai bogat în consecințe? Matematica poate fi privită 
în două feluri, pe care, pentru scopul acestei cărţi, le voi numi tradiţia 
babiloniană şi tradiţia greacă. Şcoala babiloniană de matematică îl 
pregătea pe elev într-o anumită chestiune punându-l să rezolve un 
număr mare de exemple, până când acesta se familiariza cu regula 
generală. De asemenea, el trebuia să cunoască multă geometrie, 
sumedenie de proprietăţi ale cercului, Teorema lui Pitagora, formule 
de arii pentru cuburi şi triunghiuri; în plus, mai avea la dispoziţie, 
într-o oarecare măsură, argumente pentru a trece de la o chestiune la 
alta. Pentru a rezolva ecuaţii complicate, existau tot felul de tabele cu 
cantităţi numerice. Totul era gata pregătit pentru efectuarea 
calculelor. Însă Euclid a descoperit că exista o metodă prin care toate 
teoremele geometriei puteau fi ordonate pornind de la un set de 
axiome extrem de simple. Atitudinea babiloniană - sau ceea ce eu 
numesc matematica babiloniană — este aceea de a cunoaşte toate 
diferitele teoreme şi multe dintre legăturile între ele, fără însă a 
realiza vreodată pe deplin că toate ar proveni dintr-un mănunchi de 
axiome. Matematica modernă de vârf se concentrează asupra 
axiomelor şi demonstrațiilor dintr-un cadru strict definit de convenţii 
referitoare la ce este şi ce nu este acceptabil ca axiome. Geometria 
modernă pleacă de la ceva precum axiomele lui Euclid, le modifică 
până la perfecţiune, după care ne prezintă deducerea întregului 
sistem. De exemplu, nu ar fi de aşteptat ca o teoremă precum Teorema 
lui Pitagora (potrivit căreia suma ariilor pătratelor construite pe 
catetele unui triunghi dreptunghic este egală cu aria pătratului 
construit pe ipotenuză) să reprezinte o axiomă. Pe de altă parte, dintr- 
un alt punct de vedere asupra geometriei, cel al lui Descartes, teorema 
lui Pitagora constituie o axiomă. Aşa încât primul lucru pe care 
trebuie să îl acceptăm este acela că până şi în cadrul matematicii 
putem pleca din diferite locuri. 

Dacă toate aceste diferite teoreme sunt interconectate prin 
intermediul raţionamentelor, nu există efectiv nicio cale de a afirma 
„iată axiomele fundamentale”; căci, dacă în locul lor s-ar cunoaşte 
ceva diferit, s-ar putea urma un raţionament pe altă cale. Este 


asemenea unui pod cu o grămadă de căi de acces, conectate în exces: 
dacă se prăbuşesc părţi din el, poate fi refăcut într-un alt mod. 
Actualmente, matematica tradiţională obişnuieşte să plece de la 
anumite idei particulare, alese drept axiome prin vreo convenţie 
oarecare, şi să ridice de acolo întregul eşafodaj. Ceea ce numesc 
maniera babiloniană revine la a spune: „Se întâmplă că ştiu asta şi 
asta, şi este posibil să mai cunosc şi altceva, şi rezolv totul pornind de 
la aceste lucruri. Poate că mâine voi uita ceva ce este adevărat, dar 
îmi voi aduce aminte altceva adevărat, astfel încât să pot reconstrui 
totul de la început. Nu am niciodată siguranţa punctului din care 
trebuie să pornesc şi a celui în care trebuie să ajung, dar de fiecare 
dată ştiu suficient de multe pentru ca, pe măsură ce anumite lucruri 
dispar din memorie, să le pot pune la loc iar şi iar”. 

Metoda de a porni tot timpul de la axiome nu este foarte eficientă 
în obţinerea de teoreme. Dacă vrei să rezolvi ceva la geometrie, nu 
este convenabil să trebuiască să pleci de fiecare dată de la axiome. 
Dacă îţi propui să reţii puţine lucruri din geometrie, poţi oricând 
ajunge la restul, dar este mai eficient să o faci pe cealaltă cale. A 
hotărî care sunt cele mai bune axiome nu constituie neapărat maniera 
cea mai bună de a naviga. În cadrul fizicii, avem nevoie de metoda 
babiloniană, şi nu de cea greacă euclidiană. Aş vrea să vă explic de ce. 

Problema cu metoda euclidiană este de a găsi ceva un pic mai 
interesant sau important în legătură cu axiomele. Dar în cazul 
gravitaţiei, de exemplu, ne punem întrebarea: este oare mai 
important, mai de bază, sau constituie oare o axiomă mai bună, 
afirmaţia că forța este orientată înspre Soare, ori afirmaţia că în 
intervale de timp egale sunt măturate arii egale? Dintr-un anumit 
punct de vedere, enunţul referitor la forţă este mai bun: dacă precizăm 
care sunt forţele, ne putem descurca cu un sistem cu multe particule, 
în care traiectoriile nu mai sunt eliptice, căci enumerea forţelor 
înseamnă cunoaşterea interacțiunilor din sistem. În acest caz, teorema 
privitoare la arii egale nu este valabilă şi, prin urmare, considerăm că 
nu ea, ci legea forței, ar trebui să fie axiomă. Pe de altă parte însă, 
pentru un sistem cu un număr mare de particule, principiul ariilor 
egale poate fi generalizat într-o altă teoremă. Aceasta din urmă este 
destul de complicat de enunțat, şi nici nu arată aşa de drăguţ ca 
enunţul originar referitor la arii egale, dar constituie în mod 
incontestabil odrasla primei. 

Să considerăm un sistem cu un număr mare de particule, cum ar fi 
Jupiter, Saturn, Soarele şi o grămadă de stele, toate interacţionând 
reciproc, pe care să îl privim de foarte departe, în proiecţie pe un plan 
perpendicular pe direcţia de observare (fig. 12). Particulele se mişcă 
în diverse direcţii. Să ne alegem un punct arbitrar în raport cu care să 
calculăm ariile măturate de razele vectoare ale tuturor particulelor. 


Figura 12 


Ariile descrise de particulele cu masă mai mare au o pondere mai 
importantă în cadrul rezultatului: dacă o particulă este de două ori 
mai grea decât alta, aria măturată de ea contează dublu faţă de 
cealaltă. Adunăm toate ariile astfel ponderate, iar suma obţinută nu 
variază în timp. Această mărime se numeşte moment cinetic, iar legea 
se cheamă Teorema Conservării Momentului Cinetic. Cuvântul 
conservare este sinonim cu constanţă. 

Una din consecinţele acestei legi se prezintă în felul următor. Să 
ne imaginăm o mulţime de stele colapsând gravitațional pentru a 
forma o nebuloasă sau o galaxie. La început ele sunt foarte îndepărtate 
unele de altele, vectorii lor de poziţie faţă de centru fiind foarte lungi 
şi nepermiţând generarea unor arii cu valori mari. Pe măsură ce se 
apropie între ele, distanţele faţă de centru se scurtează, iar când se 
strâng foarte mult, razele vectoare devin foarte mici. Atunci, pentru a 
da naştere aceleiaşi arii în unitatea de timp, ele se rotesc şi se 
învârtejesc tot mai repede, ceea ce ne permite să înţelegem în linii 
mari, din punct de vedere calitativ, forma nebuloaselor spiralate. La 
fel putem interpreta şi modul în care un patinator execută o piruetă. 
La început stă cu braţele depărtate, mişcându-se încet, iar pe măsură 
ce îşi strânge mâinile, se mişcă tot mai repede. Atunci când braţele 
sunt întinse, avem o anumită cantitate de arie pe unitatea de timp; 
când sunt adunate, patinatorul trebuie să se rotească mai repede 
pentru a da naştere aceleiaşi cantităţi de moment cinetic. Însă eu. nu 
am demonstrat acest lucru pentru patinator: patinatorul foloseşte forţa 
muşchilor, pe când gravitația este un alt fel de forţă. Dar faptul este 
adevărat pentru patinator. 

În acest moment avem o problemă. Se întâmplă adesea ca dintr-un 
anumit domeniu al fizicii, precum Legea Atracţiei Universale, să 
putem deduce un principiu care se dovedeşte a fi cu mult mai valid 
decât simpla lui demonstraţie. În matematică aşa ceva nu se întâmplă; 
teoremele nu apar acolo unde nu le e locul. Cu alte cuvinte, dacă ar fi 


să afirmăm că pentru gravitație postulatul fizicii îl constituie ariile 
egale, am putea deduce de aici conservarea momentului cinetic; dar 
numai pentru gravitație. Însă experimental se constată că această lege 
este mult mai cuprinzătoare. Ca să poată ajunge la legea generală de 
conservare a momentului cinetic, Newton a introdus postulate 
suplimentare. Însă aceste legi newtoniene sunt incorecte. În cazul 
particulelor elementare, ele constituie o mare păcăleală: acolo nu se 
poate vorbi de forţe, traiectorii, şi aşa mai departe. Şi totuşi, analogul 
acestora, corespondentul exact al principiului referitor la arii şi la 
conservarea momentului cinetic, este adevărat. El este valabil pentru 
mişcarea atomică din cadrul mecanicii cuantice şi, atât cât suntem noi 
capabili să spunem în ziua de astăzi, el se verifică totdeauna. Este 
vorba aici de principii cuprinzătoare, care depăşesc frontierele 
diferitelor legi, iar dacă luăm prea în serios demonstrarea lor, pe 
considerentul că ceva este valabil dacă şi numai dacă altceva este 
valabil, riscăm să nu putem înţelege interconexiunile diferitelor 
ramuri ale fizicii. Într-o bună zi, când fizica va fi completă şi vom şti 
toate legile, vom fi în stare să pornim de la anumite axiome, iar cineva 
va imagina, fără doar şi poate, un mod specific de a demonstra orice 
altceva. Dar atâta vreme cât nu cunoaştem toate legile, putem face uz 
de unele din ele pentru a avansa legi ce se extind dincolo de 
demonstraţii. Pentru a înţelege fizica, trebuie să păstrăm tot timpul 
măsura şi să avem mereu în vedere toate diversele enunţuri şi 
interconexiuni, căci adesea legile se extind dincolo de domeniul în 
care au fost demonstrate. Doar atunci când vom cunoaşte toate legile 
acest lucru nu îşi va mai justifica utilitatea. 


Un alt fapt de interes în privinţa relaţiei dintre matematică şi 
fizică, foarte ciudat, este acela că pe baza unor argumente 
matematice, se poate arăta că este posibil de pornit din multe locuri 
aparent diferite, şi de ajuns totuşi în acelaşi punct. El este cât se poate 
de limpede: dacă avem nişte axiome, putem folosi în locul lor unele 
dintre teoreme. Însă legile fizicii sunt efectiv atât de delicat construite, 
încât diferitele enunţuri echivalente ale lor au caractere deosebite din 
punct de vedere calitativ, ceea ce le face foarte interesante. Pentru a 
ilustra aceasta, voi enunţa Legea Atracţiei Universale în trei moduri 
diferite, toate absolut echivalente, dar care sună total diferit. 

Primul enunţ este acela că există forţe între corpuri potrivit 
ecuaţiei pe care v-am menţionat-o mai înainte. 


Fiecare corp, sub acţiunea forţei, accelerează, îşi modifică 


mişcarea, cu o anumită cantitate în unitatea de timp. Acesta este 
modul obişnuit de a enunţa legea, pe care îl voi numi Legea lui 
Newton. Acest enunţ afirmă că forţa depinde de ceva care se găseşte la 
o distanţă finită, motiv pentru care noi spunem că el are un caracter 
nelocal. Forţa exercitată asupra unuia din corpuri depinde de distanţa 
la care se află celălalt. 

S-ar putea ca ideea de acţiune de la distanţă să nu vă atragă. Cum 
ar putea acel obiect să ştie ce se întâmplă dincolo? Aşa încât există un 
alt mod de a enunţa legile, foarte ciudat, numit teoria câmpului. Este 
greu de explicat, dar aş dori să vă ofer, în mare, o idee despre ce vrea 
să zică. Este vorba de ceva complet diferit. Există un număr asociat 
fiecărui punct din spaţiu (e clar că un număr şi nu un mecanism: asta-i 
problema cu fizicienii, nu se lasă până când nu matematizează), a 
cărui valoare se schimbă de la punct la punct. Dacă se plasează un 
corp într-un punct din spaţiu, forţa care se exercită asupra lui este 
orientată pe direcţia pe care acel număr se modifică cel mai repede. 
(Am să precizez numele lui tehnic: se chemă potenţial; forţa este 
orientată pe direcţia pe care potenţialul variază cel mai rapid.) Mai 
mult, forţa este proporţională cu cât de repede se schimbă acesta 
atunci când ne deplasăm pe acea direcţie. Aceasta este o parte a 
enunţului, dar nu este suficientă, pentru că trebuie să vă precizez cum 
se determină modul în care variază potenţialul. V-aş putea spune că 
potenţialul depinde invers proporţional de distanţă, dar asta ar 
însemna să ne întoarcem iar la ideea de acţiune de la distanţă. Putem 
enunţa într-o altă manieră legea, afirmând că nu este nevoie să ştim 
decât ce se întâmplă în interiorul unei mici sfere, şi nicăieri altundeva. 
Dacă vrem să aflăm care este potenţialul în centrul sferei, trebuie doar 
să precizăm cât este el pe suprafaţa acesteia, atunci când sfera este 
făcută oricât de mică. Nu avem nevoie să privim în exteriorul sferei; 
tot ce trebuie să facem este să spunem cum stau lucrurile în punctele 
din imediata apropiere, şi câtă masă este cuprinsă în sferă. Regula de 
calcul este următoarea: potenţialul în punctul din centru este egal cu 
valoarea medie a potenţialului de pe suprafaţa sferei, minus aceeaşi 
constantă de mai înainte, G, înmulțită cu masa din interiorul sferei 
suficient de mici, şi împărţită la diametrul acesteia (raza ei am notat-o 
cu a). 

Se observă că această lege diferă de prima prin faptul că ne spune 
ce se întâmplă în imediata lui vecinătate. Legea lui Newton ne spune 
ce se întâmplă la un moment dat, prin prisma a ceea ce se întâmplă la 


alt moment. Fa ne oferă posibilitatea de a calcula lucrurile de la o 
clipă la alta, însă din punct de vedere spaţial sare dintr-un loc în altul. 
Al doilea enunţ este local şi în spaţiu, nu numai în timp, deoarece 
depinde doar de ceea ce se găseşte într-o vecinătate, dar amândouă 
sunt absolut echivalente din punct de vedere matematic. 

Mai există şi o a treia manieră de a enunţa legea, complet diferită 
ca filosofie şi ca noţiuni calitative implicate. Aţi văzut că dacă nu vă 
atrage ideea de acţiune de la distanţă, lucrurile se pot rezolva. Acum 
vreau să vă prezint un enunţ care, din punct de vedere filosofic, 
reprezintă exact contrariul. În cadrul acestuia nu este vorba deloc 
despre cum evoluează lucrurile dintr-un loc în altul; aici totul este 
exprimat printr-o afirmaţie cu caracter integrator, după cum urmează. 
Atunci când avem un număr de particule şi vrem să ştim cum se mişcă 
una din ele dintr-un loc în altul, o facem inventând o posibilă mişcare, 
care să necesite un anumit interval de timp corespunzător (fig. 13). 


x 


Figura 13 


Să zicem că particula vrea să se deplaseze din X în Y într-o oră, şi 
că vreți să ştiţi pe ce drum trebuie să meargă. Ceea ce aveţi de făcut 
este să imaginaţi diferite curbe, şi de-a lungul fiecăreia să calculaţi o 
anumită mărime. (Nu ţin morţiş să vă spun despre ce mărime anume 
este vorba, însă pentru cei care au auzit de aceste noţiuni, mărimea se 
chemă valoarea medie a diferenţei dintre energia cinetică şi energia 
potenţială.) Pentru fiecare drum considerat, se obţine prin calcul o 
altă valoare a acestei mărimi. Există un drum din toate, pentru care 
valoarea aceasta este însă cea mai mică, iar acesta este cel pe care îl 
urmează particula în realitate! În acest moment, noi descriem 
mişcarea efectivă, elipsa, afirmând ceva despre întreaga curbă. Am 


renunţat la ideea de cauzalitate, aceea că particula resimte forţa 
exterioară şi că se mişcă potrivit acesteia. În locul ei avem acum ideea 
că particula, în cine ştie ce mod măiestru, adulmecă toate traiectoriile, 
toate posibilităţile, şi hotărăşte pe care din ele să o aleagă (pe cea 
pentru care mărimea noastră are valoare minimă). 

Acesta este un exemplu al gamei largi de moduri frumoase în care 
se poate descrie natura. Atunci când lumea spune că natura trebuie să 
aibă cauzalitate, putem folosi Legea lui Newton; atunci când afirmă că 
natura trebuie descrisă în termeni ai unui principiu de minim, 
procedăm ca atare; sau dacă insistă că natura trebuie să prezinte un 
câmp local, în regulă, se rezolvă. Întrebarea este: care anume este 
varianta adevărată? Dacă aceste alternative nu sunt absolut 
echivalente, dacă pentru unele din ele există consecinţe diferite de ale 
altora, atunci tot ce avem de făcut este să efectuăm experimente prin 
intermediul cărora să aflăm efectiv pe care anume a ales-o natura. 
Lumea poate să vină şi să dezbată din punct de vedere filosofic faptul 
că le place o variantă mai mult decât alta, dar din experienţa 
îndelungată am aflat că orice intuiţie filosofică în privinţa intenţiilor 
naturii este sortită eşecului. Nu putem decât să determinăm toate 
posibilităţile şi să încercăm toate alternativele. Însă în cazul particular 
la care mă refer aici, teoriile sunt absolut echivalente. Din punct de 
vedere matematic, toate trei formulările, Legea lui Newton, metoda 
câmpului local şi principiul de minim, dau exact aceleaşi consecinţe. 
Ce ne facem atunci? În toate cărţile pe care le veţi citi, veţi găsi că, 
din punct de vedere ştiinţific, nu ne putem decide asupra uneia sau 
alteia. Este adevărat. Din punct de vedere ştiinţific ele sunt 
echivalente. Nu putem lua o hotărâre, căci, din moment ce toate 
consecinţele sunt aceleaşi, nu există nicio cale experimentală prin care 
să le distingem. Dar din punct de vedere psihologic, ele sunt foarte 
diferite în două privinţe. Mai întâi, filosofic vorbind, ele îţi plac sau 
nu; iar antrenamentul este singurul mod de a combate această boală. 
În al doilea rând, ele sunt diferite pentru că sunt total neechivalente 
atunci când vine vorba de a găsi noi legi. Atâta timp cât fizica este 
incompletă, iar noi încercăm să înţelegem celelalte legi, diferitele 
formulări posibile pot oferi indicii cu privire la ce s-ar întâmpla în alte 
circumstanţe. În acest caz, din punct de vedere psihologic ele nu mai 
sunt echivalente, sugerându-ne ipoteze referitoare la modul în care ar 
arăta legile în situaţii mai generale. 

Ca un exemplu, Einstein a realizat faptul că semnalele electrice nu 
se pot propaga cu viteze mai mari decât cea a luminii. El a bănuit că 
acest fapt constituie un principiu general. (Este vorba de acelaşi joc 
de-a ghicitul ca şi în cazul în care se consideră momentul cinetic, iar 
demonstraţia făcută pentru un domeniu este extinsă la restul 
fenomenelor din Univers.) Einstein a presupus că faptul este adevărat 


pentru orice, în particular şi pentru gravitație. Dacă semnalele nu se 
pot deplasa mai repede decât lumina, atunci se dovedeşte că metoda 
de a descrie forţele din perspectivă instantanee este foarte nefericită. 
Aşa încât, în cadrul generalizării gravitaţiei introdusă de Einstein, 
metoda lui Newton de a descrie fizica este iremediabil neadecvată şi 
extrem de complicată, pe când teoria câmpului şi principiul de minim 
sunt simple şi clare. Între acestea două încă nu ne-am decis. 

De fapt, se dovedeşte că în cadrul mecanicii cuantice, niciuna din 
cele două nu este corectă exact în maniera în care au fost enunțate, 
dar se găseşte că existenţa unui principiu de minim constituie o 
consecinţă a faptului că la scară mică particulele ascultă de legile 
mecanicii cuantice. Cea mai bună lege, aşa cum este ea privită în 
prezent, reprezintă în fapt o combinaţie a celor două, în care se face 
uz de principii de minim, plus legi locale. Actualmente, credem că 
legile fizicii trebuie să prezinte şi caracter local şi principii de minim, 
dar nu suntem siguri. Atunci când dispui de o structură care este doar 
parţial precisă, şi se poate prăbuşi ceva, este posibil ca numai ceva să 
eşueze, iar restul să rămână valabil, necesitând modificări minore. 
Însă dacă structura este descrisă de vreun alt set de axiome, este 
posibil ca acestea toate să se sprijine pe cea falsă şi să se prăbuşească 
în întregime. Nu putem şti dinainte, fără ceva intuiţie, care este 
maniera cea mai bună de a descrie structura respectivă, astfel încât să 
dăm peste noua situaţie. Trebuie să avem mereu în minte toate 
modurile de a privi un lucru; aşa că fizicienii fac matematică 
babiloniană, şi nu pun atât de mare preţ pe raţionamentele riguroase 
ce pornesc de la axiome fixate. 


Una din trăsăturile uimitoare ale naturii o constituie varietatea de 
scheme  interpretaţionale posibile. Aceasta se datorează tocmai 
faptului că legile sunt exact aşa: deosebite şi delicate. De exemplu, 
ceea ce permite legii să devină locală este tocmai inversa 
proporţionalitate cu pătratul distanţei; în cazul unei inverse 
proporţionalităţi cu cubul distanţei, lucrul nu ar mai fi posibil. La 
celălalt capăt al problemei, cel care permite maniera de descriere a 
legilor prin intermediul unui principiu de minim, este faptul că forţa 
depinde de rata de variaţie a vitezei. Dacă, de exemplu, forţa ar fi 
depins în schimb de rata de variaţie a poziţiei, legea nu ar mai fi putut 
fi descrisă astfel. Dacă modifici legile în mod substanţial, descoperi că 
le mai poţi scrie doar în puţine feluri. Totdeauna mi s-a părut ceva 
misterios şi nu am înţeles motivul pentru care legile corecte ale fizicii 
par a fi exprimabile într-o varietate atât de mare de moduri. 


Aş dori să mai spun câteva cuvinte despre nişte relaţii mai 
generale între matematică şi fizică. Matematicienii se ocupă doar de 


structurile raţionamentului, şi nu sunt propriu-zis interesaţi de ce 
reprezintă ele. Nici nu au nevoie să ştie despre ce este vorba, sau, 
după cum singuri afirmă, dacă ceea ce spun ei este real. Să vă explic. 
Enunţaţi nişte axiome: aşa, şi-aşa, şi pe dincolo. Şi pe urmă? Firul 
logicii poate fi urmărit şi fără a cunoaşte ce vrea să zică acel „aşa şi pe 
dincolo”. Dacă enunţurile axiomelor sunt formulate cu grijă şi 
suficient de complet, cel care face raţionamentul nu trebuie neapărat 
să cunoască înţelesul cuvintelor pentru a deduce noi concluzii în 
acelaşi limbaj. Dacă se foloseşte cuvântul triunghi într-una din 
axiome, în cadrul concluziilor va exista un enunţ referitor la 
triunghiuri, deşi cel care efectuează raţionamentul s-ar putea să nu 
ştie ce este acela un triunghi. Însă eu pot să iau să parcurg 
raţionamentul lui şi să spun „triunghiul este o chestie din alea cu care 
lucrezi tu, care are trei laturi şi care este aşa şi pe dincolo”; şi astfel 
voi dispune de noile fapte la care el a ajuns. Cu alte cuvinte, 
matematicienii pregătesc raționamente abstracte numai bune pentru a fi 
folosite atunci când posezi un set de axiome despre lumea reală. Însă 
fizicianul conferă înţeles tuturor spuselor sale. Acesta este un lucru 
foarte important, pe care o grămadă de oameni ce vin în fizică dinspre 
matematică, nu îl apreciază. Fizica nu este matematică, iar 
matematica nu este fizică. Una o ajută pe cealaltă. Dar în fizică trebuie 
să dispui de o înţelegere a conexiunii dintre cuvinte şi lumea reală. 
Este nevoie ca, în final, tot ceea ce ai conceput să traduci în limbaj 
obişnuit, în termeni lumeşti, în blocurile de cupru şi sticlă cu care va 
urma să experimentezi. Doar astfel vei putea afla dacă ceea ce prevezi 
tu drept consecințe este adevărat. Pentru matematicieni, această 
chestiune nu reprezintă o problemă. 

Desigur, este evident că raţionamentele matematice care au fost 
elaborate sunt foarte puternice şi sunt de mare ajutor pentru fizicieni. 
Pe de altă parte, uneori se întâmplă ca raţionamentele fizicienilor să 
fie folositoare matematicienilor. 

Matematicienilor le place să-şi construiască raţionamentul cât mai 
general posibil. Dacă le spui „vreau să vorbim despre spaţiul obişnuit, 
cu trei dimensiuni”. ei îţi răspund „iată teoremele pentru un spaţiu cu 
n dimensiuni”. „Dar pe mine mă interesează cazul tridimensional”. 
„Bine, fie-n = 3!” Astfel, se dovedeşte că multe din teoremele lor 
complicate arată mult mai simplu pe un caz particular. Fizicianul este 
întotdeauna interesat de cazul particular, nu este niciodată interesat 
de cazul general. El se referă la ceva concret; nu vorbeşte la modul 
abstract, despre nimic în particular. El vrea să discute Legea Atracţiei 
Universale în trei dimensiuni; nu îl interesează niciodată cazul unei 
forţe arbitrare în n dimensiuni. Deci, este necesar un anumit grad de 
reducționism, căci matematicienii au pregătit aceste lucruri pentru o 
gamă largă de probleme. Acest fapt este foarte folositor, având în 


vedere că, mai devreme sau mai târziu, se dovedeşte că sărmanul 
fizician se va întoarce şi va întreba: „Fii drăguţ, ziceai ceva de patru 
dimensiuni...” 

Atunci când ştii efectiv despre ce vorbeşti, că anumite simboluri 
reprezintă forţe, că altele reprezintă mase, inerție, şi aşa mai departe, 
poţi face uz din plin de bunul-simţ, de sentimentul unei lumi 
palpabile. Ai văzut multe lucruri de-a lungul timpului şi ţi-ai făcut cât 
de cât o idee despre cum se va petrece fenomenul. Însă sărmanul 
matematician traduce totul în ecuaţii, şi cum simbolurile nu înseamnă 
nimic pentru el, nu are alt ghid decât rigoarea matematică absolută şi 
grija în argumentaţie. Fizicianul, care ştie mai mult sau mai puţin cum 
va arăta rezultatul, poate într-un fel să mai şi ghicească într-o oarecare 
măsură, avansând astfel mai rapid. Rigoarea perfectă a 
matematicianului nu este de foarte mare ajutor în fizică. Însă 
matematicienii nu trebuie criticaţi pentru asta. Doar pentru că ceva 
este folositor în fizică, nu înseamnă ca ei să se conformeze. Ei îşi fac 
treaba lor. Dacă vrei altceva, atunci fă-ţi singur. 


Următoarea întrebare este dacă, atunci când încercăm să ghicim 
noi legi, este bine să ne folosim de sentimentul unei lumi palpabile şi 
de principii filosofice — „nu-mi place principiul de minim”, sau „îmi 
place principiul de minim”; „nu-mi place ideea de acţiune de la 
distanţă”, sau „îmi place ideea de acţiune de la distanţă”. În ce măsură 
sunt de ajutor modelele? Este interesant faptul că foarte adesea 
modelele ajută, iar majoritatea profesorilor de fizică încearcă să 
predea maniera în care trebuie folosite modelele pentru a căpăta o 
percepţie foarte corectă asupra felului în care se petrec lucrurile. Dar 
se dovedeşte că cele mai mari descoperiri se detaşează întotdeauna de 
modele înspre abstract, şi că în cadrul lor modelele nu servesc la 
nimic. Descoperirea electrodinamicii de către Maxwell[12] a fost 
făcută la început pe baza unei sumedenii de rotiţe şi pinioane 
imaginare în spaţiu. Însă în momentul în care se renunţă la toate 
aceste angrenaje şi lucruri în spaţiu, totul devine OK. Dirac[13] a 
descoperit legile corecte ale mecanicii cuantice relativiste pur şi 
simplu ghicind ecuaţia. Metoda de a ghici ecuaţia pare a fi o metodă 
cât se poate de eficientă de a găsi noi legi. Acest fapt arată încă o dată 
că matematica reprezintă o cale profundă de a exprima natura, şi că 
orice încercare de a exprima natura în principii filosofice, ori în 
senzaţii înrădăcinate ale unei lumi palpabile, constituie o cale 
neeficientă. 


Nu-mi dă niciodată pace faptul că potrivit legilor, aşa cum le 
înțelegem noi acum, pentru a stabili ce se întâmplă într-o regiune 
oricât de mică din spaţiu şi într-o perioadă oricât de mică de timp, 


unei maşini de calcul îi trebuie un număr infinit de operaţii logice. 
Cum s-ar putea întâmpla atâtea în ceva aşa de mic? De ce să fie 
necesară o cantitate infinită de logică pentru a stabili ce are de gând o 
porţiune infimă de spaţiu/timp? Aşa încât am avansat adeseori ipoteza 
că, în ultimă instanţă, fizica nu va reclama un enunţ matematic, că, în 
final, mecanismul se va dezvălui, şi că legile se vor dovedi a fi simple, 
asemenea şahului, cu toată acea complexitate aparentă proprie lui. 
Însă această speculație este de aceeaşi factură ca şi celelalte — „îmi 
place”, „nu-mi place” — şi nu e bine să ai prejudecăţi în astfel de 
privinţe. 


Pentru a rezuma, aş folosi cuvintele lui Jeans, care a spus: „Se 
pare că Marele Arhitect este matematician”. Celor care nu cunosc 
matematică, le este greu să surprindă frumuseţea, profunda frumuseţe 
a naturii. C.P. Snow vorbea despre două culturi. Sincer, cred că aceste 
două culturi îi despart pe cei care au trăit de cei care nu au trăit 
experienţa aceasta, de a înţelege suficient de bine matematica pentru 
a aprecia măcar o dată la justa ei valoare natura. 

Este păcat că s-a întâmplat să fie vorba tocmai de matematică, şi 
că tocmai matematica este grea pentru unii oameni. Se spune — nu ştiu 
dacă este adevărat — că atunci când un rege din vremea aceea a 
încercat să înveţe de la Euclid geometria, el s-ar fi plâns că este grea. 
„Nu există o cale special pentru regi către geometrie”, i-ar fi răspuns 
acesta din urmă. Şi, în genere, nu există căi regale. Fizicienii nu pot 
face conversii către niciun alt limbaj. Dacă vrei să înveţi despre 
natură, să apreciezi natura, este necesar să înţelegi limba în care ea 
vorbeşte. Ea îşi oferă informaţiile doar sub o singură formă; nu putem 
fi atât de trufaşi încât să-i cerem să se schimbe pentru ca noi să-i 
acordăm atenţie. 

Oricâte explicaţii pertinente i-aţi da celui ce nu aude, ele nu îi vor 
putea comunica ce înseamnă cu adevărat să trăieşti experienţa 
muzicii. Tot astfel, toate explicaţiile inteligente de pe lumea asta, nu 
vor putea transmite o înţelegere a naturii către cei ce aparţin 
„celeilalte culturi”. Filosofii ar putea încerca să vă înveţe, vorbindu-vă 
în termeni calitativi despre natură. Eu încerc să o descriu. Dar 
descrierea este imposibil de tălmăcit. Poate din cauză că orizontul 
anumitor oameni este astfel limitat încât să-şi închipuie că ființa 
umană este centrul Universului. 


MARILE PRINCIPII DE CONSERVARE 


Atunci când se învaţă despre legile fizicii, se descoperă faptul că 
există un număr mare de legi complicate şi amănunțite -— legile 
gravitaţiei, ale electricităţii şi magnetismului, ale interacțiunilor 
nucleare, şi aşa mai departe — dar că varietatea aceasta de legi 
detaliate este străbătută de la un capăt la altul de mari principii 
generale, de care toate par a asculta. Exemple de astfel de principii 
sunt: principiile de conservare, anumite calităţi ale simetriei, forma 
generală a ecuaţiilor mecanicii cuantice şi aspectul discutat data 
trecută, acela că — din nefericire, sau din fericire, cum vreţi s-o luaţi — 
toate legile sunt matematice. În această prelegere vreau să vorbesc 
despre principiile de conservare. 

Fizicianul foloseşte cuvinte obişnuite într-o manieră ciudată. 
Pentru el, o lege de conservare înseamnă că există o cantitate pe care 
o calculează la un anumit moment, iar apoi, pe măsură ce natura 
suferă o multitudine de schimbări, dacă mai calculează mărimea 
respectivă la momente de timp ulterioare, valoarea ei rămâne aceeaşi 
— numărul nu se schimbă. Un exemplu este conservarea energiei: avem 
o mărime pe care o putem calcula potrivit anumitor reguli şi al cărei 
rezultat iese mereu la fel, orice-ar fi. 

Acuma, vă daţi seama că aşa ceva se prea poate să ne fie util. 
Să presupunem că fizica, sau mai curând natura, se consideră 
analoagă unui imens joc de şah, cu milioane de piese, şi că noi 
încercăm să descoperim legile după care sunt mutate piesele. Marii zei 
care joacă acest şah îl joacă foarte rapid, fapt pentru care el este greu 
de văzut şi dificil de urmărit. Totuşi, întrezărim unele reguli, şi mai 
există anumite reguli de care ne putem prinde fără să fie nevoie să 
urmărim fiecare mutare. De exemplu, să presupunem că pe tablă este 
doar un nebun, un nebun de roşu. Din moment ce nebunul se 
deplasează pe diagonală, şi ca atare nu îşi schimbă culoarea câmpului 
pe care stă, dacă privim la un moment dat în timpul jocului, iar mai 
târziu ne mai uităm o dată pe tablă, ne putem aştepta să existe în 
continuare un nebun de roşu, poate în altă parte, dar pe un câmp de 
aceeaşi culoare. În aşa ceva constă natura unei legi de conservare. Nu 
avem nevoie să urmărim dedesubturile pentru a şti măcar atâta despre 
joc. 

Este adevărat că în şah această lege particulară nu este 
neapărat perfect validă. Dacă ne-am întors privirea de la joc suficient 


de mult timp, poate că nebunul a fost capturat; poate că un pion a 
atacat dama, iar zeul a hotărât că, decât să ia cu regina, este mai bine 
să ia cu nebunul acel pion ce se întâmpla să stea pe o pătrăţică roşie. 
Din nefericire, s-ar putea dovedi la fel de bine şi că unele din legile de 
conservare pe care le observăm noi astăzi nu sunt absolut exacte, însă 
eu vă voi vorbi despre ele aşa cum le vedem noi în momentul actual. 

Am afirmat că noi folosim cuvinte obişnuite într-o manieră 
tehnică, iar un alt cuvânt din titlul acestei prelegeri este „marile”: 
„Marile Principii de Conservare”. Acesta nu este un cuvânt tehnic: el a 
fost folosit doar pentru a face ca titlul să sune mai teatral; aş fi putut 
tot atât de bine să o intitulez „Legile de Conservare”. Există o mână de 
legi de conservare care nu ţin; ele sunt doar aproximativ corecte, dar 
sunt uneori utile, şi pe acestea le-aş putea numi „micile” principii de 
conservare. Voi menţiona ceva mai încolo una sau două din aceste legi 
care nu ţin, dar cele principale, despre care intenţionez să discut sunt, 
atât cât ştim noi în clipa de faţă, absolut exacte. 

Voi începe cu cea mai uşor de înţeles, şi anume conservarea 
sarcinii electrice. Există un număr, sarcina electrică totală din lume, 
care, indiferent ce s-ar întâmpla, nu se schimbă. Dacă o pierzi dintr-un 
loc, o regăseşti în altul. Conservarea se referă la suma totală a 
sarcinilor electrice. Acest fapt a fost descoperit experimental de către 
Faraday. Experimentul consta în a pătrunde în interiorul unei mari 
sfere de metal, în afara căreia era montat un galvanometru foarte 
sensibil, pentru a urmări sarcina de pe sferă. O cantitate mică de 
sarcină electrică ar fi dat naştere unui efect remarcabil. În interiorul 
sferei, Faraday a construit tot felul de echipamente electrice ciudate. 
El a produs sarcini electrice prin frecarea unei baghete de sticlă cu o 
blăniţă de pisică, şi a montat mari maşini electrostatice, astfel încât 
locul arăta precum acele laboratoare din filmele de groază. Dar, pe 
parcursul tuturor acestor experimente, la suprafaţa sferei nu s-a 
evidenţiat nicio sarcină electrică: nu se produsese nicio sarcină netă. 
Chiar dacă bagheta de sticlă se va fi electrizat pozitiv prin frecare cu 
blana de pisică, aceasta din urmă va fi căpătat o cantitate egală de 
sarcină negativă, sarcina totală rămânând zero. Altfel, evidenţierea 
unei sarcini oarecari în interior, ar fi produs un efect asupra 
galvanometrului din exterior. Deci sarcina totală se conservă. 

Acest lucru este uşor de înţeles, putând fi explicat prin 
intermediul unui model foarte simplu, câtuşi de puţin matematic. Să 
ne închipuim că lumea este făcută doar din două tipuri de particule, 
electroni şi protoni — au fost vremuri când chiar a părut că vom scăpa 
aşa de uşor — şi să presupunem că electronii poartă o sarcină negativă, 
iar protonii una pozitivă şi că-i putem separa. Luăm o cantitate de 
materie şi îi adăugăm sau îi înlăturăm un electron; dar dacă 
presupunem că electronii sunt veşnici şi că nu dispar sau nu se 


dezintegrează niciodată — aceasta constituie o afirmaţie simplă, nici 
măcar matematică — atunci numărul total de protoni minus numărul 
total de electroni nu se va schimba. În fapt, în cadrul acestui model 
particular, nici numărul total de protoni şi nici numărul total de 
electroni nu se vor modifica, însă acum noi ne concentrăm atenţia 
asupra sarcinii electrice. Contribuţia protonilor la aceasta este 
pozitivă, iar contribuţia electronilor este negativă, iar dacă aceste 
obiecte nu se creează şi nu se distrug separat niciodată, înseamnă că 
sarcina totală se conservă. Doresc ca, pe măsură ce înaintez în 
expunere, să întocmesc o listă cu proprietăţile care îşi conservă 
valoarea, şi voi începe cu sarcina electrică (fig. 14). La rubrica dacă se 
conservă, voi trece „da”. 


Sarcimà Nr. bahionie Shamietale Enetgie Moment 
S vā à 
tiat) va Da ba Aproape Do. Da 
Vime îm 
irange da a Da. SA w 
Swuă a Da P) ? ha 


UÄ camp 


NB — Acesta este tabelul complet pe care prof. Feynman 
l-a întocmit pe parcursul prelegerii. 


Figura 14 


Interpretarea teoretică este foarte simplă, dar ulterior s-a 
descoperit că electronii şi protonii nu sunt permanenţi; de exemplu, o 
particulă numită neutron se poate dezintegra într-un proton şi un 
electron - plus încă ceva, la care vom ajunge mai târziu. Însă se 
dovedeşte că neutronul este neutru din punct de vedere electric. Deci, 
chiar dacă nici protonii, nici electronii, nu sunt permanenţi, în sensul 
că pot fi creaţi dintr-un neutron, conservarea sarcinii electrice încă se 
verifică: la început am avut zero, iar pe urmă am avut plus unu şi 
minus unu, care adunate dau în continuare sarcină zero. 

Un exemplu de situaţie similară cu aceasta este cea în care, în 
afară de proton, mai există o altă particulă care este tot pozitivă. Ea se 
numeşte pozitron şi este un fel de imagine în oglindă a electronului. În 
multe privinţe este asemenea electronului, cu deosebirea că are 
sarcină de semn opus. Mai important încă, ea este ceea ce se numeşte 
o antiparticulă, întrucât, dacă se întâlneşte cu un electron, se 
anihilează reciproc şi se dematerializează, dând naştere doar unei 
lumini. Deci electronii nu sunt permanenţi nici măcar de unii singuri. 
Un electron plus un pozitron vor da pur şi simplu lumină. De fapt, 
„lumina” nu este vizibilă cu ochiul liber: este vorba de raze gamma; 
însă pentru un fizician reprezintă acelaşi lucru, ele nediferind decât 


prin lungimea de undă. Prin urmare, o particulă şi antiparticula ei se 
pot anihila. Lumina nu are sarcină electrică, însă noi am înlăturat o 
sarcină pozitivă şi una negativă, deci nu am modificat sarcina totală. 
Ca atare, teoria conservării sarcinii electrice este un pic mai 
complicată, însă la fel de puternic nematematică. Pur şi simplu se 
adună numărul de pozitroni şi protoni, se scade numărul de 
electroni... şi mai trebuie luate în considerare şi alte particule, cum ar 
fi antiprotonii, care au contribuţie negativă, sau mezonii pi-plus, care 
sunt pozitivi. În fapt, fiecare particulă fundamentală din natură 
prezintă o sarcină electrică (eventual zero). Tot ce avem de făcut este 
să adunăm numărul lor total şi, indiferent de ce s-ar întâmpla în vreo 
reacţie oarecare, cantitatea totală de sarcină electrică din membrul 
stâng trebuie să o echilibreze pe cea din membrul drept. 

Acesta este un aspect al conservării sarcinii. Acum vine o 
întrebare interesantă. Este oare suficient doar să afirmăm că sarcina se 
conservă, sau trebuie să spunem mai mult? Dacă sarcina s-ar conserva 
din cauză că reprezintă o particulă reală care se mişcă de colo-colo, ea 
ar prezenta o proprietate cu totul deosebită. Cantitatea totală de 
sarcină dintr-o incintă poate rămâne constantă în două moduri. Se 
poate ca sarcina să se deplaseze dintr-un loc în altul în interiorul 
incintei. Dar o altă posibilitate ar fi ca ea să dispară dintr-un loc şi 
simultan să apară în altul, instantaneu, astfel încât sarcina totală să nu 
se schimbe nicicând. Această a doua posibilitate de conservare este de 
o altă natură decât prima, în care ceva trebuie să călătorească prin 
spaţiu, din locul în care sarcina dispare până în punctul unde ea 
apare. Prima formă de conservare se numeşte conservarea locală a 
sarcinii, şi este mult mai detaliată decât simpla remarcă potrivit căreia 
sarcina totală nu se schimbă. Vedeţi aşadar că, dacă este adevărat că 
sarcina se conservă local, atunci noi ne îmbunătăţim legea. În fapt, 
chiar este adevărat. Din când în când am încercat să vă arăt 
posibilităţile de raţionare, de interconectare a ideilor, iar acum aş dori 
să vă descriu un argument, datorat în esenţă lui Einstein, care ne 
indică faptul că dacă ceva se conservă şi aici el se aplică sarcinii 
electrice — atunci acel ceva se conservă local. Acest argument se 
sprijină pe un anumit lucru, acela că dacă doi inşi trec unul pe lângă 
celălalt în nişte nave cosmice, nu se poate determina, prin intermediul 
nici unui experiment, care din ei se află în mişcare şi care în repaus. 
Acesta se numeşte Principiul Relativității, şi ne spune că mişcarea 
rectilinie uniformă este relativă şi că, indiferent ce fenomen urmărim 
din oricare din cele două sisteme de referință, nu putem spune care 
din ele se află în repaus şi care se mişcă. 

Să presupunem că avem două nave cosmice, şi B (fig. 15). Voi 
adopta punctul de vedere potrivit căruia A trece prin dreptul lui B. 
Reţineţi că este doar o părere: puteţi privi lucrurile şi invers, şi veţi 


obţine acelaşi fenomen al naturii. Acum să presupunem că omul aflat 
în repaus vrea să argumenteze dacă a văzut sau nu o sarcină electrică 
dispărând la un capăt al navei sale şi apărând în acelaşi timp la 
celălalt capăt. Pentru a se asigura că este vorba de acelaşi moment, el 
nu poate sta într-un capăt al navei, căci ar vedea unul din fenomene 
înaintea celuilalt, din cauza timpului de propagare a luminii; aşa încât 
să presupunem că este foarte grijuliu şi se aşază exact în mijlocul 
navei. 


pad bem 
Rai Ea 


Poaclule în momentul Po kiile în momemlut 
produci evemimem else câmd B wede evemimem tel 
Figura 15 


Mai avem încă un om făcând acelaşi gen de observaţie în 
cealaltă navă. Acuma, un fulger loveşte în punctul x şi generează acolo 
o sarcină electrică, iar în aceeaşi clipă în punctul y, la celălalt capăt al 
navei, sarcina este anihilată, dispare. În aceeaşi clipă, atenţie, în 
perfectă concordanţă cu ideea noastră că sarcina se conservă. Pierdem 
un electron într-un loc şi câştigăm un altul altundeva, dar nu trece 
nimic de colo dincolo. Să presupunem că atunci când sarcina dispare 
se produce o scânteie, şi de asemenea atunci când ea se creează, astfel 
încât se poate vedea ce se întâmplă. B spune că ambele lucruri se 
petrec în acelaşi timp, întrucât dispariţia sarcinii în y îi parvine în 
acelaşi moment şi el ştie că se află exact la mijlocul navei. Aşa că B 
afirmă: „Da, atunci când a dispărut una, s-a creat cealaltă”. Dar cum 
stau lucrurile pentru prietenul nostru din cealaltă navă? El spune: 
„Nu, te înşeli, amice. Am văzut crearea din x înaintea dispariţiei din 
y”. Asta din cauză că el se mişcă înspre x, şi deci lumina din x va avea 
de parcurs un drum mai scurt decât cea din y, de care el se 
depărtează. El ar putea afirma: „Nu, întâi s-a creat sarcina în x şi abia 
apoi a dispărut sarcina în y, aşa încât, pentru o scurtă perioadă de 
timp dintre cele două momente, am avut o sarcină electrică. Aceasta 
contrazice legea conservării sarcinii”. Însă primul ins replică: „Da, dar 
tu te mişcai”. Iar el răspunde: „De unde ştii? Eu cred că tu te mişcai”. 
Şi aşa mai departe. Dacă, prin niciun experiment, nu suntem în stare 
să sesizăm vreo diferenţă în legile fizicii, indiferent dacă ne aflăm în 
mişcare sau nu, atunci, în cazul în care conservarea sarcinii nu ar fi 


locală, numai un anumit gen de observatori ar putea-o vedea 
funcţionând corect, şi anume cei care s-ar afla în repaus, la modul 
absolut. Însă, potrivit Principiului Relativității al lui Einstein, aşa ceva 
este imposibil şi, ca atare, este imposibil să avem conservare nelocală 
de sarcină electrică. Caracterul local al conservării sarcinii este 
consonant cu teoria relativităţii, şi se dovedeşte că este adevărat 
pentru toate legile de conservare. Asta merită apreciat: dacă ceva se 
conservă, atunci se aplică acelaşi principiu. 

Mai există un lucru interesant legat de sarcina electrică, un 
lucru foarte ciudat, pentru care în momentul de față nu avem nicio 
explicaţie concretă. El nu are nicio legătură cu legea conservării şi 
acţionează independent de aceasta. Sarcina electrică vine tot timpul în 
porţii. Atunci când avem o particulă încărcată, sarcina ei are o unitate, 
sau două unităţi, sau minus o unitate, sau minus două. Revenind la 
tabelul nostru, deşi nu are nimic de-a face cu conservarea, trebuie să 
notez faptul că lucrul care se conservă vine în porţii. Aceasta este ceva 
plăcut, căci face ca teoria conservării sarcinii să fie foarte uşor de 
înţeles: pur şi simplu este ceva ce putem număra şi care trece dintr-un 
loc în altul. În fine, din punct de vedere tehnic, se dovedeşte că 
sarcina totală a unui corp se poate determina uşor, deoarece are o 
caracteristică importantă: ea constituie sursa câmpului electric şi a 
celui magnetic. Sarcina reprezintă o măsură a interacțiunii unui obiect 
încărcat, cu un câmp electric. Deci un alt punct pe care ar trebui să-l 
adăugăm la listă este faptul că sarcina constituie sursa unui câmp; cu 
alte cuvinte, electrizarea are legătură cu sarcina. Aşadar, mărimea 
fizică particulară care se conservă aici posedă alte două aspecte care 
nu sunt legate direct de conservare, dar care, în orice caz, sunt 
interesante. Unul este acela că vine în porţii, iar celălalt că reprezintă 
sursa unui câmp. 

Există multe legi de conservare, şi vă voi oferi alte câteva 
exemple de legi de acelaşi gen ca cea a conservării sarcinii, în sensul 
că ele sunt doar o chestiune de numărare. Există o lege de conservare 
numită conservarea barionilor. Un neutron se poate transforma într-un 
proton. Dacă fiecare din ei contează drept o unitate, sau barion, atunci 
înseamnă că se păstrează numărul de barioni. Neutronul poartă o 
sarcină barionică de o unitate, sau reprezintă un barion, iar protonul 
reprezintă tot un barion - tot ce facem este să numărăm şi să folosim 
cuvinte pompoase! — aşa încât, la producerea reacției despre care 
vorbim, în care un neutron se dezintegrează într-un proton, un 
electron şi un antineutrin, numărul total de barioni nu se schimbă. 
Totuşi, există şi alte reacţii în natură. Un proton plus un alt proton pot 
produce o mare varietate de obiecte stranii, de exemplu un lambda, 
un proton şi un K plus. Lambda şi K plus constituie nume ale unor 
particule ciudate. 


tu) ptp— AtptkK“ 


Ştim că în reacție intră doi barioni, dar vedem ieşind doar unul, 
deci este posibil ca fie lambda, fie K+, să aibă un barion. Dacă mai 
apoi îl studiem pe lambda, găsim că, foarte greu, el se dezintegrează 
într-un proton şi un pi, iar pi, finalmente, se dezintegrează într-un 
electron şi altele de genul acesta. 


(gheu.) A— p+ 


Ce avem noi aici este o reapariție a barionului în cadrul 
protonului, aşa încât noi credem că lambda are numărul barionic 1, 
iar K+ are zero. 

Aşadar, pe lista noastră cu legi de conservare (fig. 14) este 
trecută sarcina electrică, iar acum avem o situație similară în privința 
barionilor, cu o regulă specială specifică, potrivit căreia numărul 
barionic reprezintă numărul de protoni, plus numărul de neutroni, 
plus numărul de lamda-uri, minus numărul de antiprotoni, minus 
numărul de antineutroni, şi aşa mai departe; este doar o propoziție 
despre numărare. Numărul barionic se conservă, vine în porții şi, 
nimeni nu ştie dar tuturor le place, prin analogie, să creadă că este 
sursa unui câmp. 

Motivul pentru care alcătuim aceste tabele este acela că 
încercăm să surprindem legile interacțiunilor nucleare, iar acesta este 
un mod rapid de a ghici natura. Dacă sarcina este sursa unui câmp, iar 
barionii se comportă la fel ca sarcina în alte privințe, atunci ar trebui 
ca şi ei să fie sursa unui câmp. Păcat că până acum nu prea pare să fie 
cazul, nu este imposibil, dar nu ştim destule pentru a putea fi siguri de 
aceasta. 

Mai sunt una sau două astfel de propoziţii despre numărare, de 
pildă cea referitoare la numărul de leptoni şi aşa mai departe, însă 
ideea este aceeaşi ca în cazul barionilor. Există însă una uşor diferită. 
La aceste particule ciudate din natură întâlnim nişte rate de reacţie 
caracteristice, dintre care unele sunt foarte rapide şi uşoare, iar altele 
foarte lente şi grele. Termenii uşor şi greu nu sunt folosiţi aici într-un 
sens tehnic, ca referitori la realizarea efectivă a experimentului, ci cu 
privire la ratele de producere a reacţiilor respective în prezența 
particulelor date. Există o distincţie clară între cele două tipuri de 
reacţie pe care le-am menţionat mai sus, dezintegrarea unei perechi de 
protoni şi mult mai lenta dezintegrare a lui lambda. Se dovedeşte că 
dacă se iau în discuţie doar reacţiile rapide şi uşoare, mai există o lege 
de numărare, în cadrul căreia lamda primeşte valoarea minus 1, K 


plus ia valoarea plus 1, iar protonul este zero. Aceasta poartă numele 
de stranietate, sau sarcină hiperonică, şi se vădeşte că regula de 
conservare este corectă pentru orice reacţie uşoară, dar falsă pentru 
reacţiile grele. Ca urmare, în tabelul nostru (fig. 14) trebuie să 
adăugăm legea de conservare a stranietăţii, sau numărului hiperonic, 
care este aproape corectă. Acest lucru este foarte ciudat; pricepeţi 
acum de ce această mărime a fost numită stranietate. Este aproape 
adevărat că ea se conservă, şi perfect adevărat că vine în porţii. În 
încercarea de a înţelege interacţiunile puternice pe care le implică 
forţele nucleare, faptul că în cadrul lor chestia asta se conservă, i-a 
făcut pe oameni să presupună că pentru interacţiunile tari ea 
reprezintă şi sursa unui câmp, însă, încă o dată, nu ştim cu siguranţă. 
Vă comunic toate aceste chestiuni pentru a vă arăta modul în care 
legile de conservare pot fi utilizate pentru a surprinde noi legi ale 
fizicii. 


Există şi alte legi de conservare care au fost propuse când şi 
când, de aceeaşi natură ca număratul. De exemplu, chimiştii credeau 
cândva că, indiferent ce s-ar întâmpla, numărul atomilor de sodiu ar 
rămâne acelaşi, însă atomii de sodiu nu sunt permanenţi. Este posibil 
de transmutat atomii unui element chimic în altul, astfel încât 
elementul originar să dispară complet. O altă lege despre care s-a 
crezut o vreme că este adevărată este aceea că masa totală a unui 
obiect rămâne aceeaşi. Aceasta depinde de modul în care defineşti 
masa, şi de faptul dacă te mai încurci sau nu şi cu noţiunea de energie. 
Legea conservării masei este conținută în următoarea lege pe care o 
voi discuta, cea a conservării energiei. 

Dintre toate legile de conservare, cea referitoare la energie este 
cea mai dificilă şi abstractă, şi totuşi cea mai utilă. Ea este mai greu de 
înțeles decât cele pe care le-am descris până aici, din cauză că în cazul 
sarcinii electrice şi a celorlalte, mecanismul este clar: conservarea mai 
mult sau mai puţin a unor obiecte. Asta nu la modul absolut, din 
cauza faptului că putem obţine lucruri noi din lucruri vechi, dar în 
esență chiar este o chestiune de simplă numărare. Conservarea 
energiei este un pic mai dificilă, pentru că, de această dată, avem în 
continuare un număr care nu se schimbă în timp, dar un număr ce nu 
reprezintă nimic în particular. Aş dori să fac un soi de analogie puerilă 
pentru a explica asta. 

Vreau să vă imaginaţi că o mamă are un copil pe care îl lasă 
singur într-o cameră cu 28 de cuburi absolut indestructibile. Copilul se 
joacă toată ziua cu cuburile, iar atunci când mama se întoarce, ea 
găseşte într-adevăr 28 de cuburi; ea verifică mereu conservarea 
cuburilor! Aceasta continuă preţ de câteva zile, până când, într-o zi, 
intrând în cameră, mama găseşte doar 27 de cuburi. Totuşi, ea zăreşte 


un cub care a căzut afară: copilul l-a aruncat pe fereastră. Primul lucru 
pe care trebuie să îl aveţi în vedere în legătură cu legile de conservare, 
este să urmăriţi dacă nu cumva chestia pe care încercaţi să o verificaţi 
iese prin pereţi. Acelaşi lucru s-ar putea întâmpla şi invers, dacă vreun 
băieţel care vine să se joace cu copilul îşi aduce cu el nişte cuburi. 
Evident, acestea sunt probleme de reţinut atunci când vorbiţi despre 
legile de conservare. 

Să presupunem că într-o zi, când mama vine să numere 
cuburile, găseşte doar 25. Ea bănuieşte însă că pe celelalte 3 copilul 
le-a ascuns într-o cutiuţă de jucărie, aşa încât spune: „Am să deschid 
cutiuţa”. „Nu”, răspunde el, „nu poţi s-o deschizi”. Fiind o mamă 
isteață, femeia replică: „Ştiu că atunci când este goală, cutiuţa 
cântăreşte 16 uncii, iar fiecare cub câtăreşte 3 uncii, fapt pentru care 
ceea ce am să fac este să cântăresc cutiuţa”. Astfel, totalizând numărul 
de cuburi, ea ar obţine: 


(i de tn Pi (greutatea cutuitei) — 16uncii 
care se vad 3uncii 


ceea ce încă o dată ne dă 28. O vreme, treaba asta funcţionează 
bine, până-ntr-o zi când suma nu se verifică aşa cum trebuie. Totuşi 
mama observă că apa murdară din cădiţă şi-a schimbat nivelul. Ea ştie 
că apa are 6 inci adâncime atunci când nu este nici un cub în ea, şi că 


nivelul ei urcă cu 1 1 4 dintr-un inci pentru fiecare cub scufundat în 
apă, aşa încât adaugă un alt termen, obținând acum: 


| 16 zi 
F — urii f j ; iL 
(a: de ruburi . cutuitei 1 UCE niveiui apei Ginci 


care se vad ? Suncii 1... 

ceea ce încă o dată ne dă 28. Pe măsură ce copilul devine tot 
mai ingenios, iar mama sa continuă să fie la fel de ingenioasă, trebuie 
adăugați tot mai mulți termeni, fiecare din ei reprezentând cuburi, 
însă din punctul de vedere matematic ei nu constituie decât nişte 
calcule abstracte, întrucât cuburile nu se văd. 

Aş dori acum să interpretez analogia mea şi să vă spun ce este 
comun şi ce diferă în raport cu conservarea energiei. Mai întâi, 
presupuneţi că în toate situaţiile nu vedeţi niciodată niciun cub. 
Termenul „nr. de cuburi care se văd” se exclude întotdeauna. Pe urmă, 
mama va fi tot calculând o sumedenie de termeni precum „cuburi în 
cutie”, „cuburi în apă”, şi aşa mai departe. În privinţa energiei avem 


diferenţa că, atât cât ştim noi, nu există unităţi elementare. Mai exact, 
spre deosebire de cazul cuburilor, numerele care rezultă pentru 
energie nu sunt întregi. Bănuiesc că sărmanei mame i s-ar putea 


întâmpla ca, atunci când calculează un termen, să îi iasă / 8 
cuburi, iar pentru altul să îi dea 7/8 cuburi, restul fiind 21, ceea ce în 


total face tot 28. Cam aşa stau lucrurile cu energia. 

Ceea ce am aflat în legătură cu energia este faptul că avem o 
schemă cu o serie de reguli. Cu fiecare set separat de reguli putem 
calcula un număr pentru câte un gen aparte de energie. Atunci când 
adunăm toate numerele, ne dă mereu aceeaşi sumă. Dar, din câte ştim, 
nu există practic porţii, unităţi. Este un lucru abstract, pur matematic, 
faptul că există un număr astfel încât, ori de câte ori îl calculăm, nu se 
schimbă. Mai bine de atât nu mă pricep să-l interpretez. 

Energia aceasta are tot felul de forme, analoage cu cuburile în 
cutiuţă, cuburile în apă, şi aşa mai departe. Există energie datorată 
mişcării, numită energie cinetică, energie datorată interacțiunii 
gravitaționale (i se spune energie potenţială gravitaţională), energie 
termică, energie electrică, energie luminoasă, energie elastică în arcuri 
şi altele de genul acesta, energie nucleară... şi chiar şi o energie pe 
care o particulă o posedă doar graţie simplei sale existenţe, energie 
direct dependentă de masa particulei respective. După cum fără 
îndoială cunoaşteţi, aceasta din urmă constituie contribuţia lui 
Einstein. 


E = m x c? 


Reprezintă celebra ecuaţie a legii la care mă refer. 

Chiar dacă am menţionat un număr mare de energii, aş dori să 
indic faptul că nu suntem complet neştiutori în domeniu, şi că 
înţelegem relaţiile între unele şi altele dintre ele. De exemplu, ceea ce 
numim energie termică reprezintă în mare măsură simpla energie 
cinetică datorată mişcării particulelor din interiorul unui corp. Energia 
elastică şi energia chimică au ambele aceeaşi origine, şi anume forţele 
dintre atomi. Atunci când atomii se rearanjează într-un nou tipar, o 
energie oarecare se modifică, iar dacă acea cantitate se schimbă, 
înseamnă că şi o altă mărime trebuie să varieze. De pildă, atunci când 
ardeţi ceva, energia chimică se modifică, şi se degajă căldură undeva 
unde mai înainte era rece, căci totul trebuie să se verifice cu 
exactitate. Energia elastică şi energia chimică reprezintă, ambele, 
interacțiuni ale atomilor, şi cunoaştem astăzi că aceste interacțiuni 
constituie o combinaţie de două lucruri, o energie electrică şi din nou 
o energie cinetică, doar că de această dată formula ei aparţine 


mecanicii cuantice. Energia luminoasă nu este nimic altceva decât 
energie electrică, deoarece lumina este actualmente interpretată ca o 
undă electromagnetică. Energia nucleară nu se reprezintă în termenii 
celorlalte; pentru moment, tot ce se poate spune este că ea constituie 
rezultatul forţelor nucleare. Nu mă refer aici numai la energia 
degajată; în nucleul de uraniu există o anumită cantitate de energie, 
iar atunci când acesta se dezintegrează, cantitatea de energie rămasă 
în nucleu se modifică, însă cantitatea totală de energie din lume nu se 
schimbă, aşa încât în cadrul procesului se generează o grămadă de 
căldură şi sumedenie de chestii, pentru a contrabalansa lucrurile. 

Această lege de conservare este foarte utilă în multe privinţe 
tehnice. Vă voi da câteva exemple foarte simple pentru a vă arăta 
modul în care, cunoscând legea conservării energiei şi formulele de 
calculare a energiei, putem înţelege alte legi. Cu alte cuvinte, multe 
alte legi nu sunt independente, ci reprezintă doar maniere ascunse de 
a vorbi despre conservarea energiei. Cea mai simplă este legea 
pârghiilor (fig. 16). 


Figura 16 


Avem o pârghie montată pe o articulaţie. Lungimea unuia din 
braţe este de 1 metru, iar a celuilalt de 4 metri. Mai întâi, trebuie să 
dau legea pentru energia gravitaţională, şi anume cea care spune că 
dacă avem un număr de greutăţi, se ia fiecare greutate şi se înmulţeşte 
cu înălţimea ei faţă de pământ, după care se adună toate aceste 
rezultate, obținându-se energia gravitaţională totală. Să presupunem 
că pe braţul lung aşezăm o greutate de 2 kilograme, iar pe cel scurt o 
misterioasă greutate necunoscută - totdeauna, prin X se notează 
necunoscuta, aşa că haideţi să o numim G, pentru a da impresia că ne 
situăm peste nivelul obişnuit! întrebarea care se pune acuma este: cât 
trebuie să fie valoarea lui G pentru a contrabalansa pârghia şi a o 
legăna fără efort în sus şi în jos? Dacă pârghia se apleacă uşor în orice 
direcţie, înseamnă că energia este aceeaşi, indiferent dacă poziţia este 
paralelă cu pământul, sau dacă este astfel înclinată încât greutatea de 
2 kilograme să se ridice cu, să zicem, 1 centimetru. Dacă energia se 
conservă, nu prea contează în care parte se înclină pârghia, şi nici 


măcar dacă ea se răstoarnă, cu condiţia ca cele două greutăţi să nu se 
desprindă de ea. De asemenea, nu contează față de ce nivel se 
măsoară înălțimile greutăților şi poziţiile intermediare prin care trec 
ele. Dacă greutatea de 2 kilograme urcă un centimetru, cât coboară G? 
Din schiţă (fig. 16) puteţi vedea că dacă AO este 1 metru şi OB este 4 


metri, atunci, când BB’ este 1 centimetru, AA” va fi 14 4 centimetri. 
Acum să aplicăm legea pentru energia gravitaţională. In momentul 


iniţial toate înălțimile erau zero, deci energia totală este zero. După 
încheierea mişcării, pentru a obţine energia gravitaţională înmulţim 
greutatea de 2 kilograme cu înălţimea de 1 centimetru şi adunăm 
rezultatul la produsul dintre greutatea necunoscută G şi înălțimea — 


i 4 centimetri. Suma trebuie să dea acelaşi rezultat ca la început: 
zero. Deci: 


2-$=o, deci G bebuie aà fe 8 


acesta este unul din modurile în care poate fi înţeleasă legea 
simplă a pârghiilor, pe care, desigur, o cunoşteaţi. Dar este interesant 
că nu numai ea, ci sute de alte legi pot fi strâns legate de diferite 
forme de energie. V-am dat acest exemplu numai pentru a vă arăta cât 
este ea de utilă. 

Singurul necaz este, desigur, faptul că în practică nu se verifică, 
din cauza frecării existente în furcă. Dacă avem ceva în mişcare, de 
exemplu o minge care se rostogoleşte la înălțime constantă, acel 
obiect se va opri din cauza frecării. Ce s-a întâmplat cu energia 
cinetică a mingii? Răspunsul este că energia ei de mişcare s-a 
transferat atomilor din podea şi din minge, ca energie de vibraţie. La 
scara la care percepem noi lumea, ni se pare că bila este o sferă bine 
lustruită, însă atunci când privim la scară mică, lucrurile sunt mult 
mai complicate: vedem miliarde de atomi minusculi, cu tot felul de 
forme neregulate. Privită de suficient de aproape, mingea este ca un 
bolovan plin de asperităţi, alcătuit din astfel de cocoloaşe. Podeaua 
arată la fel, o chestie plină de hârtoape. Vă daţi seama că dacă daţi de- 
a dura acest bolovan monstruos de-a lungul acestei podele rugoase, 
atomii se vor tot împunge şi vor tot tremura. După trecerea chestiei 
ăsteia, atomii întâlniți de ea în cale încă se vor mai fi scuturând puţin 
de pe urma ghionturilor primite; deci în podea rămâne o anumită 
cantitate de mişcare de vibraţie, sau energie termică. La prima vedere, 
pare că legea conservării energiei este falsă, însă energia are tendinţa 
de a se ascunde de noi, iar pentru a ne asigura că ea este încă acolo ne 
sunt necesare termometre şi alte aparate de măsură. Găsim că, 


indiferent cât de complicat ar fi procesul, energia se conservă, chiar şi 
dacă nu cunoaştem legile detaliate ale acestuia. 

Prima demonstraţie a legii conservării energiei nu aparţine 
unui fizician, ci unui medic. El a făcut-o utilizând şoareci. Dacă ardeţi 
alimente, puteţi măsura câtă energie degajă ele. Dacă, apoi, cu aceeaşi 
cantitate de alimente sunt hrăniţi nişte şoareci, acestea sunt 
transformate, cu ajutorul oxigenului, în dioxid de carbon, exact ca la 
ardere. Măsurând energia în fiecare din cazuri, se descoperă că fiinţele 
se comportă la fel ca lucrurile. Legea conservării energiei este la fel de 
adevărată pentru viaţă ca şi pentru alte fenomene. Pentru că veni 
vorba, este interesant faptul că fiecare lege sau principiu pe care le 
ştim despre lucrurile „moarte”, şi pe care le testăm în raport cu marile 
fenomene ale vieţii, funcţionează la fel de bine şi acolo. Nu există 
până acum nicio dovadă că ceea ce se petrece în lucrurile vii este în 
mod necesar diferit, cel puţin în privinţa legilor fizicii, de ceea ce se 
întâmplă în lucrurile nevii, chiar dacă cele vii se poate să fie mult mai 
complexe. 

Cantitatea de energie din alimente, care ne spune câtă căldură, 
cât lucru mecanic, etc., se pot genera, se măsoară în calorii. Atunci 
când auziţi vorbindu-se de calorii, nu înseamnă că mâncaţi ceva ce se 
cheamă calorii; este pur şi simplu vorba de măsura cantităţii de 
energie termică existentă în hrană. Uneori fizicienii se simt atât de 
superiori şi de deştepţi, încât multora le-ar face plăcere să-i prindă cu 
ceva aiurea. Vă voi oferi ceva cu care să-i prindeţi: ar trebui să le fie 
foarte ruşine de modul în care iau energia şi o măsoară într-o puzderie 
de feluri diferite, cu nume diferite. Este absurd ca energia să poată fi 
măsurată în calorii, ergi, electron-volţi, picioare ori livră, B.T.U., cai- 
putere ori oră, kilowatt-oră... toate exprimând acelaşi lucru. Este ca şi 
atunci când avem banii exprimaţi în dolari, lire sterline, şi aşa mai 
departe, numai că, spre deosebire de situaţia economică, în care rata 
de schimb se poate modifica, prostiile astea se află într-un raport 
absolut rigid. Dacă este să facem vreo analogie, atunci ea ar fi cea 
dintre şilingi şi lire sterline: 

20 de şilingi fac o liră. Însă o complicaţie pe care fizicienii o 
permit este aceea că, în loc de a avea un număr precum 20, ei 
operează cu numere iraționale de genul 1, 6183178 șilingi la o liră. Vă 
veţi fi gândind poate că măcar fizicienii teoreticieni moderni de mare 
clasă folosesc o unitate standard; când colo, găsiţi lucrări în care 
energia este exprimată în Kelvin, megahertzi şi, mai nou, ultima 
invenţie, Fermi la puterea minus unu. Pentru cei care doresc o dovadă 
că fizicienii sunt şi ei oameni, mărturia stă în tâmpenia tuturor 
diferitelor unităţi pe care le folosesc pentru măsurarea energiei. 


Există o serie de fenomene interesante din natură care ne pun 


în faţa unor probleme ciudate privind energia. 

De curând au fost descoperiţi ceva ce se cheamă quasari. 
Aceştia se găsesc imens de departe şi emit atâta energie sub formă de 
lumină şi unde radio, încât se naşte întrebarea de unde provine 
aceasta. Dacă legea conservării energiei este adevărată, atunci starea 
quasarului după ce a emis această cantitate enormă de energie trebuie 
să fie diferită de starea lui anterioară, întrebarea este: provine ea oare 
din energie gravitaţională, este oare obiectul colapsat gravitațional, 
într-o stare diferită din punct de vedere gravitațional? Sau această 
puternică emisie provine din energie nucleară? Nimeni nu ştie. Aţi 
putea avansa ideea că poate legea conservării energiei nu este 
adevărată. Ei bine, atunci când un lucru este investigat atât de 
incomplet precum sunt investigaţi quasarii — ei se găsesc atât de 
departe încât astronomii cu greu îi pot vedea -— extrem de rar se 
întâmplă ca, dacă ceva pare să vină în conflict cu legile fundamentale, 
aceasta să se datoreze faptului că legile fundamentale sunt greşite; de 
obicei, pur şi simplu nu se cunosc detaliile respective. 

Un alt exemplu interesant de folosire a legii conservării 
energiei este reacţia în care un neutron se dezintegrează într-un 
proton, un electron şi un antineutrin. S-a crezut la început că 
neutronul se transformă doar în proton plus electron. Însă, putând fi 
măsurată energia fiecărei particule, s-a constatat că cele ale protonului 
şi electronului adunate nu dădeau energia neutronului. Existau două 
posibilităţi. Se putea ca legea conservării energiei să nu fie corectă; în 
fapt, o bucată de vreme Bohr a avansat ideea că poate legea funcţiona 
doar statistic, în medie. Însă acuma se vădeşte că cealaltă posibilitate 
era cea corectă, şi anume faptul că energia nu se verifica din cauză că 
din reacţie mai ieşea ceva, ceva ce noi astăzi numim antineutrin. 
Acesta preia energia. Aţi putea afirma că singurul motiv pentru 
existenţa lui este de a face ca energia să se conserve. Însă el face să se 
conserve multe alte lucruri, precum impulsul, momentul cinetic şi alte 
mărimi fizice, iar foarte recent s-a demonstrat că astfel de neutrini 
chiar există. 

Acest exemplu ilustrează o stare de fapt. Cum este posibil să 
extindem legile noastre într-o regiune de care nu suntem siguri? De ce 
suntem atât de încrezători că, pentru simplul motiv că am verificat 
conservarea de energie aici, putem afirma că atunci când obţinem un 
fenomen nou, el trebuie să asculte de această lege? 

Din când în când, citiţi prin ziare că fizicienii au descoperit că 
una sau alta din legile lor favorite este greşită. Constituie atunci o 
eroare să afirmi că o lege este adevărată într-o regiune în care nu ai 
căutat încă? Dacă nu vei spune niciodată că o lege este adevărată într- 
un domeniu în care încă nu ai căutat, înseamnă că nu vei şti nimic. 
Dacă singurele legi pe care le descoperi sunt cele pe care tocmai le-ai 


terminat de studiat, înseamnă că nu vei putea face niciodată predicții. 
Şi totuşi, singura utilitate a ştiinţei este de a merge mai departe şi a 
încerca să ghicească. Deci ceea ce facem de fiecare dată este să ne 
riscăm prestigiul, iar în cazul energiei, lucrul cel mai de aşteptat este 
ca ea să se conserve şi în alte locuri. Bineînţeles, aceasta înseamnă că 
ştiinţa este nesigură; în clipa în care rosteşti un enunţ despre un 
domeniu al experienţei pe care nu l-ai observat în mod direct, trebuie 
să fii nesigur. Însă trebuie totdeauna să facem afirmaţii despre regiuni 
pe care nu le-am studiat, sau toată treaba ar fi fără rost. De exemplu, 
masa unui obiect se schimbă atunci când el se mişcă, din cauza 
conservării energiei. Datorită relaţiei dintre masă şi energie, energia 
asociată mişcării apare ca o masă suplimentară, deci obiectele devin 
mai grele atunci când se află în mişcare. Newton credea că nu se pune 
problema, şi că masele rămân constante. Atunci când s-a aflat că ideea 
newtoniană era greşită, toată lumea a afirmat iar şi iar ce lucru rău 
reprezintă faptul că fizicienii au descoperit că s-au înşelat. De ce îşi 
închipuiseră ei că au dreptate? Pentru că efectul este foarte slab şi se 
manifestă numai atunci când ne apropiem de viteza luminii. Dacă un 
titirez se învârteşte, masa lui este, până la a multa zecimală, aceeaşi ca 
şi dacă nu se învârteşte. Ar fi trebuit ei oare să spună: „dacă nu se 
mişcă mai repede decât aşa şi pe dincolo, atunci masa nu se schimbă”? 
Căci în felul acesta ar fi fost siguri de afirmaţia lor. Nu, pentru că în 
stilul acesta, dacă s-ar fi întâmplat ca experimentul să fie făcut numai 
cu titirezi din lemn, cupru şi oţel, ar fi însemnat ca ei să trebuiască să 
spună: „titirezii de lemn, cupru şi oţel, care nu se mişcă mai repede 
decât aşa şi pe dincolo...” Vedeţi dumneavoastră, noi nu cunoaştem 
toate condiţiile necesare unui experiment. Nu se ştie dacă un titirez 
radioactiv ar avea o masă care să se conserve. Deci, dacă vrem să dăm 
ştiinţei o cât de mică utilitate, trebuie să facem presupuneri. În loc să 
descriem pur şi simplu nişte experimente efectuate, trebuie să 
propunem legi care merg dincolo de domeniul observat. Nu e nimic 
rău în asta, chiar dacă prin aceasta ştiinţa devine nesigură. Dacă până 
acum v-aţi închipuit cumva că ştiinţa este sigură... ei bine, v-aţi 
înşelat amarnic. 


Atunci, întorcându-ne la tabelul nostru cu legi de conservare 
(fig. 14), putem adăuga energia. Atât cât ştim noi, ea se conservă 
perfect. Nu vine în porţii. Acuma, întrebarea este dacă reprezintă ea 
cumva sursa unui câmp. Răspunsul este afirmativ. Einstein a 
interpretat gravitația ca fiind generată de energie. Energia şi masa 
sunt echivalente, şi astfel, interpretarea lui Newton potrivit căreia 
masa este cea care produce gravitația, a fost reformulată în enunţul că 
energia produce gravitația. 

Există şi alte legi similare cu conservarea energiei, în sensul că 


este vorba de nişte valori numerice. Una dintre ele este cea referitoare 
la impuls. Dacă se iau toate masele constituente ale unui obiect, se 
înmulţesc cu vitezele corespunzătoare, iar rezultatele se adună între 
ele, se obţine impulsul particulelor respective; iar impulsul total se 
conservă. Energia şi impulsul sunt percepute în momentul actual ca 
fiind foarte strâns legate între ele, aşa încât le-am plasat în aceeaşi 
coloană a tabelului nostru. 

Un alt exemplu de mărime care se conservă este momentul 
cinetic. Acesta reprezintă aria măturată în unitatea de timp de către 
corpurile aflate în mişcare. Alegem, spre exemplu, o origine oarecare, 
şi facem produsul dintre masa unui obiect aflat în mişcare şi rata de 
variaţie a ariei măturate de un segment ce uneşte acel obiect cu 
originea aleasă (fig. 17); dacă adunăm rezultatele pentru toate 
obiectele existente, obținem momentul cinetic. 


Figura 17 


Iar această mărime fizică nu variază. Deci avem conservarea de 
moment cinetic. Întâmplător, dacă ştii prea multă fizică, ai putea fi 
înclinat să crezi la prima vedere că momentul cinetic nu se conservă. 
Asemenea energiei, el apare sub diferite forme. Deşi majoritatea 
oamenilor cred că apare numai în cadrul mişcării, el se manifestă, aşa 
cum vă voi ilustra, şi sub alte forme. Dacă aveţi o sârmă şi mişcaţi un 
magnet înspre ea, mărind astfel fluxul magnetic ce o străbate, se va 
produce un curent electric (aşa funcţionează generatoarele electrice). 
Să ne imaginăm că în locul firului avem un disc, pe care se găsesc 
sarcini electrice analoage electronilor din sârmă (fig. 18). Apropii 
acum foarte repede un magnet de disc, de foarte departe, exact de-a 
lungul axei centrale. Apare o variaţie a fluxului magnetic şi, exact ca 
în cazul sârmei, sarcinile electrice vor începe să se mişte, iar dacă 
discul este prins pe o roată, el va începe să se învârtească. Aceasta nu 
arată a conservare de moment cinetic, deoarece, atunci când magnetul 
se găseşte departe de disc, nu se roteşte nimic. Am obţinut rotaţie din 
nimic, iar aceasta este împotriva regulii. „A, da”, veţi spune 
dumneavoastră, „ştiu: trebuie să mai existe şi un alt fel de 


interacţiune, care să facă magnetul să se învârtească în sens opus”. Nu 
este aşa. Nu există nicio forţă electrică asupra magnetului care să 
caute să-l răsucească în sens opus. 


Figura 18 


Explicaţia constă în faptul că momentul cinetic apare sub două 
forme: una din ele constituie momentul cinetic datorat mişcării, iar 
cealaltă reprezintă momentul cinetic din cadrul câmpurilor electrice şi 
magnetice. Chiar dacă nu se prezintă sub formă de mişcare, în câmpul 
din jurul magnetului există un moment cinetic, iar sensul lui este opus 
celui de rotaţie. 

Dacă luăm cazul opus, lucrurile devin şi mai clare (fig. 19). 
Dacă avem numai particulele şi magnetul, apropiate între ele, şi totul 
se află în repaus, eu afirm că există un moment cinetic în cadrul 
câmpului, o formă ascunsă de moment cinetic, ce nu apare efectiv ca 
rotaţie. Atunci când îndepărtăm magnetul în jos şi îl înlăturăm, toate 
câmpurile se separă, iar momentul cinetic trebuie acum să apară şi să 
înceapă să învârtească discul. Legea după care se roteşte este legea 
inducției electromagnetice. 


Figura 19 


Îmi este foarte greu să vă spun dacă momentul cinetic vine sau 
nu în porţii. La prima vedere, pare absolut imposibil ca el să vină în 
unităţi, deoarece momentul cinetic depinde de direcţia pe care se face 
proiecția sistemului. Este vorba despre variaţia unei arii şi, în mod 
evident, aceasta va fi diferită, după cum este privită pieziş sau din 
faţă. Dacă momentul cinetic vine în porţii, şi, să zicem, te uiţi la ceva 
care prezintă 8 unităţi, atunci, dacă priveşti dintr-un unghi uşor 
diferit, numărul de unităţi va fi foarte puţin diferit, poate un piculeţ 
mai mic de 8. Însă 7 nu este un piculeţ mai mic decât 8; este o 
cantitate bine definită, mai mică decât 8. Deci momentul cinetic nu 
are cum să vină în porţii. Totuşi, această demonstraţie este eludată de 
către subtilităţile şi ciudăţeniile mecanicii cuantice, în cadrul căreia, 
dacă măsurăm momentul cinetic în raport cu orice axă, obţinem, în 
mod destul de uimitor, un număr întreg de unităţi. Nu este vorba de 
genul de unităţi pe care să le poţi număra, ca pe sarcinile electrice. 
Momentul cinetic vine în porţii în sensul matematic că valoarea pe 
care o obţinem la fiecare măsurare este un număr întreg bine 
determinat, înmulţit cu o cantitate dată. Însă nu putem interpreta 
această cantitate la fel ca pe sarcinile electrice, pe care ne putem 
imagina numărându-le separat: una, încă una, şi-ncă una. La 
momentul cinetic porţiile formează un tot, dar sunt mereu în număr 
întreg... ceea ce este ciudat. 


Există şi alte legi de conservare. Ele nu sunt atât de interesante 
ca cele pe care le-am descris, şi nu se referă chiar la conservări de 
numere. Să presupunem că avem un dispozitiv oarecare cu particule 
mişcându-se cu o anumită simetrie bine determinată, şi să zicem că 
simetria este bilaterală (fig. 20). Atunci, potrivit legilor fizicii, luând 
în considerare toate mişcările şi ciocnirile, v-aţi aştepta, şi Figura 20 
pe bună dreptate, ca dacă priviţi sistemul la un moment de timp 
ulterior, el să fie în continuare bilateral simetric. 


n, Z 
15 


Figura 20 


Deci există un soi de conservare: conservarea simetriei. Ar 
trebui ca ea să figureze în tabel, dar nu este la fel ca atunci când 
măsori o cantitate, şi o vom discuta în mult mai mare detaliu în 
prelegerea următoare. Motivul pentru care ea nu este foarte 
interesantă în cadrul fizicii clasice este acela că situațiile în care există 
astfel de condiţii inițiale cuminţi din punctul de vedere al simetriei 
sunt foarte rare şi, ca atare, nu este o lege de conservare foarte 
importantă sau practică. Însă în mecanica cuantică, unde avem de-a 
face cu sisteme foarte simple precum atomii, constituţia lor internă 
prezintă adesea un tip de simetrie, cum ar fi simetria bilaterală, al 
cărei caracter se păstrează. Prin urmare, ea este o lege importantă 
pentru înţelegerea fenomenelor cuantice. 

O întrebare interesantă este dacă există sau nu o bază mai 
profundă pentru aceste legi, sau dacă trebuie oare să le luăm aşa cum 
sunt. Voi discuta această chestiune în prelegerea următoare, însă 
există un lucru pe care aş dori să-l punctez acum. Atunci când 
abordăm aceste idei la nivel popular, pare că avem o sumedenie de 
concepte fără legătură între ele; dar, la o înţelegere mai profundă a 
diferitelor principii, între concepte apar adânci interconexiuni, fiecare 
din ele implicându-le într-un fel oarecare pe altele. Un exemplu îl 
constituie relaţia dintre relativitate şi necesitatea conservării locale. 
Dacă aş fi enunțat acest lucru fără demonstraţie, s-ar fi putut să vi se 


pară un fel de miracol faptul că dacă nu poţi spune cât de repede te 
mişti, atunci înseamnă că, dacă ceva se conservă, aceasta trebuie să se 
facă fără a se sări dintr-un loc în altul. 

Ajuns în acest punct, aş dori să indic modul în care conservările 
de moment cinetic, impuls şi alte câteva lucruri, sunt într-o oarecare 
măsură legate între ele. Conservarea momentului cinetic are de-a face 
cu aria măturată de particule aflate în mişcare. Dacă avem o mulţime 
de particule (fig. 21) şi considerăm originea (x) foarte departe, atunci 
distanţele până la ele sunt aproape aceleaşi pentru toate obiectele. În 
acest caz, singurul lucru care contează din perspectiva ariilor măturate 
sau a conservării momentului cinetic, sunt componentele mişcării pe 
direcţia care în figura 21 este verticală. 

Figura 21 


Ceea ce descoperim atunci este faptul că suma tuturor maselor 
înmulţite cu vitezele verticale corespunzătoare trebuie să fie 
constantă. Aceasta pentru că momentul cinetic se conservă în raport 
cu orice punct, iar dacă punctul ales este suficient de depărtat, tot ce 
este relevant sunt masele şi vitezele particulelor. Acest fapt, la rândul 
lui, implică altceva, conservarea unui alt lucru, care este atât de strâns 
legată de conservarea momentului cinetic, încât nici nu m-am sinchisit 
să o trec în tabel. Este vorba despre un principiu referitor la centrul de 
greutate (fig. 22). 

Figura 22 


O masă aflată într-o cutie nu poate pur şi simplu să dispară de 
la sine dintr-o poziţie şi să se mute în alta. Acest fapt nu are nicio 
legătură cu conservarea masei: masa este aceeaşi, doar că este mutată 
dintr-un loc în altul. Sarcina electrică ar putea să facă acest lucru, dar 


masa nu. Daţi-mi voie să vă explic de ce. Legile fizicii nu sunt afectate 
de mişcare, aşa încât putem presupune că această cutie se deplasează 
încet în sus. Considerăm acum momentul cinetic în raport cu un punct 
nu prea îndepărtat X. Pe măsură ce cutia se deplasează în sus, dacă 
masa stă liniştită înăuntru, în poziţia 1, ea va determina o arie cu o 
anumită rată. După ce masa s-a mutat în poziţia 2, aria va creşte cu o 
rată mai rapidă, deoarece, chiar dacă altitudinea rămâne aceeaşi, cutia 
deplasându-se în continuare în sus, distanţa de la x la masă a crescut. 
Potrivit conservării de moment cinetic, rata cu care se schimbă aria nu 
poate fi modificată şi, ca atare, o masă pur şi simplu nu se poate muta 
dintr-un loc în altul, numai dacă nu cumva se exercită forţă şi asupra a 
altceva, pentru a contrabalansa momentul cinetic. Acesta este motivul 
pentru care rachetele aflate în spaţiul liber nu au cum să 
funcţioneze... dar funcţionează. Dacă aţi priceput cum stă treaba 
pentru o sumedenie de mase, atunci, dacă mişcaţi una din ele în faţă, 
trebuie să mişcaţi o alta în spate, astfel încât mişcarea totală a maselor 
înainte şi înapoi să fie nulă. Aşa funcţionează racheta. La început, ea 
se află, să zicem, în repaus în spaţiul gol, iar apoi expulzează nişte gaz 
înspre înapoi, şi porneşte în faţă. Ideea e că, pentru toată materia din 
lume, centrul de masă, media tuturor maselor, este tot acolo unde era 
şi mai înainte. Partea care ne interesează s-a pus în mişcare, iar o 
parte neinteresantă, de care nu ne pasă, s-a dus în spate. Nu există 
nicio teoremă care să spună că lucrurile din lume care ne interesează 
se conservă — numai totalul a ceva se conservă. 

A descoperi legile fizicii este precum a încerca să îmbini piesele 
unui puzzle. Avem toate aceste piese disparate, care în zilele noastre 
proliferează rapid. Multe din ele sunt lăsate la o parte şi nu se pot 
potrivi cu celelalte. De unde ştim că locul lor este împreună? De unde 
ştim că într-adevăr ele toate sunt părţi ale uneia şi aceleiaşi imagini, 
încă incomplete? Nu suntem siguri, şi într-o oarecare măsură acest 
lucru ne îngrijorează, însă suntem încurajați de caracteristicile 
comune ale mai multor piese. Pe toate este reprezentat un cer 
albastru, sau toate sunt confecţionate din aceeaşi esență de lemn. 
Toate diferitele legi ale fizicii ascultă de aceleaşi principii de 
conservare. 


SIMETRIA ÎN LEGILE FIZICII 


Pentru mintea omenească, simetria pare a fi absolut fascinantă. 
Ne place să privim lucruri simetrice din natură, precum sferele perfect 
simetrice reprezentate de planete şi de Soare, sau cristalele simetrice 
reprezentate de fulgii de zăpadă, sau florile, care sunt aproape 
simetrice. Totuşi, nu despre simetria obiectelor din natură vreau să 
discut eu aici, ci mai curând despre simetria legilor fizicii. Este uşor de 
înţeles în ce mod poate fi simetric un obiect, dar cum poate avea 
simetrie o lege a fizicii? Evident, nu poate, însă fizicienilor le face 
plăcere să folosească cuvinte obişnuite pentru a denumi altceva. În 
cazul de faţă, ei percep legile fizicii într-un mod foarte asemănător cu 
modul în care se percepe simetria obiectelor, şi numesc aceasta 
simetria legilor. Despre acest lucru voi discuta în continuare. 

Ce este simetria? Dacă vă uitaţi la mine, sunt simetric în raport 
cu stânga şi dreapta... cel puţin din punctul de vedere a ceea ce se 
observă la exterior. O vază poate fi simetrică, în acelaşi fel sau în alte 
feluri. Cum puteţi defini simetria? Faptul că sunt simetric în raport cu 
stânga şi dreapta înseamnă că, dacă aşezaţi tot ce este într-o parte în 
partea cealaltă şi viceversa dacă pur şi simplu schimbaţi între ele cele 
două părţi — eu voi arăta exact la fel. Un pătrat are o simetrie de un 
gen aparte, pentru că dacă îl rotiţi cu 90 de grade, arată la fel. 
Profesorul Weyl[14], matematicianul, a dat o definiţie excelentă a 
simetriei, în sensul că un lucru este simetric dacă îi puteţi face ceva astfel 
încât, după ce aţi terminat, el să arate la fel ca înainte. Acesta este sensul 
în care afirmăm că legile fizicii sunt simetrice: există lucruri pe care le 
putem efectua asupra legilor fizicii sau asupra modului nostru de a 
reprezenta legile fizicii, care nu au niciun efect şi care lasă totul 
neschimbat. Acesta este aspectul legilor fizicii care ne va preocupa în 
prelegerea de faţă. 


Cel mai simplu exemplu de astfel de simetrie — veţi vedea că nu 
este câtuşi de puţin vorba de ce aţi fi crezut, de stânga-dreapta, sau de 
orice altceva de genul acesta — se numeşte translație în spaţiu. Ea are 
următorul înţeles: în cazul în care construiți un aparat de măsură 
oarecare şi efectuaţi cu el un experiment oarecare asupra a ceva, iar 
apoi vă apucaţi să construiți un acelaşi aparat de măsură şi să 
efectuaţi acelaşi experiment asupra aceloraşi lucruri, cu singura 
deosebire că în loc să o faceţi acolo, o faceţi aici, atunci în 


experimentul translatat se va întâmpla exact ceea ce s-a întâmplat şi în 
cel originar. De fapt, aici unde ne găsim noi acum, acest lucru nu este 
adevărat. Dacă efectiv construim aici un aparat şi îl deplasăm cu vreo 
7 metri mai la stânga mea, o să ajungă în perete, ceea ce ar cam 
complica lucrurile. Atunci când se defineşte noţiunea de translație, 
este necesar să se ia în considerare tot ceea ce ar putea afecta situaţia, 
aşa încât, atunci când mutăm chestia aceea, să mutăm totul împreună 
cu ea. De exemplu, dacă dispozitivul ar implica un pendul, şi l-am 
muta cu 20.000 de mile mai la dreapta, nu ar mai funcţiona cum 
trebuie, căci acesta reclamă existența atracției gravitaționale a 
Pământului. Totuşi, dacă ne închipuim că mutăm şi Pământul odată cu 
dispozitivul, atunci el s-ar comporta la fel. Necazul cu această situaţie 
este că trebuie translatat tot ceea ce ar putea avea vreo influență 
asupra ei. Acest lucru sună ca o falsă problemă, deoarece reiese că pur 
şi simplu poţi translata un experiment, iar dacă nu funcţionează, nu ai 
decât să presupui că nu ai translatat destule chestii... deci că până la 
urmă îţi va reuşi în mod inevitabil. De fapt, nu este o falsă problemă, 
pentru că nu este evident apriori că el este menit să-ţi reuşească. 
Lucrul remarcabil în privinţa naturii este tocmai faptul că este posibil 
să translatezi suficiente chestii astfel încât ea să se comporte la fel. 
Acesta este un enunţ constructiv. 

Aş dori să ilustrez faptul că afirmaţia este adevărată. Să luăm 
ca exemplu Legea Atracţiei Universale, care spune că forţa dintre 
obiecte variază invers proporţional cu pătratul distanţei dintre ele; şi 
aş vrea să vă reamintesc faptul că un corp răspunde la o forţă 
modificându-şi viteza în timp, înspre direcţia forţei. Dacă avem două 
obiecte, cum ar fi o planetă ce se roteşte în jurul unui soare, şi le 
mutăm împreună, este evident că distanţa dintre ele nu se schimbă şi, 
ca atare, nici forța. Mai mult, în noua situaţie ele se vor mişca şi totul 
se va petrece ca şi mai înainte. Faptul că legea menţionează „distanța 
dintre corpuri”, şi nu vreo distanţă absolută în raport cu ochiul central 
al Universului, înseamnă că ea este translatabilă în spaţiu. 

Aşadar, aceasta este prima simetrie -— translaţia în spaţiu. 
Următoarea ar putea fi numită translaţia în timp, dar, mai bine, 
haideţi să spunem că decalarea în timp nu importă. Dăm drumul unei 
planete pe o direcţie anume, să se rotească în jurul unui soare; dacă 
am putea da drumul planetei iar şi iar, cu două ore mai târziu, sau cu 
doi ani mai târziu — cu un alt început — dar exact în acelaşi fel, atunci 
ea s-ar comporta exact în acelaşi mod, deoarece, încă o dată, Legea 
Atracţiei Universale vorbeşte despre viteză, şi nu despre vreun 
moment absolut de timp de la care s-ar presupune că trebuie să măsori 
totul. De fapt, în acest exemplu particular, lucrurile nu sunt pe de-a- 
ntregul sigure. Atunci când am discutat despre gravitație, am 
menţionat posibilitatea ca forţa gravitaţională să se modifice în timp. 


Aceasta ar însemna că translaţia în timp nu constituie o afirmaţie 
validă, din cauză că, dacă peste un miliard de ani constanta atracției 
gravitaționale va fi mai slabă decât acum, atunci nu este adevărat că 
experimentul nostru cu planeta şi soarele ar mai decurge la fel. Din 
câte ştim până astăzi (eu am discutat legile aşa cum le ştim noi astăzi; 
cât mi-aş dori să le pot discuta aşa cum le vom şti mâine!), deci din 
câte ştim noi astăzi, un decalaj în timp nu are nicio importanță. 

Cunoaştem faptul că acest lucru nu este adevărat într-o 
anumită privinţă. El este adevărat pentru ceea ce numim noi acum 
legile fizicii; dar unul din aspectele legate de lume (ce ar putea fi mult 
deosebit) este acela că ea arată ca şi când Universul ar fi început într- 
un moment bine determinat, şi că de atunci încoace toate lucrurile se 
tot îndepărtează unele de altele. Aţi putea numi acest lucru o condiţie 
de geografie, analoagă situaţiei în care, atunci când facem o translație 
în spaţiu, trebuie să translatăm totul. În acest sens, aţi putea afirma că 
regulile referitoare la timp sunt aceleaşi şi că, odată cu toate celelalte, 
trebuie decalată şi expansiunea Universului. Am fi putut efectua o altă 
analiză, în care Universul să fi luat startul mai târziu; însă noi nu dăm 
startul Universului, şi nu avem niciun control asupra acestei situaţii, 
neexistând nicio modalitate de a defini din punct de vedere 
experimental o atare idee. Prin urmare, cel puţin atât cât priveşte 
ştiinţa, efectiv nu ne putem pronunţa. Rămâne doar faptul că situaţia 
lumii pare să se schimbe în timp, că galaxiile se îndepărtează unele de 
altele, aşa încât, dacă v-aţi pomeni în cine ştie ce poveste SF la un 
moment de timp necunoscut, l-aţi putea determina măsurând 
distanţele medii dintre acestea. Va să zică, decalată în timp, lumea nu 
va mai arăta la fel. 

Acuma, se obişnuieşte ca în zilele noastre să se facă distincţie 
între legile fizicii, care ne spun cum se vor mişca lucrurile dacă le 
porneşti în anumite condiţii date, şi enunţul referitor la cum a apărut 
efectiv lumea; asta din cauza a cât de puţin cunoaştem despre acest 
fapt. Se consideră de obicei că istoria astronomică, sau istoria 
cosmologică, este puţin diferită de legile fizicii. Şi totuşi, dacă aş fi pus 
la încercare să definesc în vreun fel această diferenţă, m-aş afla la 
mare ananghie. Cea mai valoroasă caracteristică a legilor fizicii este 
universalitatea lor; or, dacă ceva este universal pe lumea asta, apoi 
aceasta este expansiunea tuturor nebuloaselor. Prin urmare, nu am 
cum să definesc diferenţa. Totuşi, dacă mă mărginesc să nu ţin cont de 
originea Universului şi să consider numai legile cunoscute ale fizicii, 
atunci un decalaj în timp nu importă. 


Haideţi să luăm şi alte exemple de legi de simetrie. Una dintre 
ele este rotația în spaţiu în jurul unui centru fixat. Dacă efectuez un 
experiment oarecare cu un dispozitiv construit într-un anumit loc, iar 


apoi mai efectuez unul (de preferat translatat, ca să nu mă-ncurce cel 
dinainte) exact la fel, dar rotit astfel încât toate axele să fie orientate 
diferit, acesta va da acelaşi rezultat. Încă o dată, trebuie să rotim tot 
ceea ce este relevant. Dacă lucrul în cauză este un orologiu de pe 
vremea bunicului, şi îl punem orizontal, atunci pendula va sta pur şi 
simplu lipită de peretele camerei, fără să funcţioneze. Dar dacă rotim 
deopotrivă Pământul (lucru care se petrece tot timpul) ceasul va 
continua să meargă. 

Reprezentarea matematică a acestei posibilităţi de rotire este 
una cât se poate de interesantă. Pentru a descrie ce se întâmplă într-o 
anumită situaţie, noi folosim numere care ne spun unde se petrece 
situaţia respectivă. Ele sunt numite coordonatele unui punct, şi 
îndeobşte folosim trei astfel de numere pentru a descrie cât de sus se 
găseşte un punct deasupra unui plan, cât de departe se află el, să 
zicem, în faţa noastră (sau în spate, dacă numărul este negativ) şi 
respectiv cât de departe la stânga. În cazul nostru nu mă voi preocupa 
de sus şi jos, căci la rotații trebuie să folosesc doar două din cele trei 
coordonate. Haideţi să notăm poziţia în faţa mea cu x, iar cea la 
stânga cu y. Astfel, pot să localizez poziţia oricărui corp, precizând cât 
de in faţă şi cât de la stânga se află el. Aceia dintre dumneavoastră 
care au venit din New York City cunosc faptul că numerele de străzi 
funcţionează foarte bine exact aşa... sau cel puţin funcționau până 
când le-a venit să schimbe numele lui Sixth Avenue! Ideea matematică 
cu privire la rotaţie este următoarea: dacă localizez un punct în 
maniera descrisă, dând coordonatele x şi y, iar altcineva, orientat cu 
faţa în altă direcţie, localizează acelaşi punct în aceeaşi manieră, dar 
calculând un x’ şi un y’ în raport cu propria lui poziţie, se poate 
observa că x-ul meu constituie o combinaţie de coordonatele celuilalt. 
Legătura care ne dă transformarea o constituie faptul că x devine un 
amestec de x’ şi y’, şi la fel şi y. 

Figura 23 


Legile naturii ar trebui astfel scrise încât, dacă faceţi un astfel 
de amalgam şi îl substituiţi în ecuaţii, forma acestora să nu se 
schimbe. Aceasta este maniera în care simetria apare sub formă 
matematică: scrieţi ecuaţiile utilizând anumite litere, după care există 
o manieră de a schimba pe x şi y în alt x - x! şi în alt y — y’, folosind o 
formulă exprimată în termeni vechii x şi y, iar ecuaţiile astfel obţinute 
arată exact la fel, doar că au „prim” peste tot. Acest fapt înseamnă pur 
şi simplu că celălalt om va vedea cu aparatul său de măsură lucrurile 
comportându-se la fel cum le văd şi eu cu aparatul meu, care este 
altfel orientat. 


Voi mai da un exemplu foarte interesant de lege de simetrie. 
Este o chestiune de viteză uniformă în linie dreaptă. Se crede că legile 
fizicii rămân neschimbate la aplicarea unei viteze uniforme în linie 


dreaptă. Acest lucru poartă numele de Principiul Relativității. Dacă 
avem o navă spaţială în interiorul căreia se găseşte un dispozitiv 
oarecare cu care se efectuează ceva, şi dacă mai avem un dispozitiv 
similar cu primul, aici pe Pământ, atunci, dacă nava se deplasează cu 
viteză constantă, cineva din ea ar înregistra cu aparatul său de măsură 
exact aceleaşi efecte pe care le-aş înregistra şi eu, care mă aflu aici în 
repaus, cu aparatul meu. Bineînţeles, dacă respectivul priveşte afară, 
sau dacă dă peste un obstacol exterior, sau ceva de genul acesta, asta-i 
altă treabă; însă atât cât ne rezumăm la mişcarea lui cu viteză 
uniformă în linie dreaptă, legile fizicii îi apar la fel cum îmi apar şi 
mie. Aşa stând lucrurile, nu pot preciza care din noi doi se mişcă. 

Mai înainte de a trece mai departe, trebuie să accentuez aici că 
în toate aceste transformări şi în toate aceste simetrii nu este vorba de 
a muta un univers întreg. În cazul translaţiei în timp, afirmaţia că îmi 
imaginez că mut toţi timpii întregului Univers nu îmi spune nimic. La 
fel, enunţul potrivit căruia, dacă iau toate câte există în întregul 
Univers şi le mişc în spaţiu, atunci ele se vor comporta la fel, este 
lipsit de conţinut. Faptul remarcabil este acela că, dacă iau şi mut un 
dispozitiv, atunci, dacă mă asigur de o sumedenie de condiţii şi includ 
destule aparate de măsură, pot delimita o bucată de lume pe care să o 
mut în raport cu media restului de stele, aceasta în continuare 
neavând nicio importanţă. În cazul relativităţii, aceasta înseamnă că 
cineva care se deplasează cu viteză constantă în raport cu media 
restului de nebuloase, nu sesizează niciun efect. Altfel spus, dacă nu te 
uiţi pe geam, este imposibil de determinat prin intermediul vreunor 
efecte din cadrul experimentelor efectuate într-un mobil, faptul dacă 
el se mişcă sau nu în raport cu totalitatea stelelor. 

Această afirmaţie a fost făcută prima dată de către Newton. 
Haideţi să considerăm legea lui referitoare la gravitație. Ea ne spune 
că forțele sunt invers proporţionale cu pătratele distanțelor, şi că o 
forţă produce o modificare a vitezei. Să presupunem acum că am 
calculat ce se întâmplă atunci când o planetă se roteşte în jurul unui 
soare fix, şi că, în continuare, vreau să calculez ce se întâmplă atunci 
când o planetă se roteşte în jurul unui soare aflat în derivă. În această 
situaţie, toate vitezele pe care le-am obţinut în primul caz vor diferi în 
al doilea caz: trebuie să le adun cu o viteză constantă. Însă legea este 
enunțată în termeni de modificări ale vitezei, deci ceea ce se întâmplă 
este că forţa exercitată asupra planetei de către soarele fix este aceeaşi 
cu forța exercitată asupra planetei de către soarele aflat în derivă şi, 
ca urmare, modificările de viteză ale celor două planete vor fi şi ele 
identice. Deci orice viteză suplimentară cu care pornesc în studiul 
celei de-a doua planete pur şi simplu se conservă, iar schimbările sunt 
başca. Din punctul de vedere al exprimării legilor, rezultatul de 
ansamblu al adăugării unei viteze constante în cadrul calculelor 


matematice este acelaşi. Deci, studiind sistemul solar şi modul în care 
planetele se rotesc în jurul Soarelui, nu ne putem da seama dacă 
acesta se află sau nu la rândul său în derivă prin spaţiu. Potrivit legii 
lui Newton, o astfel de derivă nu are niciun efect asupra mişcării 
planetelor în jurul lui; ca atare, Newton a adăugat faptul că „mişcarea 
corpurilor unele faţă de celelalte în spaţiu este aceeaşi, indiferent dacă 
spaţiul însuşi se află în repaus în raport cu stelele fixe, sau dacă el se 
deplasează cu viteză uniformă în linie dreaptă faţă de acestea”. 

Odată cu trecerea timpului au fost descoperite noi şi noi legi, 
ulterioare lui Newton, printre care şi cele ale electricităţii, datorate lui 
Maxwell[15]. Una din consecinţele legilor electricităţii o constituia 
faptul că trebuia să existe nişte unde, undele electromagnetice — 
lumina este un exemplu de astfel de undă -— care să se propage cu 
300.000 de kilometri pe secundă, punct. Vreau să zic, 300.000 de 
kilometri pe secundă, oricum ai da-o. Aşa că acum era uşor să te 
prinzi de repaus, căci legea propagării luminii cu 300.000 de kilometri 
pe secundă era cu siguranţă (la prima vedere) o lege ce nu permitea ca 
ceva să se deplaseze fără a produce un efect oarecare. Este evident, 
nu-i aşa, că dacă vă găsiţi într-o navă spaţială care se mişcă cu 
100.000 de kilometri pe secundă, iar eu, aflat în repaus, proiectez din 
spate un fascicul luminos printr-un mic hublou al navei, atunci, din 
moment ce dumneavoastră mergeţi cu 100.000 de kilometri pe 
secundă, iar lumina are 300.000 de kilometri pe secundă, ea vă va 
apărea că traversează nava cu doar 200.000 de kilometri pe secundă. 
Însă, se dovedeşte că dacă se efectuează acest experiment, lumina vă 
apare ca trecând pe lângă dumneavoastră cu 300.000 de kilometri pe 
secundă, la fel ca şi pe lângă mine. 


Faptele din natură nu sunt atât de uşor de înţeles, iar faptul din 
acest experiment se situează în mod atât de evident împotriva bunului 
simţ, încât există oameni care nici în zilele noastre nu dau crezare 
rezultatului! însă experimentele au indicat iar şi iar că viteza luminii 
este de 300.000 de kilometri pe secundă, indiferent de cât de repede 
v-aţi mişca. Întrebarea care se pune acum este cum de este oare 
posibil aşa ceva. Einstein, precum şi Poincar6[16], au realizat că 
singurul mod în care o persoană aflată în mişcare şi una aflată în 
repaus ar putea înregistra aceeaşi valoare a vitezei, este ca percepțiile 
lor în privința timpului şi spaţiului să fie diferite, ca ceasurile din nava 
spaţială să ticăie într-un alt ritm decât cele de pe Pământ, şi aşa mai 
departe. Aţi putea spune: „A, dar dacă urmăresc ticăitul ceasului din 
navă pot să-mi dau seama că acesta rămâne în urmă”. Nu, căci 
creierul dumneavoastră merge şi el în acelaşi ritm încetinit! Aşadar, cu 
precauţia că în nava spaţială toate funcţionează exact la fel ca pe 
Pământ, se poate născoci un aranjament prin care să apară că viteza 


luminii în navă are valoarea de 300.000 de kilometri de-ai navei pe o 
secundă de-a navei, iar că aici ea este egală cu 300.000 de kilometri 
de-ai mei pe o secundă de-a mea. A pune problema astfel constituie un 
lucru foarte ingenios şi, fapt destul de remarcabil, posibil de făcut. 

Am menţionat deja una dintre consecinţele acestui Principiu al 
Relativității, şi anume faptul că nu puteţi spune cât de repede vă 
deplasaţi în linie dreaptă: amintiţi-vă cazul celor două maşini, A şi B 
(fig. 24), din prelegerea anterioară. La cele două capete ale maşinii B 
se producea câte un eveniment. Un om aflat în mijlocul maşinii 
susţinea că evenimentele (x şi y) s-au produs în acelaşi moment, 
pentru că el înregistra simultan lumina provenită de la acestea. Însă 
omul din maşina A, aflat în mişcare cu viteză constantă în raport cu B, 
nu percepea evenimentele în acelaşi timp; propriu-zis, pe x îl vedea 
primul, pentru că, mişcându-se într-acolo, lumina de la acesta ajungea 
la el mai devreme decât cea de la y. Observaţi că una din consecinţele 
principiului simetriei în raport cu mişcarea rectilinie uniformă - 
cuvântul acesta, simetrie, vrea să spună că nu puteţi stabili a cui 
perspectivă este cea corectă — este aceea că, atunci când ne referim la 
totalitatea a ceea ce se petrece în lume „în această clipă”, exprimarea 
noastră nu are nicio noimă. Dacă vă deplasaţi cu viteză constantă în 
linie dreaptă, atunci lucrurile pe care dumneavoastră le consideraţi că 
se petrec simultan nu sunt aceleaşi cu cele care îmi apar mie ca fiind 
simultane, chiar dacă, în momentul asociat de mine simultaneităţii, 
noi trecem unul prin dreptul celuilalt: atunci când intervine în discuţie 
o distanţă, nu se poate cădea de acord asupra a ce vrea să zică „în 
această clipă”. 

Figura 24 
Acest fapt constituie o transformare profundă a concepțiilor 
noastre despre spațiu şi timp, în intenția de a păstra principiul că 
mişcarea cu viteză constantă nu poate fi decelată. În esență, ceea ce se 
întâmplă aici este că două evenimente care dintr-o anumită 
perspectivă par a fi simultane, dintr-o altă perspectivă au loc la 


momente de timp diferite, dacă între ele există o distantă 
considerabilă. 

Puteţi remarca faptul că această chestiune aduce foarte mult cu 
cea a coordonatelor x şi y în plan. Dacă stau cu faţa la public, atunci 
culisele scenei pe care mă aflu sunt la acelaşi nivel cu mine: ele au 
acelaşi x, dar y diferit. Însă dacă mă rotesc cu 90° şi mă uit din nou la 
aceeaşi pereche de ziduri, dar dintr-o altă perspectivă, atunci unul se 
află în faţa mea, iar celălalt în spate: au x primi diferiţi. Tot aşa se 
întâmplă şi că două evenimente care dintr-o anumită perspectivă par a 
fi simultane (acelaşi t), dintr-o altă perspectivă pot apărea a fi la 
momente de timp diferite (t diferiţi). Ca atare, a fost elaborată o 
generalizare a rotației bidimensionale despre care am discutat, într-un 
plan determinat printr-o axă a spaţiului şi una a timpului. În acest fel 
timpul este reunit cu spaţiul, pentru a forma o lume 
cvadridimensională. Nu este vorba de o simplă alipire artificială, de 
genul explicaţiilor oferite în majoritatea cărţilor de popularizare a 
ştiinţei, în care se afirmă: „adăugăm spaţiului timpul, pentru că un 
punct nu trebuie doar localizat, ci şi precizat când”. Faptul este 
adevărat, dar asta n-ar da naştere unui spaţiutimp cu adevărat 
cvadridimensional, ci pur şi simplu ar alătura cele două lucruri. 
Spaţiul real are, într-un anumit sens, trăsătura că existenţa lui este 
independentă de perspectivele particulare şi că, atunci când este privit 
din diferite perspective, o anumită cantitate de „înainte-înapoi” se 
poate amesteca cu câtva „stânga-dreapta”. 

Într-un mod analog, o anumită cantitate de „viitor-trecut 
temporal se poate amesteca cu o anumită cantitate de spaţiu. Spaţiul 
şi timpul trebuie să fie absolut întrepătrunse; în urma acestei 
descoperiri, Minkowski a spus că „spaţiul în sine şi timpul în sine se 
vor topi în simple umbre, iar ceea ce va supravieţui doar, va fi un soi 
de contopire a lor”. 

Vă prezint acest exemplu particular în asemenea detaliu, 
deoarece el constituie efectiv începutul studiului legilor de simetrie în 
fizică. Tocmai Poincaré a fost cel care a sugerat să se analizeze 
lucrurile care se pot face cu ecuaţiile astfel încât forma acestora din 
urmă să rămână neafectată. Atitudinea lui a fost tocmai aceea de a da 
atenţie simetriilor legilor fizicii. Simetriile legate de translaţia în 
spaţiu, decalajul în timp şi aşa mai departe, nu erau foarte profunde; 
însă simetria referitoare la viteza uniformă în linie dreaptă este foarte 
interesantă şi are tot felul de consecinţe. Mai mult, aceste consecinţe 
pot fi extinse la legi pe care nu le cunoaştem. De exemplu, acceptând 
faptul că acest principiu este valabil în privinţa dezintegrării unui 
mezon miu, putem afirma că nici utilizând mezonii miu nu putem 
determina cât de repede ne deplasăm cu o navă spaţială; şi astfel, tot 
cunoaştem ceva despre dezintegrarea mezonilor miu, chiar dacă nu 


» 


avem idee, în primul rând, de ce se dezintegrează ei. 


Există multe alte simetrii, unele din ele de un tip foarte diferit. 
Voi menţiona doar câteva. Una dintre ele este aceea că puteţi înlocui 
un atom cu altul de acelaşi fel, fără să conteze din punct de vedere 
fenomenologic. Acuma, s-ar putea să întrebaţi: „Ce înțelegeţi prin 
atom de acelaşi fel?” Tot ce pot să vă răspund este că înţeleg un atom 
care, atunci când îl înlocuieşte pe celălalt, nu schimbă lucrurile! Într-o 
anumită privinţă, se pare că fizicienii vorbesc tot timpul fără noimă, 
nu-i aşa? Există multe tipuri diferite de atomi, iar dacă înlocuiţi unul 
cu altul de un tip diferit, contează; însă dacă înlocuiţi unul cu altul de 
acelaşi tip, nu contează. Definiţia aceasta arată a cerc vicios, însă 
adevărata semnificaţie a acestui lucru este aceea că există atomi de 
acelaşi fel; că este posibil de găsit grupe, clase de atomi, astfel încât 
să-i puteţi înlocui unul cu altul fără să conteze. Din moment ce 
numărul de atomi dintr-o bucăţică de material este 1 urmat de vreo 23 
de zerouri, este foarte important faptul că ei sunt la fel, că nu sunt toţi 
diferiţi. Este într-adevăr foarte interesant că putem împărţi atomii în 
doar o sută şi ceva de tipuri, deci afirmaţia că putem înlocui un atom 
cu un altul de acelaşi gen este plină de conţinut. Cel mai mult ea este 
plină de conţinut în cadrul mecanicii cuantice, însă îmi este imposibil 
să vă explic aceasta aici, în parte, dar numai în parte, din cauza 
faptului că această prelegere se adresează unui public fără pregătire 
matematică specială; în orice caz, este ceva cât se poate de subtil. În 
mecanica cuantică, afirmaţia că puteţi înlocui un atom cu un altul de 
acelaşi fel are consecinţe minunate. Ea dă naştere unor fenomene 
ciudate în heliul lichid, lichidul curgând prin conducte fără a 
întâmpina nicio rezistenţă, practic de-a pururi. În fapt, ea reprezintă 
punctul de plecare în construcţia întregului tabel periodic al 
elementelor, şi constituie originea forţei care mă împiedică să trec 
prin podea. Nu pot intra în detalii în toate aceste privinţe, dar vreau 
să subliniez importanţa observării acestor principii. 


Probabil că de-acum sunteţi convinşi că toate legile fizicii sunt 
simetrice în raport cu orice fel de transformări, aşa încât vă voi oferi 
câteva care nu se verifică. Prima este schimbarea scării. Nu este 
adevărat că dacă realizaţi un dispozitiv, iar apoi construiți un altul, cu 
fiecare piesă exact la fel, din acelaşi material, dar de două ori mai 
mare, acesta va funcţiona exact la fel ca primul. Cei dintre 
dumneavoastră cărora noţiunea de atom le este familiară, sunt 
conştienţi de acest fapt, căci, dacă aş face dispozitivul de un miliard 
de ori mai mic, aş avea în el doar cinci atomi, şi nu pot să fabric, de 
exemplu, o unealtă numai din cinci atomi. Dacă împingem lucrurile 
atât de departe, este absolut evident că nu putem schimba scala; dar 


faptul că această lege nu este corectă a devenit vizibil chiar dinainte 
de a se fi încetățenit completa evidenţă a reprezentării atomice. 
Probabil că din când în când aţi citit prin ziare că cineva a realizat din 
bețe de chibrit modelul la scară al vreunei catedrale — cu toate cele, cu 
mai multe niveluri, mai delicată şi mai gotică decât orice stil gotic. De 
ce nu construim niciodată catedrale aşa, din bârne mari, cu acelaşi 
grad uriaş al detaliilor, precum în povestea cu căsuţa de turtă dulce? 
Răspunsul este că dacă am putea construi una, ea ar fi atât de înaltă şi 
de grea încât s-ar nărui. A! Dar aţi uitat că dacă vreţi să comparaţi 
două lucruri, trebuie să schimbaţi tot ceea ce există în sistem. Micuța 
catedrală făcută din bețe de chibrit este atrasă de Pământ, deci, pentru 
a face comparaţia, catedrala mare ar trebui să fie atrasă de către un 
Pământ încă şi mai mare. Ghinion. O planetă mai mare ar atrage-o 
încă şi mai tare, iar bârnele s-ar frânge cu încă şi mai multă siguranță! 

Un alt exemplu de ceva ce nu reprezintă o lege de simetrie îl 
constituie afirmaţia că, dacă vă rotiţi pe loc cu viteză unghiulară 
constantă cu o navă cosmică, nu puteţi spune dacă vă aflaţi sau nu în 
mişcare. Nimic mai fals. Puteţi. Eventual vă apucă ameţeala. Dar 
există şi alte efecte: lucrurile sunt împinse înspre pereţi de către forţa 
centrifugă (sau cum veţi fi vrând să îi spuneţi... sper că în public nu 
sunt profesori de fizică de liceu, să mă corecteze!). Folosind un pendul 
sau un giroscop, se poate spune dacă Pământul se învârteşte sau nu, şi 
probabil că aţi sesizat faptul că numeroase observatoare şi muzee 
dispun de aşa-numite pendule ale lui Foucault[17], care demonstrează 
că Pământul se roteşte, fără ca pentru aceasta să fie nevoie a privi 
stelele. Este posibil să afirmăm, fără ca pentru aceasta să ne uităm în 
afară, că Pământul se roteşte cu noi cu viteză unghiulară constantă, 
pentru că legile fizicii nu rămân neschimbate în raport cu o astfel de 
mişcare. 

Mulţi au avansat ideea că în mod real Pământul se roteşte în 
raport cu galaxiile, şi că dacă ar fi să rotim şi galaxiile, atunci n-ar mai 
conta. Ei bine, nu ştiu ce s-ar întâmpla dacă ar fi să rotim întregul 
univers, iar la ora actuală nu avem cum să ne pronunţăm. Şi nici nu 
avem în clipa de faţă vreo teorie care să descrie influenţa unei galaxii 
asupra lucrurilor de aici, şi din care să reiasă — în mod direct, fără 
trişări sau forțări - faptul că inerția la rotaţie, efectul rotației, 
proprietatea că apa dintr-o găleată care se învârteşte pe loc are 
suprafaţa concavă, reprezintă rezultatul unei forţe din partea 
obiectelor din jur. Afirmația că lucrurile ar sta în felul acesta este 
cunoscută sub numele de Principiul lui Mach, însă până acum nu s-a 
demonstrat că lucrurile chiar stau aşa. Chestiunea experimentală mai 
directă este aceea dacă, aflându-ne în rotaţie cu viteză uniformă 
relativ la nebuloase, sesizăm sau nu vreun efect. Răspunsul este 
afirmativ. Dar dacă ne deplasăm cu o navă cosmică în linie dreaptă cu 


viteză uniformă, sesizăm vreun efect? Răspunsul este negativ. Sunt 
două lucruri diferite. Nu putem afirma că orice mişcare este relativă. 
Nu acesta este conţinutul relativităţii. Relativitatea spune că viteza 
constantă în raport cu nebuloasele este nedetectabilă. 


Următoarea lege de simetrie pe care aş dori să o discut este una 
interesantă, şi care are o istorie interesantă. Aceasta este chestiunea 
reflexiei în spaţiu. Construiesc un dispozitiv, să zicem un ceas; apoi, la 
distanţă mică de acesta, construiesc un alt ceas, o imagine în oglindă a 
primului. Ele se potrivesc unul cu altul asemenea unei perechi de 
mănuşi, stânga şi dreapta; fiecare arc ce este răsucit în primul ceas 
într-un sens, în cel de-al doilea ceas este răsucit în sens opus, şi aşa 
mai departe. Întorc cele două ceasuri, le aşez în poziţii corespondente, 
şi le las să meargă. Întrebarea este, vor arăta ele totdeauna aceeaşi 
oră? Va funcţiona oare întregul mecanism al unuia din ceasuri ca o 
imagine în oglindă a celuilalt? Nu ştiu ce părere veţi fi având 
dumneavoastră. Probabil veţi fi presupunând că este adevărat; 
majoritatea oamenilor presupun asta. Desigur, nu este vorba aici 
despre geografie. În cadrul geografiei putem distinge între stânga şi 
dreapta. Putem spune că, dacă ne aflăm în Florida şi ne uităm spre 
New York, atunci oceanul se situează la dreapta noastră. Lucrul acesta 
face diferenţa între stânga şi dreapta, iar dacă funcţionarea ceasului 
nostru ar implica plasarea lui în apa mării, atunci cel construit invers 
nu ar merge, pentru că acesta nu ar sta în apă. În această situaţie, ceea 
ce ar trebui să ne imaginăm ar fi că geografia Pământului se 
inversează şi ea la cel de-al doilea ceas: tot ceea ce este implicat 
trebuie întors invers. Nici istoria nu ne interesează. Dacă veţi fi 
cumpărând un şurub dintr-un magazin de scule, există toate şansele ca 
el să aibă filetul pe dreapta; aţi putea argumenta că cel de-al doilea 
ceas nu ar fi la fel, pentru că e mai greu să faceţi rost de şuruburi cu 
filet pe stânga. Dar acest fapt este doar o chestiune de ce fel de lucruri 
se fabrică. Una peste alta, la prima vedere se pare că nimic nu 
importă. Dacă funcţionarea ceasului s-ar baza pe gravitație, se 
dovedeşte că Legea Atracţiei Universale nu dă naştere la diferenţe. 
Dacă, în plus, el ar avea componente electrice şi magnetice, legile 
electricităţii şi magnetismului sunt de aşa natură încât tot ar 
funcţiona. Dacă ceasul ar implică reacţii nucleare obişnuite, nici 
atunci n-ar conta. Însă există ceva care poate face diferenţa, şi la care 
mă voi referi imediat. 

S-ar putea să cunoaşteţi faptul că se poate măsura concentraţia 
de zahăr în apă trecând prin aceasta lumină polarizată. Dacă în calea 
luminii aşezaţi un polarizor care să o facă să intre în apă de-a lungul 
unui anumit plan, se constată că, dacă vreţi să urmăriţi printr-un alt 
polarizor lumina ce iese pe partea cealaltă, acesta trebuie rotit la 


dreapta în raport cu primul cu atât mai mult cu cât stratul de apă cu 
zahăr traversat de lumină este mai gros. Dacă treceţi lumina în sens 
invers prin soluţie, planul de polarizare a ei se roteşte tot spre dreapta. 
Prin urmare, aici există o diferenţă între stânga şi dreapta. 

Am putea folosi la ceasuri apă cu zahăr şi lumină polarizată. Să 
presupunem că avem un vas cu apă cu zahăr şi trecem lumina prin el, 
rotind cel de-al doilea polarizor astfel încât ea să iasă pe partea 
cealaltă; realizăm apoi montajul corespunzător pentru al doilea ceas, 
în speranţa că planul de polarizare a luminii se va roti spre stânga. 
Nu; se va roti tot spre dreapta, şi lumina nu va trece prin al doilea 
polarizor. Folosind apă cu zahăr, cele două ceasuri pot fi făcute să 
difere între ele! Acesta este un fapt cât se poate de remarcabil, şi la 
prima vedere se pare că legile fizicii nu sunt simetrice în raport cu 
reflexia. Totuşi, zahărul pe care l-am folosit va fi provenind din sfeclă 
de zahăr; însă zahărul este o moleculă destul de simplă, şi poate fi 
obţinut în laborator din dioxid de carbon şi apă, dacă parcurgeţi o 
groază de etape intermediare. În cazul în care încercaţi zahărul 
artificial, care din punct de vedere chimic arată identic cu cel natural 
în toate privinţele, el nu roteşte planul luminii. 

Bacteriile consumă zahăr, dacă introduceţi bacterii în apa cu 
zahăr artificial, se dovedeşte că ele consumă doar jumătate din acesta, 
iar după ce au terminat de mâncat zahărul, constataţi că soluţia 
rămasă roteşte lumina spre stânga. Explicaţia este următoarea. 
Zahărul este o moleculă cu mai mulţi atomi, aranjaţi într-un mod 
complex. Dacă realizaţi exact acelaşi aranjament, dar schimbând 
stânga cu dreapta, atunci orice distanţă între orice doi atomi este 
aceeaşi la ambele molecule, energia lor este exact aceeaşi, şi toate 
fenomenele chimice care nu implică viaţa se petrec la fel. Însă fiinţele 
sesizează o diferenţă. Bacteriile consumă unul din tipurile de zahăr, 
dar nu şi pe celălalt. Zahărul provenit din sfeclă de zahăr este în 
întregime de un singur fel, molecule dextrogire, şi deci roteşte lumina 
într-un singur sens. Bacteriile pot consuma doar acest gen de 
molecule. Atunci când produceţi zahăr din substanţe care nu sunt 
asimetrice în sine, cum ar fi nişte molecule simple de gaz, obţineţi 
ambele tipuri în cantităţi egale. Apoi, dacă introduceţi bacterii, ele 
consumă tipul pe care îl pot mânca, şi rămâne celălalt. Acesta este 
motivul pentru care planul de polarizare a luminii este rotit în sens 
opus. După cum a descoperit Pasteur, dacă privim la microscop, 
putem deosebi cele două tipuri de molecule. Putem în mod categoric 
arăta că explicaţia stă în picioare, separând zahărul şi singuri dacă 
vrem, fără ajutorul bacteriilor. 

Însă lucrul cu adevărat interesant este că pot să o facă ele. 
Înseamnă oare aceasta că procesele vieţii nu ascultă de aceleaşi legi? 
Evident că nu înseamnă aşa ceva. Se pare că în organismele vii există 


foarte multe molecule complexe, care toate prezintă un soi de 
torsiune. Unele dintre cele mai reprezentative molecule din cadrul 
fiinţelor sunt proteinele. Ele au aspect de tirbuşon cu înşurubare pe 
dreapta. Din câte ştim noi, dacă am reuşi să producem aceleaşi lucruri 
din punct de vedere chimic, dar răsucite la stânga, ele nu ar funcţiona 
din punct de vedere biologic, din cauză că, atunci când ar întâlni alte 
proteine, nu s-ar îmbina între ele. Un fir răsucit la stânga se potriveşte 
cu altul răsucit la stânga, dar nu şi cu unul răsucit la dreapta. 
Bacteriile, a căror chimie prezintă torsiune spre dreapta, pot distinge 
între zahărul stâng şi drept. 

Cum au ajuns ele astfel? Fizica şi chimia nu pot face diferenţa 
între molecule, şi nu pot produce decât ambele tipuri. Însă biologia 
poate. Este uşor de acceptat că explicaţia stă în faptul că, în urmă cu 
mult timp, atunci când procesele vieţii şi-au făcut apariţia pentru 
prima dată, o moleculă oarecare a început accidental să se propage 
prin reproducere, şi că lucrurile au continuat tot aşa până când, după 
mulţi mulţi ani, s-a ajuns la mogâldeţele acestea caraghioase, cu 
excrescenţe şi protuberanţe, care stau şi trăncănesc între ele... Nu 
suntem nimic altceva decât odraslele primelor câtorva molecule, iar 
faptul că s-a întâmplat ca acestea să se formeze într-un anumit mod şi 
nu în altul, reprezintă un simplu accident. Trebuia să fie ori aşa, ori 
invers; ori stânga, ori dreapta; după care ele s-au reprodus, şi tot 
continuă să se propage. Situaţia seamănă mult cu cea a şuruburile din 
magazinele de scule: se folosesc şuruburi cu filet pe dreapta pentru a 
fabrica noi şuruburi cu filet pe dreapta, şi tot aşa. Faptul că toate 
moleculele din organismele vii prezintă exact acelaşi tip de torsiune, 
constituie probabil una din cele mai profunde demonstraţii ale 
uniformităţii arhetipurilor vieţii, mergând înapoi absolut până la 
nivelul moleculelor. 

Cu scopul de a înţelege mai bine chestiunea aceasta legată de 
întrebarea dacă legile fizicii sunt sau nu aceleaşi din perspectiva 
stânga-dreapta, ne putem pune problema în felul următor. Să 
presupunem că ne-am conversa la telefon cu un marțian sau cu un 
arcturian, şi că am dori să-i descriem diferite lucruri de pe Pământ. În 
primul rând, cum ar putea să înţeleagă cuvintele noastre? Această 
chestiune a fost intens studiată de către profesorul Morisson[18] de la 
Cornell, care a pus în evidenţă că una din metode ar fi să începem 
prin a pronunţa „tic, unu; tic, tic, doi; tic, tic, tic, trei; „şi aşa mai 
departe. Foarte curând interlocutorul nostru s-ar prinde că este vorba 
despre numere. Odată ce a înţeles sistemul de numerație, am putea să- 
i transmitem o secvenţă întreagă de numere care să reprezinte masele, 
greutăţile relative ale diferiților atomi, luaţi la rând: „hidrogen, 1, 
008”, apoi deuteriu, heliu şi aşa mai departe. După ce va fi analizând 
o vreme aceste numere, el îşi va fi dând seama că rapoartele sunt cele 


dintre elementele chimice şi că, prin urmare, cuvintele acelea trebuie 
să reprezinte numele lor. Treptat, în acest fel, s-ar înfiripa un limbaj 
comun. Acum vine problema. Să presupunem că, după ce ne-am mai 
familiarizat reciproc, el zice: „Sunteţi nişte tipi de treabă. Aş dori să 
ştiu cum arătaţi”. „Avem cam între 1, 5 şi 2 metri”, răspundem noi, iar 
el întreabă: „Şi cât înseamnă un metru?” Asta-i uşor: „un metru 
reprezintă de douăzeci de miliarde de ori dimensiunea atomului de 
hidrogen”. Nu râdeţi; este un mod posibil de a descrie ce înseamnă un 
metru cuiva care nu cunoaşte unităţile de măsură, în cazul în care nu 
putem să-i trimitem efectiv o mostră, sau să privim nişte aceleaşi 
obiecte. Dacă dorim să-i spunem cât suntem de înalţi, există metode. 
Şi asta pentru că legile fizicii nu rămân neschimbate la modificarea 
scării, deci putem folosi acest lucru pentru a determina scara. Putem 
continua prin a ne descrie înfăţişarea exterioară: avem între 1, 5 şi 2 
metri înălţime, arătăm aşa şi pe dincolo, cu simetrie bilaterală, şi ne 
cresc protuberanţele astea, etc. După care el zice: „Foarte interesant, 
dar cum arătaţi pe dinăuntru?” Aşa că noi îi descriem inima şi 
celelalte, şi îi spunem: „Inima e în stânga”. Întrebarea este cum îi 
putem noi explica lui care parte e stânga. „A, ia nişte zahăr din sfeclă 
de zahăr, pune-l în apă, şi lumina...” Numai că necazul este că acolo 
nu există sfeclă de zahăr. Şi nici nu avem de unde să ştim dacă 
accidentele evoluţiei vieţii pe Marte, chiar de vor fi produs proteine 
corespondente celor de aici, nu au debutat cumva cu torsiuni în sens 
invers. Nu există nicio cale de a explica interlocutorului care parte e 
stânga. După multă gândire, ajungem la concluzia că este imposibil şi 
renunţăm. 

Totuşi, în urmă cu aproximativ cinci ani, o anumită serie de 
experimente au dat naştere la tot felul de semne de întrebare. Nu voi 
intra în detalii, dar ne-am pomenit în faţa unor dificultăţi din ce în ce 
mai mari, a unor situaţii din ce în ce mai paradoxale, până când, în 
cele din urmă, Lee şi Yang[19] au avansat presupunerea că poate 
principiul simetriei stânga-dreapta -— cel potrivit căruia natura arată la 
fel în raport cu reflexia — nu este corect, şi că acest lucru ar ajuta la 
explicarea unui număr de mistere. Pentru demonstrarea acestui fapt, 
ei au propus câteva experimente directe, dintre care îl voi menţiona 
pe cel mai concret care a fost efectuat. 

Fie o dezintegrare radioactivă în care, de exemplu, se emite un 
electron şi un neutrin. Un astfel de exemplu, despre care am mai 
vorbit, îl constituie dezintegrarea neutronului într-un proton, un 
electron şi un antineutrin, şi există multe astfel de reacţii radioactive 
în care sarcina electrică a unui nucleu creşte cu o unitate şi se emite 
un electron. Lucrul interesant este faptul că dacă se măsoară 
spinul[20] — la ieşire, electronii se rotesc — se găseşte că, privind din 
spate, acesta este pe stânga (adică, dacă electronii s-ar deplasa pe axa 


de la Nord la Sud, sensul lor de rotaţie ar fi acelaşi cu cel al 
Pământului). Faptul că electronul ce rezultă din dezintegrare se 
învârteşte întotdeauna într-un anumit mod, că prezintă o înşurubare 
pe stânga, are o semnificaţie bine precizată. Este ca şi când, în cadrul 
dezintegrării beta, arma care ar lansa electronul ar avea ţeava 
ghintuită. Ţevile armelor pot fi ghintuite în două feluri în raport cu 
direcţia de ieşire a proiectilului: cu răsucire la stânga sau cu răsucire 
la dreapta. Experimentul arată că electronul provine dintr-o armă 
ghintuită la stânga. Folosind acest fapt, putem să-l sunăm pe marțian 
şi să-i spunem: „Auzi, ia ceva radioactiv, un neutron, şi urmăreşte 
electronul care iese dintr-o astfel de dezintegrare beta. Dacă la ieşire 
electronul se înşurubează în sus, atunci spinul respectiv este spre 
stânga. În felul acesta se defineşte stânga. Acolo e inima”. Prin 
urmare, este posibil de deosebit stânga de dreapta şi, ca atare, legea 
potrivit căreia lumea este simetrică în raport cu reflexia s-a năruit. 


Următorul lucru despre care aş dori să vă vorbesc, este relaţia 
dintre legile de conservare şi legile de simetrie. În prelegerea 
anterioară v-am vorbit despre principiile de conservare, despre 
conservarea energiei, impulsului, momentului cinetic, şi aşa mai 
departe. Este foarte interesant faptul că pare să existe o legătură 
profundă între legile de conservare şi legile de simetrie. Această 
legătură are propria ei interpretare, cel puţin aşa cum o înţelegem noi 
astăzi, doar în cadrul mecanicii cuantice. Chiar şi aşa, vă voi prezenta 
o demonstrare a ei. 

Dacă presupunem că legile fizicii pot fi descrise printr-un 
principiu de minim, atunci putem arăta că, dacă o lege are o astfel de 
formă încât să putem muta întregul echipament într-o parte, cu alte 
cuvinte, dacă ea este translatabilă în spaţiu, atunci trebuie să existe o 
conservare de impuls. Există o legătură adâncă între principiile de 
simetrie şi legile de conservare, însă ea reclamă presupunerea 
principiului de minim. În a doua prelegere am discutat o metodă de a 
descrie legi ale fizicii prin intermediul afirmației că o particulă se 
deplasează dintr-un loc în altul într-un anumit interval de timp 
încercând diferite drumuri. Există o anumită mărime fizică pe care, în 
mod înşelător poate, se întâmplă să o cheme acţiune. Atunci când se 
calculează acţiunea de-a lungul diverselor traiectorii, se găseşte că, 
pentru drumul efectiv urmat de particulă, valoarea acestei mărimi este 
întotdeauna mai mică decât cele pentru oricare alt drum. Acest mod 
de a descrie legile naturii înseamnă a afirma că acţiunea exprimată 
prin anumite formule matematice este minimă pentru drumul efectiv 
din mulţimea de drumuri posibile. Un alt mod de a spune că ceva este 
minim, este de a afirma că, dacă mutaţi foarte puţin traiectoria, în 
primă aproximaţie nu contează. Să presupunem că vă plimbaţi pe 


coline — însă coline netede - şi că ajungeţi într-un loc unde este cea 
mai mică altitudine. Voi afirma că, dacă faceţi un pas mic în faţă, 
altitudinea la care vă aflaţi va rămâne aceeaşi. Atunci când vă aflaţi la 
înălțime minimă sau maximă, un pas nu importă într-o primă 
aproximaţie. În schimb, dacă vă situaţi pe o pantă, cu un singur pas 
puteţi coborî, sau, cu un pas în direcţie opusă, puteţi urca. Acesta este 
motivul-cheie pentru care nu contează prea mult dacă faceţi un pas 
atunci când vă aflaţi în punctul cel mai de jos: dacă ar conta, atunci 
aţi putea face un pas în vreo anumită direcţie astfel încât încă să mai 
coborâţi. Însă din moment ce sunteţi în punctul cel mai de jos, acest 
lucru nu este posibil, deci în primă aproximaţie pasul pe care îl faceţi 
nu contează. Ca atare, ştim că dacă mutăm un pic traiectoria, în primă 
aproximaţie acest lucru nu importă asupra acţiunii. Să trasăm un 
drum, de la A la B (fig. 25), iar acum aş dori să consideraţi 
următoarea traiectorie posibilă: mai întâi, trecem din A într-un punct 
imediat vecin C, apoi ne deplasăm de-a lungul unui drum CD 
corespunzând exact lui AB, iar de aici ajungem în B în mod absolut 
identic, evident, ca în prima etapă. 

Figura 25 


Însă tocmai am spus că legile naturii sunt astfel încât cantitatea 
totală de acţiune de-a lungul lui ACDB este, în primă aproximaţie, 
aceeaşi cu cea de pe traiectoria originară AB. Voi spune chiar mai 
mult: dacă lumea rămâne la fel atunci când mutaţi totul într-o parte, 
atunci acţiunea de-a lungul lui AB este egală cu cea de-a lungul lui 
CD, pentru că deosebirea dintre ele nu constă decât în faptul că aţi 
translatat-o pe prima până în dreptul celei de-a doua. Deci, dacă 
principiul de simetrie la translație este corect, atunci acţiunea de-a 


lungul drumului direct dintre A şi B este aceeaşi cu cea de-a lungul 
drumului direct dintre C şi D. În plus, pentru deplasarea reală de-a 
lungul traiectoriei indirecte ACDB, acţiunea totală este aproape egală 
cu cea de-a lungul drumului direct AB şi, prin urmare, egală cu cea 
doar de pe porţiunea CD. Acţiunea indirectă reprezintă suma 
contribuţiilor celor trei porţiuni — de la A la C, de la C la D şi, în fine, 
de la D la B. Deci, scăzând părţile egale, observați probabil că cele 
două contribuţii, cea de la A la C adunată cu cea de la D la B, trebuie 
să dea zero. Dar în mişcarea pe prima din aceste porţiuni ne deplasăm 
într-un sens, iar pe cealaltă în sens opus. Dacă gândim contribuţia pe 
AC ca un efect al deplasării într-un sens, iar pe cea de pe DB ca pe 
inversa contribuţiei de pe BD, constatăm că există o mărime fizică a 
cărei valoare de la A la C trebuie să o contrabalanseze pe cea de la B 
la D. Această mărime constituie efectul asupra acţiunii a unui mic pas 
la dreapta, şi ea este la sfârşit (de la B la D) aceeaşi ca la început (de 
la A la C). Prin urmare, există o mărime fizică ce nu se modifică odată 
cu trecerea timpului, cu condiţia ca principiul de minim să 
funcţioneze şi principiul simetriei la translație să fie corect. Această 
mărime constantă (efectul unui mic pas lateral asupra acţiunii) este în 
fapt chiar impulsul, despre care am vorbit în ultima prelegere. Aceasta 
ne arată relaţia dintre simetrie şi conservare, în ipoteza că legile fizicii 
ascultă de un principiu de minimă acţiune. Se dovedeşte că ele chiar 
ascultă de un asemenea principiu, pentru că provin din mecanica 
cuantică. De-aia am spus că, în ultimă instanţă, legătura între legile de 
simetrie şi legile de conservare provine din mecanica cuantică. 

Pentru cazul translaţiei în timp, o argumentare analoagă 
conduce la conservarea energiei. Simetria la rotația în spaţiu se 
traduce prin conservarea momentului cinetic. Faptul că reflexia nu are 
efect asupra legilor fizicii nu ne oferă nimic simplu în context clasic. 
Lumea i-a zis paritate, şi există o lege numită „de conservare a 
parităţii”, dar astea nu sunt decât nişte cuvinte complicate. Trebuie să 
menţionez această lege, pentru că poate veţi fi citit prin ziare că ea a 
fost dovedită ca fiind falsă. Ar fi fost mult mai uşor de înţeles dacă se 
scria acolo că s-a dovedit greşit principiul potrivit căruia nu se poate 
face distincţie între stânga şi dreapta. 


Dacă tot vorbesc de simetrii, un lucru pe care aş dori să vi-l 
spun este acela că există câteva noi probleme. De exemplu, pentru 
fiecare particulă avem o  antiparticulă: pentru electron avem 
pozitronul, pentru proton avem antiprotonul, etc. În principiu, putem 
fabrica ceea ce noi numim antimaterie, în care fiecare atom să fie 
alcătuit din antipărţile lui constituente. Atomul de hidrogen reprezintă 
un proton şi un electron; dacă luăm un antiproton, care din punct de 
vedere electric este încărcat negativ, şi un pozitron, şi îi punem 


împreună, ei vor forma tot un fel de atom de hidrogen, mai exact un 
atom de antihidrogen. Nu au fost realizaţi în fapt atomi de 
antihidrogen, dar s-a considerat că în principiu ar fi posibil, şi că tot 
astfel s-ar putea produce toate felurile de antimaterie. Întrebarea pe 
care ne-am pune-o acum ar fi cea dacă antimateria funcţionează sau 
nu la fel ca materia; şi, atât cât ştim noi, răspunsul este afirmativ. Una 
din legile de simetrie este aceea că dacă facem ceva din antimaterie, 
ar trebui să se comporte la fel ca şi când ar fi făcut din materie. 
Desigur, dacă cele două s-ar întâlni, s-ar anihila reciproc şi ar sări 
scântei. 

S-a crezut dintotdeauna că materia şi antimateria au aceleaşi 
legi. Totuşi, acum că ştim faptul că simetria stânga-dreapta se arată a 
fi falsă, se naşte o întrebare importantă. Dacă se urmăreşte 
dezintegrarea unui neutron, dar de antimaterie - adică, un 
antineutron trece într-un antiproton, plus un antielectron (denumit şi 
pozitron), plus un neutrin — întrebarea este dacă aceasta se petrece la 
fel, în sensul că pozitronul rezultat prezintă torsiune spre stânga, sau 
dacă se întâmplă invers. Ultima noastră părere, în urmă cu câteva 
luni, era că dezintegrarea se face invers, şi că acolo unde materia 
(electronul) o ia la stânga, antimateria (pozitronul) o ia la dreapta. În 
acest caz, nu-i puteţi explica efectiv marţianului care e dreapta şi care 
stânga, din cauză că dacă se întâmplă ca el să fie făcut din 
antimaterie, în momentul în care efectuează experimentul, electronii 
lui vor fi pozitronii, şi vor ieşi cu spinul pe dos. El va înţelege greşit 
unde este inima. Să presupunem că îi daţi telefon şi îi explicaţi cum să 
fabrice un om; iar el o face, şi îi reuşeşte. Apoi îi explicaţi şi 
convențiile noastre sociale. În fine, după ce el vă spune cum să 
construiți o navă spaţială suficient de performanţă, vă urcați la bordul 
ei şi plecaţi să vă întâlniți cu acest om. Ajungeţi la el, vă apropiaţi, şi 
întindeţi mâna să daţi noroc. Dacă el întinde mâna dreaptă, O.K.; însă 
dacă întinde stânga, atunci păzea... căci vă veţi anihila reciproc! 

Mi-ar plăcea să vă mai povestesc despre alte câteva simetrii, 
dar ele devin mult mai dificil de explicat. Mai există de asemenea 
nişte lucruri absolut remarcabile, şi anume aproape-simetriile. De 
exemplu, trăsătura remarcabilă a faptului că putem deosebi stânga de 
dreapta este aceea că putem face asta doar într-o măsură extrem de 
mică, pe baza respectivei dezintegrări beta. Ceea ce vrea să zică acest 
lucru este că, în proporţie de 99,99 la sută, natura este nediferenţiată 
în raport cu reflexia, dar că există un mic element, doar un mic 
fenomen caracteristic, care este complet diferit, în sensul că este 
absolut unilateral. Acest fapt constituie un mister în legătură cu care 
nimeni nu are încă nici cea mai vagă idee. 


Distincția între trecut şi viitor 


Este evident pentru oricine că fenomenele lumii sunt în mod 
categoric ireversibile. Vreau să spun că lucrurile se întâmplă într-un 
fel, nu şi invers. Scăpaţi pe jos o ceaşcă şi ea se sparge, şi puteţi sta şi 
aştepta cât vreţi ca cioburile să se unească la loc şi să vă sară înapoi în 
mână. Dacă priviţi valurile spărgându-se de țărm, puteţi sta şi aştepta 
cât vreţi momentul măreț în care spuma mării să se adune în aer şi să 
se prăvălească în larg - ar fi foarte fain! 

Demonstrarea acestui fapt în cadrul prelegerilor se face de 
obicei proiectând de la coadă la cap o secvenţă de film în care sunt 
prezentate un număr de fenomene, şi aşteptând apoi râsete din public. 
Râsetele înseamnă pur şi simplu că aşa ceva nu se întâmplă în lumea 
reală. Dar propriu-zis acesta este un mod facil de a exprima ceva atât 
de evident şi de profund precum diferenţa între trecut şi viitor, căci 
chiar şi fără vreun experiment, înseşi trăirile noastre interioare sunt 
complet diferite în ceea ce priveşte trecutul şi viitorul. Trecutul ni-l 
amintim, viitorul nu. Avem un alt fel de conştienţă în legătură cu ceea 
ce s-ar putea întâmpla, decât avem în legătură cu ceea ce este posibil 
să se fi întâmplat. Din punct de vedere psihologic, trecutul şi viitorul 
arată complet diferit, implicând concepte precum amintirile şi liberul- 
arbitru, în sensul că avem senzaţia că putem face ceva care să ne 
afecteze viitorul, dar că toţi dintre noi, sau majoritatea noastră, 
credem că nu putem face nimic care să ne afecteze trecutul. 
Remuşcare, regret, speranţă, toate sunt cuvinte care diferenţiază în 
mod absolut evident trecutul de viitor. 

Acuma, dacă lumea din jurul nostru este făcută din atomi, şi 
dacă noi suntem făcuţi tot din atomi, iar aceştia ascultă de legile 
fizicii, înseamnă că modul cel mai evident de a interpreta această 
distincţie clară între trecut şi viitor, această ireversibilitate a 
fenomenelor, ar fi acela că unele legi, anumite legi de mişcare ale 
atomilor, se desfăşoară într-un sens dat - că legile atomilor nu sunt 
astfel încât să se poată desfăşura în ambele sensuri. Undeva în cadrul 
angrenajului ar trebui să existe un soi de principiu de genul că din zig 
nu poate să rezulte decât zag, şi niciodată viceversa, şi că astfel lumea 
îşi schimbă tot timpul aspectul ei zigat în cel zagat — iar treaba aceasta 
ireversibilă a interacțiunilor lucrurilor ar trebui să fie chestia care face 
ca toate fenomenele să ni se pară că se desfăşoară într-un singur sens. 

Însă nu am descoperit încă aşa ceva. Adică, în toate legile fizicii 


pe care le-am aflat până acum, nu pare să existe vreo deosebire între 
trecut şi viitor. Secvența de film ar trebui să funcţioneze la fel în 
ambele sensuri, iar fizicianul care o urmăreşte n-ar trebui să râdă. 

Să considerăm Legea Atracţiei Universale ca exemplul nostru 
standard. Dacă avem un soare şi o planetă căreia îi dăm drumul pe o 
direcţie oarecare să se rotească în jurul acestuia, ce se întâmplă dacă o 
filmăm şi proiectăm secvenţa de la coadă la cap? Planeta se învârteşte 
în jurul soarelui în sens opus, desigur, şi se menţine pe o elipsă. Viteza 
ei este astfel încât ariile măturate de raza vectoare în intervale de timp 
egale să fie totdeauna egale. În fapt, se deplasează exact aşa cum ar fi 
normal. Nu se poate face distincţie între deplasarea aceasta şi cea în 
celălalt sens. Deci Legea Atracţiei Universale este de aşa natură încât 
direcţia nu contează; dacă prezentaţi într-un film proiectat de la coadă 
la cap orice fenomen care implică doar gravitație, el va arăta absolut 
firesc. O exprimare mai exactă a acestui aspect este următoarea: dacă 
s-ar inversa brusc vitezele tuturor particulelor unui sistem mai 
complex, sistemul respectiv pur şi simplu ar reveni succesiv prin toate 
stările prin care a trecut. Dacă avem o sumedenie de particule care fac 
ceva, şi le inversăm brusc vitezele, ele vor desface tot ceea ce au 
întreprins. 

Acest fapt este conţinut în Legea Atracţiei Universale, care 
afirmă că vitezele se schimbă ca rezultat al acţiunii forţelor. Dacă 
inversăm sensul timpului, forţele nu se schimbă, şi, ca atare, 
modificările de viteză nu sunt alterate la distanţele respective. Deci, 
fiecare viteză suferă astfel o serie de variaţii în ordinea exact inversă 
ca mai înainte, şi este uşor de demonstrat că Legea Atracţiei 
Universale este reversibilă în timp. 

Legile electricităţii şi magnetismului? Reversibile în timp. 
Legile interacțiunilor nucleare? Atât cât ştim noi, reversibile în timp. 
Legile dezintegrării beta, despre care am vorbit data trecută? Tot 
reversibile în timp? Dificultatea experimentelor efectuate în urmă cu 
câteva luni, care indică faptul că acolo se întâmplă ceva necunoscut în 
legătură cu legile, sugerează posibilitatea ca în fapt dezintegrarea beta 
să nu fie la rândul ei reversibilă în timp. Va trebui să mai aşteptăm 
alte experimente pentru a ne pronunţa. Însă un lucru cel puţin este 
adevărat: dezintegrarea beta (aşa cum o fi fiind ea, reversibilă în timp 
sau nu) reprezintă un fenomen foarte neînsemnat pentru majoritatea 
situaţiilor obişnuite. Posibilitatea ca eu să mă adresez acum 
dumneavoastră nu depinde de dezintegrarea beta, deşi depinde de 
interacţiunile chimice, de forțele electrice, nu prea mult pentru 
moment de forţele nucleare, şi mai depinde de gravitație. Eu mă 
manifest unilateral - vorbesc, şi vocea se emite în aer, şi nu se 
absoarbe înapoi când deschid gura - iar această ireversibilitate nu 
poate fi pusă pe seama dezintegrării beta. Cu alte cuvinte, bănuim că 


majoritatea fenomenelor obişnuite din lume, fiind generate de 
mişcarea atomilor, ascultă de legi ce pot fi complet date înapoi. Deci, 
pentru a afla explicaţia ireversibilităţii, va trebui să ne continuăm 
studiul. 


Dacă urmărim ceva mai atent mişcarea planetelor sistemului 
nostru în jurul Soarelui, descoperim imediat că lucrurile nu stau chiar 
perfect. De exemplu, rotația Pământului în jurul axei sale încetineşte 
lent. Aceasta se datorează frecărilor mareice, şi vă daţi seama că 
frecarea reprezintă ceva evident ireversibil. Dacă am un corp greu pe 
podea şi îl împing, el va aluneca, după care se va opri. Dacă stau să 
aştept, el nu va porni brusc să accelereze înspre mâna mea. Deci 
efectul fricţiunii pare a fi ireversibil. Însă, aşa după cum am discutat 
cu o altă ocazie, frecarea reprezintă efectul complexităţii enorme a 
interacțiunilor obiectului cu duşumeaua, a vibraţiei atomilor din 
interior. Mişcarea ordonată a atomilor corpului este transformată în 
mişcare dezordonată, tresăriri neregulate ale atomilor lemnului. Ca 
atare, ar trebui să privim situaţia mai în amănunt. 

De fapt, avem aici cheia evidentei ireversibilităţi. Voi lua un 
exemplu simplu. Să presupunem că într-un vas avem apă colorată cu 
cerneală şi apă curată, separate între ele printr-un perete. Înlăturăm 
cu precauţie peretele despărțitor şi aşteptăm o vreme. Apa, care la 
început este albă într-o parte şi albastră în cealaltă, începe să se 
amestece şi după un timp devine „albăstruie”, oarecum semicolorată 
în mod uniform. Acuma, dacă stăm şi aşteptăm vreme îndelungată, nu 
o vom vedea separându-se iar. (Aţi putea face dumneavoastră ceva 
pentru a separa culoarea. Aţi putea evapora apa şi condensa-o în altă 
parte, apoi strânge cerneala şi dizolva-o din nou în jumătate de apă, 
aşa ca la început. Însă în timp ce aţi face toate acestea, dumneavoastră 
înşivă aţi cauza fenomene ireversibile în altă parte.) De la sine ea nu 
va reveni la starea iniţială. 

Acest lucru ne oferă un oarecare indiciu: să urmărim ce fac 
moleculele. Să presupunem că filmăm apa curată amestecându-se cu 
cea albastră. Dacă am proiecta filmul de la coadă la cap, ar arăta 
ciudat, căci am pomi de la ceva colorat în mod uniform, şi treptat apa 
s-ar separa — ar fi, în mod evident, o aiureală. Acum să mărim 
imaginea, astfel încât orice fizician să poată descoperi, urmărind atom 
cu atom, ce anume se întâmplă în mod ireversibil — unde exact 
cedează legile echilibrului dintre înainte şi înapoi. Pornim filmul şi 
privim imaginile. Avem atomi de două feluri (este ridicol, dar haideţi 
să-i numim albaştri şi albi) care tremură tot timpul datorită agitaţiei 
termice. La început, într-o parte avem în majoritate atomi de un fel, 
iar în partea opusă atomi de celălalt fel. Ei vibrează cu miliardele şi 
observăm că, pe parcursul mişcărilor lor neregulate perpetue, ajung 


din starea în care erau complet separați, cei de-un fel într-o parte şi 
cei de celălalt fel în partea opusă, ajung aşadar în starea în care sunt 
complet amestecați, aceasta făcând ca apa să fie mai mult sau mai 
puţin uniform albastră. 

Să urmărim o ciocnire oarecare din cele imortalizate pe 
peliculă, în care atomii se apropie cumva unii de alţii, după care 
ricoşează. Daţi porţiunea de film înapoi şi obţineţi moleculele 
respective apropiindu-se din sens invers şi ricoşând pe direcţia iniţială. 
Iar fizicianul se uită cu ochii lui scrutători, şi măsoară totul, şi 
rosteşte: „Este în regulă, se petrece conform legilor fizicii. Dacă două 
molecule se apropie în acest fel, atunci modul lor de a ricoşa este 
corect”. Este ceva reversibil. Legile ciocnirilor moleculare sunt 
reversibile. 

Deci, dacă priviţi prea atent, nu puteţi înţelege deloc treaba, 
din cauză că oricare din ciocniri este absolut reversibilă; şi totuşi, 
filmul în întregime înfăţişează ceva absurd, şi anume faptul că 
moleculele pornesc din starea amestecată - albastru, alb, albastru, alb, 
albastru, alb — şi, pe măsura trecerii timpului, prin intermediul 
ciocnirilor, ajung să se separe unele de altele. Dar nu se poate să facă 
aşa ceva: este nefiresc ca accidentele vieţii să fie astfel încât 
moleculele albastre să se separe de cele albe. Şi totuşi, dacă priviţi 
foarte atent acel film dat înapoi, fiecare ciocnire este O.K. 

Fi bine, pricepeţi acum că tot ce ţine de ireversibilitate se 
datorează accidentelor generale ale vieţii. Dacă porniţi de la ceva 
separat şi efectuaţi schimbări neregulate, acel ceva devine mai 
uniform. Dar dacă porniţi cu el uniform şi procedaţi la schimbări 
neregulate, el nu se separă. S-ar putea separa. Legile fizicii nu interzic 
ca moleculele să ricoşeze astfel încât să se separe. Doar că este 
improbabil. Nu s-ar întâmpla nici într-un milion de ani. Iar acesta este 
răspunsul. Lucrurile sunt ireversibile doar în sensul că este de aşteptat 
ca ele să se desfăşoare într-un anumit fel, pe când în alt fel, chiar dacă 
este posibil şi respectă legile fizicii, nu se vor desfăşura nici într-un 
milion de ani. Pur şi simplu este ridicol să ne închipuim că dacă stăm 
şi aşteptăm suficient de mult timp, tremurul atomilor va separa un 
amestec uniform de apă şi cerneală într-o parte de apă şi o parte de 
cerneală. 

Acuma, dacă în experimentul meu înconjur cu o cutie doar 
patru-cinci molecule din fiecare tip, cu timpul ele se vor amesteca. 
Însă cred că puteţi accepta faptul că, dacă urmăriţi mai departe 
ciocnirile perpetuu neregulate ale acestora, atunci, după un anumit 
timp — nu neapărat un milion de ani, poate doar un an - veţi vedea că, 
în mod accidental, ele vor ajunge mai mult sau mai puţin în starea 
iniţială, cel puţin în sensul că dacă pun un perete despărțitor la mijloc, 
toate cele albe se vor găsi de o parte a lui, iar toate cele albastre de 


partea cealaltă. Nu este imposibil. Totuşi, corpurile propriu-zise cu 
care operăm nu au doar patru-cinci molecule albe şi albastre. Ele au 
patru-cinci milioane de milioane de milioane de milioane, care toate 
ar fi separate la fel. Deci vizibila ireversibilitate a naturii nu provine 
din ireversibilitatea legilor fundamentale ale fizicii, ea provine din 
faptul că dacă plecăm de la un sistem ordonat, şi se manifestă 
neregularităţile naturii, ţopăiturile moleculelor, atunci lucrul acela 
evoluează într-un fel dat. 

Ca atare, următoarea întrebare este: cum oare au ajuns 
lucrurile ordonate în primă instanţă? Adică, de ce oare este posibil să 
se plece de la ceva ordonat? Dificultatea este că începem cu ceva care 
este ordonat, şi terminăm cu ceva care nu este ordonat. Una din 
regulile lumii este aceea că lucrurile evoluează dintr-o stare ordonată 
spre una dezordonată. Întâmplător, cuvântul acesta, ordine, la fel ca şi 
cuvântul dezordine, reprezintă alţi termeni din fizică ce nu au exact 
acelaşi înţeles ca în viaţa obişnuită. Ordinea nu trebuie neapărat să fie 
interesantă din perspectiva unei ființe omeneşti, ci pur şi simplu este 
vorba de nişte situaţii bine definite — toate particulele de un fel într-o 
parte şi toate de celălalt fel în alta, sau toate particulele amestecate — 
pe care convenim să le numim ordine şi respectiv dezordine. 

Aşadar, întrebarea este cum ajunge ordonat acel lucru în primă 
instanţă, şi din ce motiv, atunci când privim orice situaţie obişnuită, 
care este doar parţial ordonată, putem conchide că probabil ea 
provine din una mai ordonată? Dacă voi privi un vas în care apa are 
culoarea albastru-închis într-o parte, este foarte limpede în partea 
cealaltă, şi are o tentă albăstruie la mijloc, şi dacă voi şti că el a fost 
lăsat să stea liniştit în ultimele douăzeci-treizeci de minute, voi bănui 
că acesta a ajuns astfel din cauză că în trecut separarea a fost mai 
accentuată. Dacă voi mai aştepta în continuare, albastrul şi albul se 
vor întrepătrunde şi mai mult, şi, cunoscând că obiectul acela a fost 
lăsat în pace un timp suficient de lung, voi putea concluziona ceva 
despre starea lui din trecut. Faptul că extremităţile sunt „nete” nu se 
poate explica decât prin aceea că în trecut separarea a fost mult mai 
pregnantă; dacă nu ar fi fost aşa, în timpul scurs de atunci 
amestecarea s-ar fi făcut mai bine. Prin urmare, din prezent este 
posibil de spus ceva despre trecut. 


În fapt, fizicienii arareori procedează aşa. Lor le place să creadă 
că nu trebuie decât să întrebi: „acestea fiind condiţiile iniţiale, ce se va 
întâmpla în continuare?” în schimb, toate ştiinţele noastre surori pun 
problema cu totul diferit; de fapt, toate celelalte lucruri studiate — 
istoria, geologia, paleoastronomia - au o problemă de acest gen 
aparte. Eu găsesc că ele sunt în măsură să facă predicții de un cu totul 
alt fel decât cele făcute de fizică. Fizicianul spune: „În condiţiile date, 


vă voi spune ce urmează să se întâmple”. Însă geologul afirmă ceva de 
genul: „am săpat în pământ şi am găsit un anume tip de oase; prevăd 
că dacă veţi săpa şi dumneavoastră, veţi găsi un tip asemănător de 
oase”. Istoricul, deşi vorbeşte despre trecut, o poate face vorbind 
despre viitor. Atunci când spune că Revoluţia Franceză a avut loc în 
anul 1789, el înţelege prin aceasta că dacă veţi căuta în altă carte 
despre Revoluţia Franceză, veţi găsi aceeaşi dată. Ceea ce face el este 
să emită un gen de predicţie despre ceva ce nu a mai fost investigat 
înainte, despre documente care încă urmează a fi cercetate. El prezice 
că documentele în care se pomeneşte despre Napoleon vor coincide cu 
ceea ce este scris în celelalte documente. Întrebarea este cum de se 
poate acest lucru, iar singura explicaţie este de a se sugera că, în acest 
sens, trecutul lumii a fost mai organizat decât prezentul. 

Unii au avansat ideea că maniera în care lumea a devenit 
ordonată este următoarea. La început, întregul Univers nu era decât 
mişcări neregulate, precum apa amestecată cu cerneală. Am văzut că 
dacă aşteptaţi suficient de mult timp, în cazul a foarte puţini atomi, 
apa se poate separa din întâmplare. Unii fizicieni (acum un secol) au 
sugerat că tot ceea ce s-a întâmplat a fost că lumea, acest sistem care 
tot evoluează şi evoluează, a fluctuat. (Acesta este termenul folosit 
pentru a exprima devierea uşoară de la condiţiile uniforme obişnuite.) 
Lumea a fluctuat, iar în clipa de faţă noi suntem martorii revenirii ei 
la situaţia de dinainte. S-ar putea să spuneţi: „Bine, dar ia uite cât de 
mult timp a trebuit aşteptat pentru o asemenea fluctuaţie”. Ştiu asta, 
însă dacă lumea nu ar fi fluctuat suficient de mult pentru a putea da 
naştere evoluţiei, pentru a fi în stare să producă o ființă înzestrată cu 
inteligenţă, atunci noi nu am mai fi fost aici să observăm asta. Deci, 
pentru a o putea sesiza, trebuia aşteptat până să prindem noi viaţă; 
fluctuaţia trebuia să fie cel puţin atât de mare. Eu însă cred că această 
teorie este incorectă. Motivul pentru care cred că ea este ridicolă este 
următorul. Dacă lumea este mult mai mare, iar dacă atomii sunt 
răspândiţi peste tot, atunci, dacă s-ar întâmpla ca, pornind dintr-o 
stare a ei complet amestecată, să privesc doar atomii dintr-o regiune şi 
să descopăr că aceştia sunt separați, eu n-aş avea niciun motiv să 
concluzionez că ei ar fi separați peste tot. În fapt, dacă ar fi vorba de o 
fluctuaţie, şi dacă aş sesiza ceva ciudat, cea mai probabilă explicaţie 
pentru acel lucru ar fi că oriunde în rest nu este nimic ciudat. Vreau să 
spun că, pentru a fi făcut o astfel de observaţie deosebită, ar fi trebuit 
să îmi surâdă norocul; iar norocul nu râde cu gura până la urechi. În 
cazul experimentului cu apa colorată, atunci când puţinele molecule 
din cutie ar fi fost eventual separate, cea mai probabilă situaţie în 
restul apei ar fi fost ca ea să fie în continuare amestecată. Ca atare, 
deşi atunci când privim stelele şi lumea vedem că totul este ordonat, 
predicția ar fi că, dacă am privi undeva unde încă nu ne-am uitat, am 


observa că acolo este o harababură şi un talmeş-balmeş. Dacă 
separarea materiei sub formă de stele — care sunt fierbinţi - şi 
respectiv sub formă de spaţiu — care este rece — ar reprezenta, aşa cum 
am spus, o fluctuaţie, atunci ne-am aştepta ca, în locurile în care nu 
am căutat, să descoperim că stelele nu s-au separat de spaţiu. Or, cum 
noi preconizăm totdeauna că acolo vinde încă nu ne-am uitat vom găsi 
stele în condiţii similare, sau aceleaşi afirmaţii despre Napoleon, sau 
oase asemenea celor pe care le-am mai văzut, înseamnă că succesul 
tuturor acestor ştiinţe constituie un indiciu asupra faptului că lumea 
nu provine dintr-o fluctuaţie, ci dintr-o stare trecută de separare mai 
pregnantă, dintr-o stare de ordine mai mare decât cea prezentă. Ca 
atare, eu cred că este necesar ca legilor fizicii să li se adauge ipoteza 
potrivit căreia în trecut Universul a fost, în sens tehnic, mai ordonat 
decât astăzi; consider că aceasta este afirmaţia suplimentară necesară 
pentru a da sens şi înţelegere noţiunii de ireversibilitate. 

Desigur, acest enunţ este el însuşi, la rândul său, unilateral în 
raport cu trecerea timpului. El afirmă că ceva privitor la trecut diferă 
faţă de viitor. Însă el nu se înscrie în domeniul a ceea ce numim în 
mod obişnuit legile fizicii, deoarece actualmente noi încercăm să 
facem distincţie între enunţurile legilor fizicii, care impun regulile 
evoluţiei Universului, şi legile ce decretează starea în care lumea s-a 
aflat în trecut. Acestea din urmă sunt considerate a constitui 
paleoastronomia; poate că într-o bună zi vor face şi ele parte din legile 
fizicii. 


Acuma, există o serie de trăsături interesante în legătură cu 
ireversibilitatea, pe care aş dori să vi le descriu. Una dintre ele constă 
în a urmări cum funcţionează propriu-zis un mecanism ireversibil. Să 
presupunem că punem la punct ceva despre care ştim că ar trebui să 
funcţioneze doar într-un singur sens. Îmi propun să construiesc un 
mecanism cu clichet: un disc de fierăstrău circular, cu dinţi înclinați 
abrupt la urcare şi relativ lini la coborâre. Roata este fixată pe un ax, 
iar pe un pivot este montat un opritor, tras în jos prin intermediul 
unui arc (fig. 26). 


Figura 26 


Acuma, roata se poate învârti numai într-o singură parte. Dacă 
încercaţi să o răsuciţi în partea cealaltă, marginile ridicate ale dinţilor 
se blochează în opritor şi nu merge. În schimb, dacă o învârtiţi în 
sensul normal, opritorul pur şi simplu sare peste dinţi — ţac, ţac, ţac. 
(Aţi văzut aşa ceva la ceasuri: acestea au în interior un astfel de 
mecanism care vă permite să le remontaţi într-un singur sens, şi care 
împiedică revenirea butonului după ce l-aţi întors.) Dispozitivul este 
absolut ireversibil, în sensul că se poate roti numai într-o singură 
direcţie. 

Acuma, ne propunem să folosim acest mecanism ireversibil, 
această roată care se poate învârti doar într-o singură parte, într-un 
scop foarte interesant şi util. Aşa cum ştiţi, există o mişcare perpetuă 
şi neregulată a moleculelor, iar dacă realizaţi un instrument extrem de 
sensibil, acesta va trepida tot timpul sub acţiunea bombardamentului 
neregulat al moleculelor de aer din jurul său. Ei bine, vom face o 
chestie şmecheră: vom ataşa axului roții patru palete, uite aşa (fig. 
27). 

Figura 27 


Paletele se găsesc într-o incintă cu gaz, şi sunt bombardate 
permanent de moleculele acestuia, în mod neregulat, fiind împinse 
când într-o parte, când în cealaltă. Însă atunci când paletele sunt 
împinse într-o parte, dispozitivul este blocat de către opritor, pe când, 
atunci când sunt împinse în partea cealaltă, el se roteşte. Avem deci 
un fel de mişcare perpetuă, cu roata învârtindu-se la nesfârşit şi asta 
pentru că dispozitivul cu clichet este ireversibil. 

Dar, de fapt, trebuie să privim lucrurile mai în detaliu. Modul 
în care funcţionează mecanismul este de a ridica opritorul şi de a-l 
lăsa să cadă înapoi pe următorul dinte. Atunci, dacă ciocnirea este 
perfect elastică, el ricoşează, iar şi iar, şi se poate pur şi simplu 
întâmpla ca roata să se învârtă în sens opus. Deci, funcţionarea 
ireversibilă nu este adevărată decât dacă se admite că la ciocnirea cu 
dintele, opritorul fie rămâne lipit de acesta, fie ricoşează atenuat. 
Dacă ricoşează atenuat, se produce ceea ce numim amortizare, sau 
fricţiune. Ca urmare, în cazul în care el rămâne pe dinte sau ricoşează 
atenuat — unicul mod în care dispozitivul va funcţiona într-un singur 
sens — se generează căldură prin intermediul fricţiunii, iar roata 
devine tot mai fierbinte. Totuşi, atunci când ea se încălzeşte extrem de 
mult, se mai întâmplă ceva. Exact aşa cum în gaz există mişcare 
browniană, dezordonată, tot la fel părţile care alcătuiesc roata şi 
paletele, indiferent din ce material ar fi făcute, încep să se mişte într-o 
manieră tot mai neregulată, pe măsură ce se încing. Se ajunge ca la un 
moment dat roata să fie atât de fierbinte, încât opritorul pur şi simplu 
să tresalte din cauza mişcărilor moleculare ale chestiilor din interiorul 


său; astfel, săriturile acestuia au aceeaşi cauză ca şi rotirea paletelor. 
Din acest motiv, şansele ca dinţii să înainteze în oricare din cele două 
direcţii sunt egale. Nu mai avem de-a face cu un dispozitiv ireversibil. 
De fapt, el chiar poate fi dat înapoi! Dacă roata este fierbinte şi partea 
cu paletele este rece, mecanismul despre care credeaţi că ar trebui să 
meargă într-un sens, merge în celălalt, căci de fiecare dată când 
opritorul cade pe dinţi, el apasă asupra unui profil înclinat, împingând 
roata „înapoi”. Apoi sare din nou, cade pe alt plan înclinat, şi aşa mai 
departe. Aşadar, dacă roata este mai fierbinte decât incinta, ea se 
învârteşte în sensul greşit. 

Ce legătură au toate acestea cu temperatura gazului din jurul 
paletelor? Să presupunem că n-am avea deloc această porţiune. 
Atunci, dacă roata este împinsă de opritorul ce cade pe planul înclinat, 
ceea ce ar urma să se întâmple ar fi ca profilul vertical al dintelui 
următor să se ciocnească de opritor şi roata să ricoşeze înapoi. Pentru 
a împiedica acest lucru, montăm un amortizor în capătul opritorului şi 
fixăm pe tija roții paletele respective, care, din cauza aerului din jurul 
lor, o încetinesc pe aceasta, nelăsând-o să se mişte liber. Astfel, ea se 
va roti într-un singur sens, cel greşit. Deci, se dovedeşte că indiferent 
cum l-aţi proiecta, un astfel de dispozitiv va merge într-un sens dacă o 
parte a lui este mai fierbinte decât cealaltă, şi în sens opus în cazul 
contrar, însă, după ce are loc un schimb de căldură între cele două 
părți şi totul se linişteşte, astfel încât paletele şi roata să ajungă la 
aceeaşi temperatură, în medie nu va exista niciun sens privilegiat de 
funcţionare. Aceasta este maniera tehnică în care fenomenele naturii 
se desfăşoară într-un singur sens atâta timp cât ele sunt departe de 
echilibru, atâta timp cât o parte este mai liniştită decât cealaltă, mai 
albastră decât cealaltă. 


Conservarea energiei ne-ar putea face să credem că dispunem 
de oricât de multă energie dorim. În natură nu se pierde şi nu se 
câştigă niciodată energie. Şi totuşi, energia mării, de exemplu, agitația 
termică a tuturor atomilor din ocean, ne este indisponibilă. Pentru a 
ordona această energie, pentru a o domestici, a o face utilizabilă, 
avem nevoie de o diferenţă de temperatură; căci, altfel, vom descoperi 
că deşi energia este acolo, noi nu o putem folosi. Este o mare diferenţă 
între energie şi disponibilitatea ei. Energia mării există în cantitate 
mare, dar nu ne este disponibilă. 

Conservarea energiei înseamnă că energia totală din lume este 
menţinută constantă. Însă prin intermediul vibraţiilor neregulate, ea 
poate fi răspândită atât de uniform încât, în anumite circumstanţe, să 
nu mai fie posibilă deplasarea ei în nicio parte, să nu mai existe niciun 
control asupra ei. 

Cred că vă pot oferi o analogie prin care să vă faceţi o idee 


asupra dificultăţilor implicate în felul acesta. Nu ştiu dacă aţi trăit 
vreodată experienţa eu am trăit-o - de a vă afla pe plajă cu câteva 
prosoape la îndemână, şi de a începe brusc o ploaie torențială. Vă 
luaţi prosoapele şi fugiţi cât puteţi de repede la cabine. Apoi începeţi 
să vă ştergeţi, şi observați că prosoapele sunt un pic ude, dar sunt mai 
uscate decât dumneavoastră. Vă tot ştergeţi cu unul din ele, până când 
descoperiţi că e prea ud — vă udă tot atât de mult cât vă şi şterge — şi 
luaţi altul. Curând constataţi un lucru groaznic: toate prosoapele sunt 
umede, şi la fel sunteţi şi dumneavoastră. Nu aveţi cum să vă uscați 
mai mult, chiar dacă aveţi la dispoziţie multe prosoape, deoarece, într- 
un anumit sens, nu există nicio diferenţă între umiditatea lor şi a 
dumneavoastră. Aş putea inventa un soi de mărime fizică pe care să o 
numesc „uşurinţa de a îndepărta apa”. Prosopul are aceeaşi uşurinţă 
de a îndepărta apa de pe el ca şi dumneavoastră, deci atunci când 
veniţi în contact cu el, câtă apă trece de la el la dumneavoastră, tot 
atâta trece şi de la dumneavoastră la el. Asta nu înseamnă că pe 
prosop există aceeaşi cantitate de apă ca şi pe dumneavoastră. Un 
prosop mare va absorbi mai multă apă decât un prosop mic — ci că 
amândoi aveţi aceeaşi umiditate. Atunci când lucrurile ajung la 
aceeaşi umiditate, nu mai este nimic de făcut. 

Acuma, apa este precum energia, căci cantitatea ei totală nu se 
schimbă. (Dacă uşa cabinei este deschisă şi puteţi ieşi la soare să vă 
uscați, sau dacă găsiţi un alt prosop uscat, atunci sunteţi salvaţi; dar să 
presupunem că totul este închis şi că tot ce aveţi la îndemână nu sunt 
decât acele prosoape.) în mod identic, dacă vă imaginaţi o parte de 
lume care este izolată, şi aşteptaţi suficient de mult, atunci, în urma 
accidentelor lumii, energia, asemenea apei, se va răspândi uniform 
peste tot, până când din unidirecţionalitatea desfăşurării fenomenelor 
nu va mai rămâne nimic cu adevărat interesant referitor la modul în 
care percepem noi lumea. 

Ca atare, în cazul clichetului, opritorului şi paletelor, care 
constituie o situaţie bine delimitată, în care nimic altceva nu este 
implicat, temperaturile se egalează treptat în cele două părţi, şi roata 
nu se mai învârteşte în niciun sens. În aceeaşi manieră, dacă lăsaţi în 
pace suficient de mult timp orice sistem, energia lui se amestecă atât 
de tare, încât niciun pic din ea nu mai rămâne efectiv disponibilă 
pentru a face ceva. 

Întâmplător, lucrul care corespunde umidității, „uşurinţei de a 
îndepărta apa”, se numeşte temperatură. Deşi eu spun că, atunci când 
două lucruri se află la aceeaşi temperatură, ele sunt în echilibru, asta 
nu înseamnă că au aceeaşi energie; înseamnă doar că este tot atât de 
uşor să preiei energie de la oricare din ele. Temperatura reprezintă 
ceva de genul „uşurinţei de a îndepărta energia”. Deci, dacă le puneţi 
în contact unul cu altul, nu se întâmplă nimic în mod vizibil: ele îşi 


trec energie unul altuia în mod egal, iar rezultatul. net este zero. 
Atunci când toate lucrurile vor fi dobândit aceeaşi temperatură, nu va 
mai fi rămas niciun pic de energie disponibilă pentru ceva. Principiul 
ireversibilităţii afirmă că, dacă lucrurile se află la temperaturi diferite 
şi sunt lăsate în voia lor, atunci, pe măsura trecerii timpului, ele se 
apropie din ce în ce mai mult de o aceeaşi temperatură, iar energia 
disponibilă scade continuu. 

Aceasta reprezintă o altă exprimare a ceea ce noi numim Legea 
Entropiei[21], care afirmă că entropia creşte mereu. Dar nu vă 
cramponaţi de cuvinte: enunțată altfel, ea vrea să zică de fapt că 
disponibilitatea de energie scade mereu. Iar aceasta constituie o 
caracteristică a lumii, în sensul că se datorează haosului mişcărilor 
moleculare neregulate. Lucrurile cu temperaturi diferite, lăsate în voia 
lor, tind să ajungă la echilibru termic. Dacă aveţi două lucruri la 
aceeaşi temperatură, cum ar fi apa pusă pe un aragaz obişnuit al cărui 
foc nu este aprins, apa nu va îngheţa şi plita nu se va încinge. Dar 
dacă aveţi gheață pusă pe o plită încinsă, lucrurile vor evolua în 
celălalt sens. Aşadar, unidirecţionalitatea fenomenelor se manifestă 
totdeauna în sensul scăderii disponibilităţii de energie. 

Este tot ceea ce am de spus pe această temă, însă vreau să fac 
câteva remarci în legătură cu anumite caracteristici. Avem aici un 
exemplu în care un efect evident, ireversibilitatea, nu este o 
consecinţă evidentă a legilor, ci, în fapt, se situează departe de legile 
de bază. Este nevoie de multă analiză pentru a înţelege motivul 
apariţiei lui. Efectul este de primă importanţă în economia lumii, în 
comportarea reală a lumii, în toate lucrurile evidente. Memoria mea, 
trăsăturile mele, diferenţa dintre trecut şi viitor, toate sunt profund 
implicate în cadrul acestui efect; şi totuşi, înţelegerea lui pe baza 
cunoaşterii legilor nu ne este la îndemână din prima. Este nevoie de 
multă analiză. 

Se întâmplă adesea ca legile fizicii să nu aibă o relevanţă 
directă evidentă asupra trăirilor, ci să constituie, într-o mai mare sau 
mai mică măsură, o abstracţiune. În acest caz particular, faptul că 
legile sunt reversibile deşi fenomenele nu sunt, reprezintă un exemplu. 

Există adesea distanțe mari între legile detaliate şi aspectele 
principale ale fenomenelor reale. De exemplu, dacă priviţi o banchiză 
de gheaţă în tot ansamblul ei, şi urmăriţi cum fragmente masive se 
prăbuşesc în apă, şi modul în care gheaţa se mişcă, şi aşa mai departe, 
nu este cu adevărat esenţial să vă aduceţi aminte că ea este făcută din 
mici cristale de gheaţă hexagonale. Şi totuşi, dacă este înţeleasă 
suficient de bine, mişcarea unui ghețar reprezintă în fapt o consecinţă 
a caracteristicilor cristalelor hexagonale de gheaţă. Însă înţelegerea 
întregii comportări a ghețarului ia extrem de mult timp (şi, de fapt, 
nimeni nu ştie încă suficiente lucruri despre gheață, indiferent cât de 


mult a studiat cristalele). Totuşi, credinţa este că dacă înţelegem 
cristalul de gheaţă, înţelegem în ultimă instanţă ghețarul. 

În fapt, deşi pe parcursul acestor prelegeri am discutat despre 
fundamentele legilor fizicii, trebuie să spun numaidecât că, din 
cunoaşterea tuturor legilor fundamentale aşa cum le ştim noi astăzi, 
nu se poate obţine o înţelegere imediată a prea mare lucru. Durează 
ceva, şi chiar şi atunci este doar o înţelegere parţială. Natura pare a fi 
de fapt construită astfel încât cele mai importante lucruri din lumea 
reală să apară ca un soi de rezultat accidental, complicat, al multor 
legi. 

Să luăm drept exemplu nucleele. Acestea implică mai multe 
particule nucleare, protoni şi neutroni, şi sunt foarte complexe. Ele 
prezintă ceea ce noi numim niveluri energetice: se pot afla în stări 
diferite din punct de vedere al valorilor energiei, iar diferitele nuclee 
au diferite niveluri energetice. Aflarea poziţiilor nivelurilor energetice 
este o problemă complicată, pe care o putem rezolva doar parţial. 
Poziționarea exactă a acestora reprezintă, în mod evident, consecinţa 
unei complexităţi enorme; dar, în esenţă, faptul că azotul, care are 
nucleul alcătuit din 15 particule, se întâmplă să prezinte un nivel 
energetic cu valoarea de 2, 4 milioane de electronvolţi, un altul de 7, 
1 milioane şi aşa mai departe, nu constituie în vreun fel un mister. 
Totuşi, lucrul remarcabil în legătură cu natura este faptul că întregul 
Univers, în caracteristica sa, depinde de exact poziţia unui nivel 
anume a unui nucleu anume. Se întâmplă că în cadrul nucleului de 
carbon 12 există un nivel cu valoarea de 7, 82 milioane de 
electronvolţi. Iar acest fapt face toată diferenţa. 

Situaţia se prezintă în felul următor. Se porneşte de la hidrogen 
— este vădit că la început lumea era toată numai hidrogen - care se 
adună sub acţiunea gravitaţiei şi se încălzeşte; se pot iniţia în acest fel 
reacţii nucleare, în urma cărora să apară heliul; heliul se poate apoi 
combina doar parţial cu hidrogenul, pentru a forma câteva alte 
elemente chimice, puţin mai grele, însă acestea se dezintegrează 
imediat înapoi în heliu. Ca atare, a existat o vreme un mare mister în 
legătură cu proveniența celorlalte elemente chimice din lume, căci, 
pornind de la hidrogen, procesele din cuptoarele stelare nu ar fi 
generat decât heliu şi ca la o jumătate de duzină de alte elemente. 
Confruntaţi cu această problemă, profesorii Hoyle şi Salpeter[22] au 
afirmat că există o soluţie. Dacă trei atomi de heliu s-ar putea uni 
pentru a forma un carbon, am putea calcula rata cu care această 
reacţie s-ar produce într-o stea. Şi se dovedeşte că ea n-ar putea să se 
producă niciodată, cu excepţia unui singur posibil accident: dacă s-ar 
întâmpla să existe în atomul de carbon un nivel energetic de 7, 82 
milioane de electronvolţi. În această situaţie, cei trei atomi de heliu s- 
ar uni şi, mai înainte ca ei să se despartă, ar rămâne în medie 


împreună ceva mai mult timp decât ar face-o altfel. Iar acest un pic 
mai mult ar fi suficient pentru a se mai întâmpla ceva: producerea 
altor elemente. Dacă în atomul de carbon ar exista un nivel de 7, 82 
milioane de electronvolţi, am putea înţelege de unde provin celelalte 
elemente din tabelul periodic. Şi astfel, printr-o argumentare pe dos, 
de la concluzie la ipoteză, s-a prezis existenţa unui nivel de 7, 82 
milioane de electronvolţi în atomul de carbon; iar experimentele de 
laborator au arătat că într-adevăr el există. Prin urmare, apariţia 
tuturor acestor alte elemente chimice din lume este foarte strâns 
legată de faptul că există acest nivel particular al carbonului. Însă, 
cunoscând legile fizicii, poziţia acestuia ne apare nouă a fi un accident 
foarte complicat a 12 particule aflate într-o interacţiune complexă. 
Acest exemplu constituie o ilustrare excelentă a faptului că o 
înţelegere a legilor fizicii nu oferă neapărat o înţelegere în manieră 
directă a lucrurilor de importanţă din lume. Detaliile trăirilor reale 
sunt adesea foarte departe de legile fundamentale. 


Noi dispunem de o manieră de a vorbi despre lume, referindu- 
ne la ea ca la diferite ierarhii, sau niveluri. Acuma, nu intenţionez să 
fiu foarte riguros atunci când împart lumea în niveluri bine 
determinate, dar voi preciza, descriind un număr de concepte, ce 
înţeleg eu prin ierarhii de noţiuni. 

De exemplu, la un capăt al ierarhiilor avem legile fundamentale 
ale fizicii. Apoi inventăm alţi termeni pentru idei care sunt 
aproximative, şi despre care noi credem că, în ultimă instanţă, îşi 
găsesc explicaţia în termeni de legile fundamentale. De pildă, 
„căldura”. Căldura se presupune a însemna vibraţie, iar cuvântul 
folosit pentru un corp fierbinte nu reprezintă altceva decât cuvântul 
folosit pentru o cantitate de atomi care vibrează. Însă uneori, atunci 
când vorbim despre căldură, uităm o vreme de atomii care tremură; 
exact la fel cum, atunci când vorbim despre banchiză, nu ne gândim 
mereu la gheaţa hexagonală şi la fulgii de zăpadă căzuţi iniţial. Un alt 
exemplu de acelaşi fel îl constituie un cristal de sare. Privit din 
perspectivă fundamentală, el reprezintă o sumedenie de protoni, 
neutroni şi electroni; însă avem acest concept de „cristal de sare”, care 
deja înglobează o întreagă structură de interacțiuni fundamentale. La 
fel stau lucrurile şi în cazul unei noţiuni precum „presiunea”. 

Acuma, dacă urcăm pe scara ierarhiilor, la un alt nivel întâlnim 
proprietăţile substanţelor, cum ar fi „indicele de refracție” — modul în 
care lumina este deviată atunci când trece prin ceva — sau „tensiunea 
superficială” — faptul că apa tinde să se comprime de la sine — ambele 
exprimabile prin valori numerice. Vă reamintesc că trebuie să 
coborâm cu mai multe niveluri de legi pentru a descoperi că este 
vorba despre atracţia dintre atomi etc. Însă pronunţăm „tensiune 


superficială”, şi atunci când o facem nu ne preocupăm mereu de 
mecanismele ei interne. 

Să urcăm în continuare pe scara ierarhiilor. Odată cu apa, avem 
valurile, şi avem un lucru precum furtuna, iar cuvântul „furtună” 
reprezintă o mulţime imensă de fenomene; la fel, „pată solară”; sau 
„stea”, care înseamnă o sumă de lucruri. Şi nu prea rentează să ne 
gândim retrospectiv la ele. De fapt, nici nu putem, căci cu cât urcăm 
mai mult, cu atât avem mai multe trepte intermediare, fiecare din ele 
prezentând un oarecare grad de slăbiciune. Încă nu le-am pătruns pe 
de-a-ntregul pe toate. 

Pe măsură ce urcăm în această ierarhie a complexităţii, 
ajungem la chestiuni precum contracție musculară, ori impuls nervos, 
chestiuni care reprezintă lucruri enorm de complicate din lumea 
palpabilă, şi care implică o organizare a materiei într-o manieră 
extrem de minuțioasă. Apoi vin lucruri precum „broască”. 

Mergem pe urmă mai departe şi întâlnim cuvinte şi concepte 
cum ar fi „om”, şi „istorie”, sau „expedient politic”, şi aşa mai departe 
— o serie de noţiuni pe care noi le folosim pentru a înţelege lucrurile la 
un nivel încă şi mai înalt. 

După aceea, ajungem la lucruri precum răul şi frumuseţea şi 
speranţa... 

Care capăt este (dacă îmi este permis să folosesc o metaforă 
religioasă) mai aproape de Dumnezeu? Frumuseţea şi speranţa, sau 
legile fundamentale? Cred, desigur, că maniera corectă de a răspunde 
este că trebuie să privim întreaga interconexiune structurală a 
lucrurilor; şi că toate ştiinţele, şi nu numai ştiinţele, ci toate eforturile 
de factură intelectuală, reprezintă un demers de a sesiza conexiunile 
între ierarhii, de a lega frumuseţea de istorie, istoria de psihologia 
umană, psihologia umană de funcţionarea creierului, creierul de 
impulsurile nervoase, impulsurile nervoase de chimie, şi aşa mai 
departe, în sus şi în jos, în ambele sensuri. Iar în clipa de faţă nu o 
putem face, şi nu are rost să ne prefacem că am putea să ne apucăm să 
trasăm cu grijă o linie de la un cap la altul al chestiei ăsteia, pentru că 
abia am început să întrezărim că există această ierarhie relativă. 

Şi mai cred că niciunul din capete nu este mai aproape de 
Dumnezeu. A te situa la unul din capete şi a persista să o apuci tot 
într-acea direcţie, în speranţa că acolo se află înţelegerea completă, 
constituie o greşeală. A te situa de partea răului şi frumuseţii şi 
speranţei, sau de partea legilor fundamentale, în speranţa că astfel vei 
obţine o înţelegere profundă a întregii lumi, doar sub acest aspect, 
constituie o greşeală. Este lipsit de înțelepciune ca cei ce se 
specializează pe unul din capete şi cei ce se specializează pe celălalt să 
nutrească atâta desconsiderare unii faţă de alţii. (De fapt, n-o fac, dar 
aşa zice lumea.) Marea masă de truditori intermediari, care leagă paşii 


între ei, îmbunătăţesc continuu înţelegerea noastră asupra lumii. Ei 
muncesc atât la capete cât şi în mijloc, şi astfel desluşim treptat 
această formidabilă lume de ierarhii interconectate. 


Probabilitate şi incertitudine: 


Perspectiva mecanicii cuantice asupra naturii. 


La originea istoriei observaţiilor experimentale, sau a oricărui 
alt tip de observaţii asupra chestiunilor ştiinţifice, stă intuiţia. Ea se 
bazează efectiv pe observaţii simple în legătură cu obiecte de zi cu zi, 
care sugerează explicaţii rezonabile pentru nişte lucruri. Însă, pe 
măsură ce încercăm să ne lărgim şi să ne consolidăm descrierea a ceea 
ce vedem, pe măsură ce ea devine tot mai amplă şi observăm un 
domeniu tot mai vast de fenomene, simplele explicaţii se transformă 
în ceea ce noi numim legi. O trăsătură ciudată a lor este aceea că 
adesea ele par a deveni, din punctul de vedere al intuiţiei, din ce în ce 
mai ilogice şi mai îndepărtate de evidenţă. Pentru a lua un exemplu, 
în cadrul teoriei relativităţii se afirmă că opinia dumneavoastră cum 
că două lucruri se petrec în acelaşi timp constituie doar o părere: 
altcineva ar putea ajunge la concluzia că unul din acele evenimente a 
avut loc înaintea celuilalt; şi, prin urmare, se susţine că 
simultaneitatea reprezintă doar o senzaţie subiectivă. 

Nu avem niciun motiv să ne aşteptăm ca lucrurile să stea 
altcumva, căci experiența de zi cu zi implică numere mari de 
particule, ori chestii ce se mişcă foarte încet, ori alte condiţii aparte, 
care constituie în fapt o trăire limitată a realităţii. Prin experienţă 
directă nu se poate observa decât o mică parte din fenomenele lumii. 
Numai prin măsurători precise şi prin experimente minuţioase putem 
avea o viziune mai amplă. lar în acel moment observăm lucruri 
neaşteptate: lucruri care sunt departe de ceea ce ne-am fi aşteptat... 
departe de ceea ce ne-am fi închipuit. Imaginaţia noastră este 
solicitată la maximum; nu aşa ca în ficţiune, unde trebuie să ne 
închipuim lucruri care propriu-zis nu există, ci pur şi simplu pentru a 
pricepe lucrurile care sunt. Acesta este genul de situaţii despre care 
doresc să vă vorbesc. 

Să începem cu istoria luminii. Iniţial s-a presupus că lumina se 
comportă foarte mult precum un jet de particule, de corpusculi, aşa ca 
ploaia ori ca gloanţele trase dintr-o armă. După aceea, odată cu 
progresul cercetărilor, a devenit limpede că nu putea fi aşa, că lumina 
se comporta de fapt ca o undă; ca valurile mării, de pildă. Apoi, în 
secolul douăzeci, după alte noi cercetări, s-a constatat iarăşi că, în 


multe privinţe, lumina se comportă efectiv precum particulele. În 
cadrul efectului fotoelectric, aceste particule puteau fi numărate — 
astăzi, ele poartă numele de fotoni. 

Atunci când au fost puşi în evidenţă pentru prima dată, 
electronii se comportau exact ca particulele sau ca gloanţele, foarte 
simplist. Cercetări ulterioare au arătat, de exemplu prin intermediul 
experimentelor de difracție cu electroni, că aceştia se comportau 
precum undele. Odată cu trecerea timpului, confuzia cu privire la 
modul în care se comportau propriu-zis aceste lucruri a crescut — unde 
sau particule, particule sau unde? Toate arătau şi a una şi a alta. 

Această confuzie crescândă a fost înlăturată în 1925 sau 1926, 
odată cu introducerea ecuaţiilor corecte pentru mecanica cuantică. 
Acum cunoaştem cum se comportă electronii şi lumina. Dar cum să 
numesc asta? Dacă spun că se comportă ca nişte particule, vă las o 
impresie greşită; la fel şi dacă spun că se comportă ca nişte unde. Se 
comportă în felul lor propriu, inimitabil, pe care, tehnic, l-aş putea 
numi maniera mecanicii cuantice. Se comportă într-o anumită manieră 
cum nu aţi mai văzut vreodată. Pur şi simplu, experienţa 
dumneavoastră legată de ceea ce aţi văzut până acum este incompletă. 
Comportarea lucrurilor la scară mică este pur şi simplu diferită; un 
atom nu se comportă ca o greutate care oscilează atârnată de un 
resort. Şi nici ca o reprezentare miniaturală a Sistemului Solar, cu 
planete infime rotindu-se pe orbite. Se comportă într-o manieră cum 
nu aţi mai văzut vreodată. 

O simplificare măcar totuşi există. În această privinţă, 
electronii se comportă în exact aceeaşi manieră ca şi fotonii; anapoda, 
dar în acelaşi fel. 

Prin urmare, aprecierea modului de comportare are foarte mult 
de-a face cu imaginaţia, căci vom urmări să descriem ceva ce diferă de 
orice altceva despre care veţi fi având cunoştinţă. Cel puţin din acest 
punct de vedere, prelegerea de faţă este cea mai dificilă dintre toate, 
în sensul că ea este abstractă, că nu are tangenţă cu experienţa. Nu am 
cum să evit acest lucru. Să ţin o serie de prelegeri pe tema caracterului 
legilor fizicii, şi să nu descriu comportarea efectivă a particulelor la 
scară mică, ar însemna să nu mă achit de datorie. Acest aspect este 
caracteristic pentru absolut toate particulele din natură, este universal; 
deci, dacă vreţi să ştiţi despre caracterul legilor fizicii, este esenţial să 
luăm în discuţie acest aspect deosebit. 

Va fi dificil. Însă dificultatea va fi de fapt de ordin psihologic, şi 
va consta în frământarea continuă izvorâtă din întrebarea pe care v-o 
veţi tot pune: „Dar cum poate să fie aşa ceva?” Va fi o reflectare a 
dorinţei nestăpânite, dar cât se poate de zadarnice, de a pricepe 
lucrurile în termenii a ceva familiar. Nu am să vi le descriu în termeni 
de analogii cu ceva familiar, vi le voi descrie pur şi simplu. A fost o 


vreme când ziarele scriau că doar doisprezece oameni au înţeles teoria 
relativităţii. Nu cred să fi existat vreodată o asemenea perioadă. Este 
posibil să fi existat o vreme în care numai un singur tip s-o fi înţeles, 
pentru că el a fost cel care s-a prins de ea, înainte de a o aşterne pe 
hârtie, însă după ce lumea a citit lucrarea, o grămadă de oameni au 
înțeles, într-un fel sau altul, teoria relativităţii; cu siguranţă, mai mult 
de doisprezece. Pe de altă parte, cred că pot afirma fără teama de a 
greşi că nimeni nu înţelege mecanica cuantică. Aşa încât nu luaţi prea 
în serios prelegerea mea, cu sentimentul că aveţi datoria să înţelegeţi 
în termenii vreunui model ceea ce vă voi descrie. Pur şi simplu 
destindeţi-vă şi savuraţi. Vă voi spune cum se comportă natura. Dacă 
pur şi simplu veţi admite că probabil chiar se comportă astfel, atunci o 
veţi găsi încântătoare, uluitoare. Dacă puteţi, încercaţi să nu vă tot 
întrebaţi: „Dar cum poate să fie aşa ceva?” Altfel, veţi sfârşi într-o 
fundătură, într-o „ananghie” din care n-a scăpat nimeni încă. Nimeni 
nu ştie cum poate fi aşa ceva. 

Aşadar, daţi-mi voie să vă descriu comportamentul electronilor 
sau fotonilor în maniera lor proprie din cadrul mecanicii cuantice. O 
voi face prin intermediul unui amalgam de asemănări şi contraste. 
Dacă aş face-o doar prin pură analogie, aş da greş; trebuie să fie 
asemănări şi contraste cu lucrurile care vă sunt familiare. Acestea se 
vor referi mai întâi la comportarea particulelor, pentru care voi 
adopta ca exemplu gloanţele, iar apoi la comportarea undelor, pentru 
care voi adopta ca exemplu valurile mării. Ceea ce intenţionez este să 
inventez un anumit experiment, în cadrul căruia să vă spun mai întâi 
care ar fi situaţia în cazul în care am folosi particule, apoi, ce ne-am 
aştepta să se întâmple dacă ar fi vorba de unde, şi, în fine, ce se 
întâmplă atunci când prin sistem trec efectiv electroni sau fotoni. 
Acest singur experiment a fost menit să conţină în el întregul mister al 
mecanicii cuantice. El vă va pune în proporţie de sută la sută în faţa 
paradoxurilor şi tainelor şi ciudăţeniilor naturii. Se dovedeşte că orice 
altă situaţie din mecanica cuantică poate fi explicată spunând: „Vă 
aduceţi aminte cazul experimentului cu două fante? Este exact acelaşi 
lucru”. Am să vă povestesc experimentul cu două fante. Nu voi evita 
nimic. Voi aborda natura în forma ei cea mai elegantă şi mai dificilă. 
Aici rezidă întregul mister. 

Începem cu gloanţe (fig. 28). Să presupunem că avem o sursă 
oarecare de gloanţe, o mitralieră, şi că în faţa ei se găseşte un paravan 
blindat, prevăzut cu o gaură prin care să treacă acestea. La distanță 
mare, avem un al doilea paravan, cu două găuri — celebrele fante. Voi 
vorbi o grămadă despre ele, aşa încât le voi boteza fanta nr. 1 şi fanta 
nr. 2. 

În trei dimensiuni, vă puteți imagina nişte găuri rotunde; pe 
desen avem numai o secțiune transversală. Încă la şi mai mare 
distanță, se găseşte un alt paravan, care nu este decât un perete 
oarecare ce opreşte gloanțele. Pe el se poate monta în orice punct un 
detector, care în cazul gloanțelor reprezintă o cutie cu nisip în care 
acestea se strâng, urmând a fi numărate. Voi face nişte experimente în 
care voi număra câte gloanțe ajung la detector, la cutia cu nisip, 
atunci când ea se găseşte în diferite locuri de-a lungul peretelui. 
Pentru a descrie aceasta, voi măsura distanța la care se află cutia în 
raport cu un punct oarecare, şi o voi numi „x”. Voi spune ce se 
întâmplă atunci când „x” variază, aceasta însemnând pur şi simplu că 
detectorul este mutat în sus şi în jos. 

Mai întâi, aş dori să aduc câteva modificări gloanţelor reale, 
prin intermediul a trei idealizări. Prima dintre ele este aceea că 
mitraliera are joc şi se zgâlţâie foarte tare, iar gloanţele pleacă în 
diferite direcţii, nu doar în faţă; ele pot ricoşa de marginile găurii din 
blindaj. În al doilea rând, ar trebui să precizăm, deşi aceasta nu este 
foarte important, că gloanţele au toate aceeaşi viteză sau energie. În 
fine, cea mai importantă idealizare prin care experimentul diferă de 
realitate, constă în faptul că impune ca aceste gloanţe să fie absolut 
indestructibile. Astfel, ceea ce vom găsi în cutie nu vor fi fragmente de 
plumb sau schije, ci gloanţe întregi. Imaginaţi-vă că este vorba de 
nişte gloanţe dure şi de un blindaj moale. 

Primul aspect observabil în legătură cu experimentul este faptul 
că obiectele vin în tranşe. Atunci când energia soseşte, ea este toată 
conținută într-un singur glonţ, un foc de armă. Dacă le numărați, aveţi 
unu, două, trei, patru gloanţe; lucrurile vin ghem. Se presupune în 
acest caz că toate sunt de dimensiuni egale, şi că dacă este ca un lucru 
să pătrundă în cutie, el ori se găseşte tot, ori nu este deloc. Mai mult, 


în ipoteza că arma nu trage atât de repede încât să nu am timp să 
decelez focurile, dacă montez două cutii, nu obţin niciodată două 
gloanţe în ele în acelaşi timp. Cum fiecare lucru constituie un ghem 
singular, identificabil, răresc foarte mult ritmul tragerii şi mă uit 
imediat în cele două cutii, astfel încât să nu obţin niciodată două 
gloanţe în acelaşi timp în ele. 

Acuma, ceea ce intenţionez eu este să măsor numărul de 
gloanţe care sosesc în medie într-o perioadă de timp. Să zicem că 
aşteptăm o oră şi că numărăm gloanţele din nisip, după care facem 
media. Obţinem numărul de gloanţe care sosesc pe oră, pe care îl 
putem numi „probabilitatea de sosire”, pentru că el arată pur şi simplu 
care este şansa ca un glonţ ce trece prin una din fante să ajungă într- 
un loc anume. Desigur, numărul acesta variază odată cu variaţia lui 
„X”. Pe desen am trasat pe axa orizontală numărul de gloanţe pe care 
le obţin dacă ţin cutia în fiecare punct timp de o oră. Se obţine o 
curbă care aduce mai mult sau mai puţin cu cea pe care am numit-o 
Nı2. Atunci când cutia se găseşte în spatele uneia din fante, ea 
recepționează o sumedenie de gloanţe; atunci când nu este aliniată, ea 
nu mai receptează atâtea, pentru că gloanţele ricoşează de marginile 
găurilor. În lateral, curba se estompează. Graficul descrie dependenţa 
în raport cu „x” a numărului de gloanţe înregistrate în timp de o oră 
atunci când ambele fante sunt deschise. Voi numi acest număr N12, şi 
el nu reprezintă altceva decât suma gloanţelor care sosesc prin fanta 
nr. 1 şi fanta nr. 2. 

Trebuie să vă reamintesc faptul că numărul pe care l-am trasat 
nu vine în tranşe, ci poate lua orice valoare doreşte. În ciuda faptului 
că gloanţele vin ghem, el poate fi egal cu, să zicem, 2, 5. Tot ceea ce 
înțeleg prin două gloanţe şi jumătate pe oră, este că dacă efectuaţi 
experimentul timp de zece ore, obţineţi douăzeci şi cinci de gloanţe, 
deci o medie de două gloanţe şi jumătate pe oră. Sunt convins că aţi 
auzit cu toţii gluma în legătură cu familia americană de mijloc, care 
pare să aibă doi copii şi jumătate. Asta nu înseamnă că în fiecare 
familie există o jumătate de copil — copiii vin în tranşe. Cu toate 
acestea, atunci când se face media pe familie, se poate obţine orice 
valoare. Tot astfel, numărul N12, care înseamnă numărul de gloanţe ce 
ajung în medie în cutie pe oră, nu trebuie să fie întreg; ceea ce 
măsurăm noi este probabilitatea de sosire, denumire care constituie 
termenul tehnic folosit pentru a exprima numărul mediu de detectări 
într-un anumit interval de timp. 

În fine, dacă analizăm curba N12, o putem interpreta uşor ca 
suma a doua curbe, una care reprezintă ceea ce voi numi N1 numărul 
de gloanţe ce trec atunci când fanta nr. 2 este acoperită cu un blindaj, 
şi alta numită N2, numărul de gloanţe ce trec numai prin fanta nr. 1, 
atunci când cealaltă este închisă. Găsim acum o lege foarte 


importantă, aceea că numărul de gloanţe ce sosesc prin ambele fante 
deschise este egal cu numărul celor care sosesc prin fanta nr. 1, plus 
cele prin fanta nr. 2. Această afirmaţie, faptul că tot ceea ce aveţi de 
făcut este să adunaţi cantităţile respective, o voi numi „în absenţa 
interferenţei”. 


N 12 7 N 1 +A 2 (în absenţa interferenţei) 


Asta în ceea ce priveşte gloanţele. Acum, că am terminat cu ele, 
o luăm de la capăt, de această dată cu valurile mării (fig. 29). Sursa o 
constituie acum o chestie mare şi solidă, care este mişcată în sus şi în 
jos în apă. Blindajul devine un lung şir de barje sau şlepuri, cu un loc 
liber la mijloc. Poate că, în loc de mari valuri oceanice, ar fi mai bine 
să consider nişte mici încreţituri: sună mai potrivit. Îmi mişc degetul 
în sus şi în jos, producând unduiri ale apei, iar ca barieră folosesc o 
bucată de scândură cu o gaură, prin care să treacă vălurelele. 


— 


Figura 29 


Pe urmă, mai am o a doua barieră cu două găuri şi, în final, un 
detector. Ce face acesta? El detectează cât de mult tresaltă apa. De 
pildă, aşez pe apă un dop de plută şi măsor cât de mult urcă sau 
coboară el. În fapt, ceea ce am de gând să măsor este energia cu care 
se agită dopul, care este exact proporţională cu energia transportată 
de valuri. Încă ceva: unduirile sunt produse în mod absolut regulat şi 
perfect egale, astfel încât spaţiul dintre valuri să fie exact acelaşi. Un 
lucru important în cazul undelor din apă este faptul că ceea ce 
măsurăm noi poate avea orice valoare. Noi măsurăm intensitatea 


undelor, sau energia dopului, iar dacă valurile sunt foarte line, dacă 
degetul meu abia tresaltă în apă, atunci dopul se mişcă foarte puţin. 
Indiferent de valoare, aceste mărimi sunt direct proporţionale. Ele nu 
vin în tranşe: nu se pune problema să fie prezente în întregime sau 
deloc. 

Măsurarea intensității undelor înseamnă, mai concret, 
măsurarea energiei generate de undă într-un anumit punct. O voi nota 
cu „I”, pentru a vă reaminti că este vorba de o intensitate, şi nu de 
vreun număr de particule. Ce obţinem atunci când măsurăm 
intensitatea? Pe desen (fig. 29) este reprezentată curba I2, pentru 
cazul în care ambele fante sunt deschise. Este o curbă complexă, care 
arată interesant. Dacă aşezăm detectorul în diferite locuri, obţinem o 
intensitate ce variază foarte rapid, într-o manieră ciudată. Probabil că 
motivul vă este cunoscut. Valurile provenind de la fiecare fantă 
prezintă culmi şi depresiuni. Dacă ne situăm într-un punct aflat exact 
la distanţă egală de cele două fante, undele sosesc acolo în acelaşi 
timp, şi culmile sau depresiunile se suprapun, producând o vibraţie 
puternică. Exact în centru oscilaţia este maximă. Pe de altă parte, dacă 
mutăm detectorul într-un anumit punct mai depărtat de fanta nr. 2 
decât de fanta nr. 1, undelor din 2 le ia ceva mai mult timp să ajungă 
acolo decât celor din 1. Atunci când culmea provenind din 1 ajunge 
acolo, cea provenind din 2 mai are încă ceva de mers; în fapt, în acel 
moment, în punctul considerat se găseşte o depresiune provenind din 
2, astfel încât apa acolo încearcă să se mişte în acelaşi timp şi în sus şi 
în jos, sub acţiunea influentelor valurilor de la cele două fante. 
Rezultatul net este acela că ea nu se mişcă deloc, sau practic 
insesizabil. Deci, acolo avem o denivelare minimă. Mai departe, dacă 
ne mutăm încă şi mai mult, obţinem o întârziere suficientă între culmi 
pentru ca ele să ajungă împreună de la cele două fante, chiar dacă în 
fapt una din ele este cu un val în urma celeilalte. Astfel, obţinem din 
nou un maxim, apoi încă un minim, şi încă un maxim, şi încă un 
minim... în funcţie de modul în care „interferă” culmile şi 
depresiunile. Încă o dată, un cuvânt, interferența, este folosit în cadrul 
fizicii într-o manieră ciudată. 

Atunci când cele două unde dau naştere unei intensităţi mai 
mari, avem ceea ce se numeşte interferenţă constructivă. Chestia 
importantă este că [12 nu este acelaşi lucru ca I1 plus I2, şi de aceea 
spunem că este vorba de interferență constructivă şi distructivă. 
Putem afla cum arată I1, şi I2, închizând fanta nr. 2 pentru a găsi pe I1 
şi închizând fanta nr. 1 pentru a găsi pe I2. Intensitatea găsită atunci 
când una din fante este închisă, reprezintă pur şi simplu undele 
provenind de la cealaltă fantă în absenţa interferenţei. Observaţi că I1, 
este la fel ca Ni iar I> este la fel ca N9, şi totuşi [12 este cât se poate de 
diferit de N12. 


Legat de aceasta, matematica implicată de curba I2 este 
deosebit de interesantă. Ceea ce este adevărat aici, este faptul că 
înălțimea apei când ambele fante sunt deschise, înălţime pe care o 
vom nota cu h12, este egală cu înălțimea pe care o obţineţi atunci când 
deschideţi numai fanta nr. 1 plus înălţimea pe care o obţineţi atunci 
când deschideţi numai fanta nr. 2. Astfel, pentru o depresiune 
provenind de la fanta nr. 2, înălţimea este negativă, şi se poate anula 
cu cea de la fanta nr. 1. Acest lucru este vizibil atunci când se ia în 
discuţie înălțimea apei, însă se dovedeşte faptul că în toate cazurile, 
cum ar fi de exemplu situaţiile în care ambele fante sunt deschise, 
intensitatea nu corespunde înălțimii, ci este proporţională cu pătratul 
acesteia. Tocmai acest motiv, faptul că operăm cu pătrate, este cel 
pentru care obţinem aceste curbe foarte interesante. 


ħija — f + h> 


Dar 


f lz zi 1 +d 2 (interferenţă) 


lz = (hi) ; ñ = (h) h = (h) 


Asta a fost cu apa. Acum o luăm de la capăt, de această dată cu 
electroni (fig. 30). Sursa este un filament, paravanele sunt plăci de 
tungsten cu găuri în ele, iar ca detector avem orice sistem electric 
suficient de sensibil pentru a sesiza sarcina unui electron, indiferent de 
energia cu care soseşte acesta de la sursă. Dacă preferați, în loc de 
electroni şi plăci de tungsten am putea folosi fotoni şi hârtie neagră — 
în fapt, hârtia neagră nu este foarte bună, din cauză că fibrele nu 
permit realizarea unor găuri netede, deci ne-ar trebui altceva - iar ca 
detector, un fotomultiplicator capabil să deceleze fotonii individuali 
care sosesc prin sistem. Ce se întâmplă în fiecare din situaţii? Voi 
discuta numai cazul electronilor, întrucât cel al fotonilor este exact la 
fel. 

Mai întâi, ceea ce obţinem cu ajutorul detectorului electric 
conectat la un amplificator suficient de puternic, sunt păcănituri, 
tranşe, categoric sunt gheme. Clicul înregistrat are o anumită tărie, iar 
tăria este tot timpul aceeaşi. Dacă micşoraţi puterea sursei, 
păcăniturile sunt mai rare, dar continuă să aibă aceeaşi tărie. Dacă 
măriţi puterea sursei, ele devin atât de dese încât bruiază 
amplificatorul. Puterea sursei trebuie menţinută suficient de scăzută 
pentru ca numărul de clicuri să nu depăşească rezoluţia detectorului. 
În al doilea rând, dacă aşezaţi încă un detector într-un alt loc şi le 
ascultați pe amândouă în acelaşi timp, nu o să recepţionaţi niciodată 
două păcănituri în acelaşi timp, cel puţin dacă puterea sursei este 
suficient de mică şi precizia cu care măsuraţi timpul este suficient de 
mare. Dacă micşoraţi intensitatea sursei astfel încât electronii care 
sosesc să fie puţini şi rari, ei nu vor produce niciodată clicuri 
simultane în ambii detectori. Asta înseamnă că ceea ce vine, soseşte în 
tranşe: are o mărime bine determinată şi ajunge doar într-un singur 
loc odată. 

În regulă; deci electronii sau fotonii vin ghem. Ca atare, putem 
să procedăm aşa cum am procedat în cazul gloanţelor: putem măsura 
probabilitatea de sosire. Ceea ce facem este să punem detectorul în 
diferite locuri - de fapt, dacă vrem, deşi este scump, putem aşeza 
detectoare peste tot şi putem trasa întreaga curbă simultan — şi să îl 
ținem acolo, să zicem, câte o oră, măsurând în final câţi electroni au 
sosit în medie. Ce rezultat obţinem pentru numărul de electroni 
înregistraţi? Acelaşi gen de Nı2 ca în cazul gloanţelor? Figura 30 ne 
arată ce obţinem atunci când ambele fante sunt deschise. Aşa se 


prezintă fenomenul naturii: de a da naştere aceleiaşi curbe pe care aţi 
obţine-o în cazul interferenţei undelor. Şi pentru ce caz produce ea 
această curbă? Nicidecum pentru energia unui val, ci pentru 
probabilitatea de sosire a unui astfel de ghem. 

Matematica este simplă. Înlocuim pe I cu N, şi deci trebuie să 
schimbăm şi pe h cu altceva nou - nu este vorba aici de înălțimea a 
nimic — aşa încât inventăm o mărime „a”, pe care o numim 
amplitudine a probabilității, deoarece nu ştim ce reprezintă. În cazul 
acesta, a1 înseamnă amplitudinea probabilității de sosire de la fanta 
nr. 1, iar a2 amplitudinea probabilității de sosire de la fanta nr. 2. 
Pentru a obţine amplitudinea probabilității totale de sosire, se adună 
cele două şi se ridică la pătrat. Aceasta este o reproducere fidelă a 
ceea ce se întâmplă în cazul undelor, pentru că trebuie să obţinem 
aceeaşi curbă, şi deci folosim aceeaşi matematică. 

Ar trebui să menţionez totuşi un lucru despre interferenţă. Nu 
am spus ce se întâmplă dacă închidem una din fante. Haideţi să 
încercăm să analizăm această curbă interesantă, presupunând că 
electronii au trecut prin una sau alta din găuri. O închidem pe a doua 
din ele şi măsurăm câţi electroni trec prin fanta nr. 1, şi obţinem 
curba simplă N: Sau putem astupa cealaltă gaură şi măsurăm câţi trec 
prin fanta nr. 2, şi obţinem curba N2. Dar prin suprapunerea acestora 
două nu rezultă acelaşi lucru ca N1 + N2: ele prezintă interferenţă. În 
fapt, matematica este dată de această formulă ciudată, conform căreia 
probabilitatea de sosire este egală cu pătratul unei amplitudini, care la 
rândul ei este suma a doua părţi: 


Niz = (a + a2)? 


Întrebarea este: cum se poate să ne iasă rezultatul că, atunci 
când electronii trec prin fanta nr. 1, ei sunt distribuiţi într-un fel, 
atunci când trec prin fanta nr. 2, sunt distribuiţi în alt fel, şi totuşi, 
atunci când ambele fante sunt deschise, nu se obţine suma primelor 
două? De exemplu, dacă se plasează detectorul în punctul q, cu 
ambele fante deschise, nu se obţine practic nimic; şi totuşi, dacă se 
închide una din fante, se obţine detectare din plin, iar dacă se închide 
cealaltă, se obţine ceva intermediar. Las ambele găuri deschise, şi nu 
obţin nimic; îi las să treacă prin ambele fante, şi ei nu mai vin deloc. 
Sau să luăm punctul din centru: se poate arăta că valoarea în acel loc 
este mai mare decât suma celor două curbe corespunzătoare câte unei 
singure fante. Aţi putea crede că, pentru a explica fenomenul, există 
vreo argumentaţie savantă, cum că electronii au un fel de a tot trece 
înainte şi înapoi prin fante, sau că efectuează ceva complicat, sau că 
se despică în două şi trec câte jumătate prin fiecare fantă, sau altceva 


asemănător. Totuşi, nimeni nu a reuşit să vină cu o explicaţie 
satisfăcătoare, pentru că, până la urmă, curba este atât de simplă din 
cauză că matematica este atât de simplă (fig. 30). 

Figura 31 


Aşadar, voi rezuma spunând că electronul vine ghem, 
asemenea unei particule, însă probabilitatea de sosire a acestor tranşe 
se calculează asemenea intensității undelor. Tocmai în acest sens se 
afirmă că ei se comportă uneori ca o particulă şi uneori ca o undă. Se 
comportă în două moduri diferite în acelaşi timp (fig. 31). 


Asta este tot. Aş putea da o descriere matematică a modului de 
calcul pentru probabilitatea de sosire a electronilor în orice situaţie 
dată, şi cu asta prelegerea s-ar termina.. a numai că există o serie de 
număr de lucruri ciudate, şi aş dori să prezint aceste ciudatenii, 
deoarece s-ar putea ca ele să nu fie evidente în acest punct al discuţiei. 

Începem prezentarea subtilităţilor cu discutarea unei propoziţii 
care, din moment ce chestiile acestea sunt gheme, am fi crezut-o 
rezonabilă. Cum ceea ce soseşte constituie totdeauna o tranşă 
întreagă, în cazul de față un electron, este logic, în mod evident, să 
presupunem că acesta fie trece prin fanta nr. 1, fie prin fanta nr. 2. 
Dacă el este un ghem, pare cât se poate de normal că nu poate 
proceda altfel. Voi discuta această propoziţie, aşa încât îi voi da un 
nume: o voi numi „propoziţia A”. 


Propozika A 
Um ebecbtou hrece fe pum amta ned, 
fe pum famba mi. 2, 


Acuma, deja am discutat un pic ce se întâmplă cu propoziția A. 
Dacă ar fi adevărat că un electron trece fie prin fanta nr. 1, fie prin 
fanta nr. 2, atunci numărul total de sosiri ar trebui să fie exprimabil ca 
suma a doua contribuții. El ar fi egal cu numărul de sosiri via fanta nr. 
1, plus numărul de sosiri via fanta nr. 2. Din moment ce curba 
rezultantă nu poate fi exprimată într-o manieră atât de drăguță, ca 
sumă a doua părți simple, şi cum experimentele de determinare a 
numărului de sosiri atunci când este deschisă o singură gaură nu 
conduc la rezultatul că totalul reprezintă suma părților, este evident 
că ar trebui concluzionat că propoziția A este falsă. E logic. Din 
nefericire, sau din fericire, cum vreți să considerați, logica poate fi 
verificată prin experiment. Trebuie să găsim dacă este sau nu adevărat 
faptul că electronii trec fie prin fanta nr. 1, fie prin fanta nr. 2, sau 
dacă nu cumva ei dau târcoale ambelor fante şi se scindează temporar, 
sau altcumva. 

Tot ce avem de făcut este să-i urmărim. Iar pentru a-i vedea, 
trebuie să fie lumină. Aşa încât aşezăm în spatele fantelor o sursă 
foarte puternică de lumină. Lumina este împrăştiată de electroni — 
ricoşează de ei — astfel că, dacă sursa este suficient de intensă, putem 
vedea electronii trecând. Prin urmare, ne dăm într-o parte şi ne uităm 
să vedem dacă, atunci când este numărat un electron, nu se observă 
cumva cu o clipă înainte vreo străfulgerare în spatele fantei nr. 1, sau 
în spatele fantei nr. 2, sau poate câte un soi de jumătate de 
străfulgerare în ambele părţi simultan. Vom descoperi acum cu ochii 
noştri cum stau lucrurile. Aprindem lumina şi urmărim; şi, iată, 
descoperim că de fiecare dată când detectorul numără un electron, se 
vede o străfulgerare fie în spatele fantei nr. 1, fie în spatele fantei nr. 
2. Am descoperit că, atunci când privim, electronul vine sută la sută, 
în întregime, printr-una singură din găuri. Un paradox! 

Haideţi să prindem aici natura la anaghie. Să vă arăt ce 
intenţionăm: vom lăsa lumina aprinsă, şi vom urmări să numărăm câţi 
electroni trec. Vom alcătui două rubrici, una pentru fanta nr. 1 şi alta 
pentru fanta nr. 2, şi vom nota în dreptul lor pe unde a trecut fiecare 
electron care a ajuns la detector. Cum arată rubrica pentru fanta nr. 1 
atunci când totalizăm diferitele poziţii ale detectorului? Ce vedem 
dacă ne uităm în spatele fantei nr. 1? Vedem curba NI, (fig. 30). 
Rubrica este distribuită exact aşa cum ne-am închipuit atunci când am 


închis fanta nr. 2; în mare măsură ea arată la fel, indiferent dacă ne 
uităm sau nu. Deci, dacă închidem fanta nr. 2, obţinem aceeaşi 
distribuţie a sosirilor ca în cazul în care am privi fanta nr. 1; reciproc, 
numărul sosirilor via fanta nr. 2 este şi el tot o curbă simplă, N2. Păi, 
atunci, numărul total al sosirilor trebuie să fie suma lor. Trebuie să fie 
egal cu numereleN: şi N2 adunate; căci fiecare din electroni a fost 
bifat fie în rubrica 1, fie în rubrica 2. Numărul total trebuie categoric să 
fie suma celor două. Trebuie să aibă distribuţia N1 + Nə. Însă eu am 
afirmat că este distribuit potrivit curbei N12. Nu; el este distribuit 
conform lui N1 + N2. Chiar este, bineînţeles; aşa trebuie să fie, şi aşa 
şi este. Dacă marchez cu prim rezultatele atunci când lumina este 
aprinsă, găsim că N7’ este practic acelaşi ca N1 cel în absenţa luminii, 
iar Nọ este aproape identic cu N2. Însă numărul N12 pe care îl 
observăm atunci când lumina este aprinsă şi ambele fante sunt 
deschise, este egal cu numărul de electroni înregistrat prin fanta nr. 1 
plus cel înregistrat prin fanta nr. 2. Acesta e rezultatul pe care îl 
obținem atunci când lumina este aprinsă. Obţinem rezultate diferite, 
după cum lumina este stinsă sau nu. Dacă o aprindem, distribuţia este 
Ni + N2. Dacă o stingem, ea este N12. Dacă o aprindem la loc, iar este 
Ni + N2. Vedeţi, aşadar, că am prins natura la strâmtoare! Ca atare, 
am putea să spunem că lumina afectează rezultatul. În cele două 
situaţii obţinem rezultate diferite. Am putea tot astfel să afirmăm că 
lumina afectează comportarea electronilor. Dacă ne referim la 
mişcarea electronilor în timpul experimentului, ceea ce este oarecum 
impropriu, putem spune că lumina afectează mişcarea, deviind sau 
şutând electronii dinspre punctele de maxim de interferenţă către cele 
de minim, şi netezind astfel curba la valoarea simplăN: + N2. 
Electronii sunt foarte delicaţi. Dacă luminaţi o minge de 
baseball şi vă uitaţi la ea, nu contează, mingea merge mai departe. 
Dar dacă proiectaţi o lumină asupra unui electron, aceasta îl 
înghionteşte un pic şi, în loc să facă ceva, el va face altceva. Lumina 
aprinsă constituie o puternică influenţă. Să presupunem atunci că 
încercăm să o facem din ce în ce mai slabă, până aproape de zero, şi 
că folosim nişte detectori de lumină foarte sensibili. Pe măsură ce 
lumina slăbeşte, este de aşteptat ca aceasta să afecteze din ce în ce 
mai puţin electronii, făcând ca tiparul de interferenţă să nu mai sufere 
schimbarea categorică de la N12 la Ni + N2. Ar trebui cumva să se 
revină la situaţia din absenţa luminii. Dar cum se poate trece de la o 
curbă la cealaltă? Păi, evident, lumina nu este asemenea valurilor 
mării. Ea soseşte la rândul ei în maniera unor particule, numite fotoni. 
Pe măsură ce intensitatea luminii scade, se micşorează numărul de 
fotoni care provin de la sursă, şi nu efectul lor. Obţinem din ce în ce 
mai puţini fotoni, până când pe un electron se poate împrăştia cel 
mult un foton. Dacă avem prea puţini fotoni, este posibil ca uneori un 


electron să treacă fără să îl vedem. Prin urmare, o lumină foarte slabă 
nu înseamnă o perturbare mică, ci pur şi simplu un număr mic de 
fotoni. Rezultatul este că în acest caz trebuie să mai inventăm o 
rubrică, intitulată „nevăzuţi”. Atunci când lumina este foarte 
puternică, la această rubrică intră puţini electroni; atunci când lumina 
este foarte slabă, majoritatea electronilor intră la această rubrică. 
Aşadar, avem trei rubrici: fanta nr. 1, fanta nr. 2 şi nevăzuţi. Cam 
puteţi bănui acum ce se întâmplă: electronii pe care îi vedem sunt 
distribuiţi conform curbei N1 + N2; cei pe care nu îi vedem, sunt 
distribuiţi conform curbei N12. Pe măsură ce micşorăm lumina, vedem 
din ce în ce mai puţini electroni, şi tot mai mulţi trec nevăzuţi. În 
toate cazurile, curba efectivă este o suprapunere a celor două, deci pe 
măsură ce lumina devine din ce în ce mai slabă, distribuţia tinde în 
manieră uniformă către N12. 

Nu am cum să discut aici numărul mare de moduri diferite în 
care se sugerează cum putem afla prin ce fantă a trecut electronul. 
Totuşi, se dovedeşte de fiecare dată că este imposibil să ne aranjăm în 
vreun fel în care să putem spune asta, fără a perturba tiparul sosirilor 
electronilor, fără a distruge interferența. Şi nu numai în cazul luminii: 
orice altceva am folosi, este imposibil în principiu de făcut aceasta. 
Dacă doriţi, puteţi inventa multe moduri în care să afirmaţi prin ce 
fantă trece electronul, şi să obţineţi una sau alta din variante. Dar 
dacă veţi încerca în acelaşi timp să faceţi ca acel instrument să nu 
deranjeze mişcarea electronului, rezultatul va fi că nu veţi mai putea 
spune prin ce gaură a trecut el, şi că veţi ajunge din nou la situaţia 
complicată. 

Atunci când a descoperit legile mecanicii cuantice, Heisenberg 
a sesizat că aceste legi ale naturii nu pot fi consistente decât dacă 
există o anume limitare fundamentală a abilităţilor noastre 
experimentale, neremarcată anterior. Cu alte cuvinte, din perspectivă 
experimentală, nu putem fi oricât de delicaţi. El a avansat Principiul 
Incertitudinii, care, enunțat în termenii experimentului nostru, sună în 
modul următor (Heisenberg l-a enunțat în alt mod, dar ele sunt 
absolut echivalente, şi se poate ajunge de la unul la celălalt): „Este 
imposibil de proiectat un aparat care să determine prin ce fantă trece 
electronul, şi care, în acelaşi timp, să nu-l deranjeze într-atât de mult 
încât să distrugă tiparul interferenţei”. Nimeni nu a găsit vreo soluţie 
în această privinţă. Sunt convins că vă dau ghes tot felul de metode de 
determinare a fantei prin care trece acesta; dar, pe oricare din ele aţi 
analiza-o cu atenţie, aţi constata că ceva este în neregulă. Vă veţi fi 
închipuind că puteţi s-o faceţi fără a deranja electronul: se dovedeşte 
de fiecare dată că ceva nu merge, că puteţi pune totdeauna diferenţele 
între tipare pe seama perturbaţiilor induse de instrumentele folosite 
pentru determinarea găurii prin care trece el. 


Acest fapt constituie o caracteristică fundamentală a naturii, şi 
ne indică ceva în general. Dacă mâine s-ar descoperi o nouă particulă, 
kaonul — de fapt, kaonul a fost deja descoperit, dar, ca să-i zic cumva, 
am numit-o astfel — şi dacă aş folosi kaoni care să interacţioneze cu 
electronii pentru a determina prin ce fantă trec aceştia din urmă, eu aş 
şti deja dinainte -— sper -— suficiente lucruri despre comportarea noii 
particule, şi aş putea afirma că este imposibil ca ea să fie de o 
asemenea natură încât să îmi permită să aflu ce doresc fără a produce 
simultan o perturbare asupra electronilor, fără a transforma tiparul de 
interferenţă în unul fără interferență. Prin urmare, Principiul 
Incertitudinii poate fi folosit ca un principiu general de a prevedea 
multe din trăsăturile unor obiecte necunoscute. 

Haideţi să ne întoarcem la propoziţia A. „Electronii trebuie să 
treacă fie printr-o fantă, fie prin cealaltă”. Este sau nu este adevărată? 
Fizicienii au un mod al lor de a evita să cadă în capcanele ce li se 
întind. Ei îşi stabilesc regulile de gândire după cum urmează. Dacă ai 
un aparat care este capabil să determine prin ce fantă trece electronul 
(şi poţi avea un astfel de aparat), atunci poţi afirma că el trece fie 
printr-una, fie prin cealaltă. Chiar aşa şi face: trece prin una din ele... 
dacă te uiţi. Dar dacă nu ai niciun aparat de acest gen, atunci nu poţi 
afirma că trece fie printr-o fantă, fie prin cealaltă. (De afirmat, tot poţi 
să o afirmi... dar numai cu condiţia ca în momentul imediat următor 
să opreşti raţionamentul şi să nu tragi nicio concluzie din aceasta. Dar 
decât să îşi stopeze instantaneu raţionamentul, fizicienii preferă să nu 
o afirme.) A conchide că atunci când nu te uiţi electronul trece fie prin 
una din găuri, fie prin cealaltă, înseamnă a genera o eroare de 
predicţie. Aceasta este frânghia logică pe care trebuie să mergem, dacă 
dorim să interpretăm natura. 

Această propoziţie la care mă refer este una generală. Nu este 
vorba de două fante, este vorba de o afirmaţie generală, care poate fi 
enunțată în modul următor. Probabilitatea oricărui eveniment din 
cadrul unui experiment ideal - aceasta înseamnă pur şi simplu un 
experiment în care totul este precizat oricât de exact — este egală cu 
pătratul a ceva, pe care în cazul de faţă l-am numit „a”, amplitudinea 
probabilității. Atunci când un eveniment se poate petrece în mai multe 
maniere alternative, amplitudinea probabilității, acest număr „a”, 
reprezintă suma „a”-urilor corespunzătoare diverselor variante. Dacă 
se efectuează un experiment capabil să determine ce variantă este 
aleasă, probabilitatea evenimentului se schimbă: ea nu mai este egală 
atunci cu pătratul mărimii „a”, ci devine egală cu suma 
probabilităților corespunzătoare fiecărei alternative. Adică, se pierde 
interferența. 

Acuma, întrebarea este: cum funcţionează propriu-zis aceasta? 
Oare ce mecanism produce efectiv aşa ceva? Nimeni nu cunoaşte 


niciun mecanism. Nimeni nu vă poate oferi o explicaţie mai profundă 
a acestui fenomen decât cea pe care v-am dat-o; vreau să zic, o 
descriere a lui. Vă pot oferi o explicaţie mai cuprinzătoare, în sensul 
că vă pot da mai multe exemple care să arate faptul că este imposibil 
de precizat prin ce fantă trece electronul, fără a distruge în acelaşi 
timp tiparul interferenţei. Vă pot prezenta o clasă mai largă de 
experimente decât doar experimentul de interferenţă cu două fante. 
Dar asta nu înseamnă decât să repet acelaşi lucru până când este 
asimilat. Nu este cu nimic mai profund; este doar mai cuprinzător. 
Matematica poate fi făcută mai precisă; se poate preciza faptul că în 
loc de numere reale avem numere complexe, şi vreo alte două-trei 
aspecte minore, care nu au nicio legătură cu ideea principală. Însă 
misterul profund este cel pe care vi l-am descris, şi nimeni nu îl poate 
pătrunde mai în profunzime la momentul de faţă. 


Ceea ce am calculat până în acest punct este probabilitatea de 
sosire pentru un electron. Întrebarea este dacă există oare vreun mod 
în care să se determine locul în care ajunge într-adevăr un electron 
individual. Desigur, atunci când o situaţie este foarte complicată, noi 
nu ne dăm înapoi de la a folosi teoria probabilităților, adică, de la a 
calcula nişte şanse. Atunci când dăm cu zarul, din cauza diferitelor 
forţe de rezistenţă şi a atomilor şi a tuturor acelor chestii complicate, 
suntem perfect de acord că nu cunoaştem suficiente detalii pentru a 
face o predicţie precisă; astfel încât, calculăm şansele ca un lucru să 
iasă aşa şi pe dincolo. Dar vă daţi seama că, prin aceasta, noi 
impunem ipoteza existenţei din start a unei probabilităţi; ipoteza 
prezenţei şansei în cadrul legilor fundamentale ale fizicii. 

Să presupunem că avem un experiment aranjat astfel încât, în 
absenţa luminii, să ne găsim în situaţie de interferenţă. Pe urmă, 
facem afirmaţia potrivit căreia, chiar şi în prezenţa luminii, tot nu 
putem preciza prin care fantă va trece un electron. Ştim doar că, de 
fiecare dată când ne uităm, el trece prin una din ele, dar nu avem cum 
să prevedem dinainte care va fi aceasta. Cu alte cuvinte, viitorul este 
impredictibil. Nu se poate prevedea, din nicio informaţie anterioară, 
în spatele cărei găuri va fi zărit lucrul respectiv. Atunci, dacă scopul 
originar al fizicii a fost — şi toată lumea aşa a crezut că a fost — să afle 
suficiente lucruri pentru a putea prezice ce urmează să se întâmple în 
anumite circumstanţe date, înseamnă că, într-un anumit fel, fizica s-a 
lăsat păgubaşă. Iată circumstanţele: sursă de electroni, sursă puternică 
de lumină, placă de tungsten cu două fante; vreau să ştiu în spatele 
cărei găuri voi vedea electronul! Una din teorii este aceea potrivit 
căreia motivul pentru care nu putem prevedea aceasta, este că 
lucrurile sunt determinate de nişte chestii foarte complicate încă din 
start, de la sursă: există nişte angrenaje interne, nişte rotiţe etc., care 


hotărăsc fanta prin care va trece electronul. Probabilităţile ar fi jumi- 
juma deoarece, asemenea unui zar, este vorba de ceva aleatoriu; fizica 
este incompletă, iar dacă am elabora o fizică suficient de completă, 
am fi în stare să prevedem gaura prin care trece el. Aceasta este 
numită Teoria Variabilelor Ascunse. Teoria aceasta nu poate fi 
adevărată; nu din cauza lipsei de cunoştinţe detaliate nu putem noi 
face predicții. 

Am spus că dacă nu aprindem lumina, urmează să obţinem 
tiparul de interferenţă. Dacă avem o situaţie în care obţinem tiparul 
de interferenţă, atunci este imposibil să o analizăm în termeni de 
trecere prin fanta nr. 1 sau prin fanta nr. 2. Din cauza faptului că 
această curbă este atât de simplă, ea reprezintă, din punct de vedere 
matematic, un lucru complet diferit faţă de însumarea contribuţiilor 
celorlalte două curbe pentru a obţine probabilitatea totală. Dacă ne-ar 
fi posibil să determinăm prin ce fantă urmează să treacă electronul 
atunci când lumina este aprinsă, atunci n-ar mai conta cum este ea. 
Orice angrenaje vor fi existând în cadrul sursei, pe care să le observăm 
şi care să ne permită predicția dorită, le-am putea observa şi cu 
lumina stinsă, în acest caz, am putea spune prin care fantă urmează să 
treacă electronul în cazul în care lumina este stinsă. Dar, dacă am fi 
capabili să facem asta, curba rezultantă ar trebui reprezentată ca sumă 
a celor două curbe corespunzătoare trecerii prin fanta nr. 1 şi prin 
fanta nr. 2. Şi nu este aşa. Prin urmare, în orice situaţie în care 
experimentul este aranjat astfel încât să producă interferenţă în 
absenţa luminii, este imposibil să avem dinainte vreo informaţie cu 
privire la fanta prin care urmează să treacă electronul, şi asta 
indiferent dacă lumina este stinsă sau aprinsă. Nu ignoranţa noastră 
cu privire la angrenajele interne, la complicațiile interne, este cea care 
face ca natura să apară a avea în ea probabilitate: chestiunea pare a fi 
cumva intrinsecă. Cineva s-a exprimat astfel: „Nici măcar natura însăşi 
nu ştie în care parte o va lua electronul”. 

Un filosof a spus cândva: „Este necesar, pentru însăşi existenţa 
ştiinţei, ca aceleaşi condiţii să producă mereu aceleaşi rezultate”. Ei 
bine, nu produc. Stabiliţi circumstanţele, cu aceleaşi condiţii de 
fiecare dată, şi nu puteţi prevedea prin care fantă va trece electronul. 
Şi totuşi, ştiinţa merge mai departe, în pofida faptului că aceleaşi 
condiţii nu produc mereu aceleaşi rezultate. 

Faptul că nu putem prezice ce se va întâmpla exact, ne 
întristează. Întâmplător, am putea născoci o situaţie foarte serioasă şi 
periculoasă, în care omul musai să ştie, şi tot nu am putea prevedea. 
De exemplu, am putea ticlui — mai bine să nu, dar am putea-o face — 
un montaj în care să avem o celulă fotoelectrică în combinaţie cu un 
electron: dacă îl zărim în spatele fantei nr. 1, lansăm bomba atomică 
şi declanşăm Al. Treilea Război Mondial; dacă îl observăm în spatele 


fantei nr. 2, încheiem tratate de pace şi mai amânăm un pic războiul. 
Atunci viitorul omenirii ar depinde de ceva ce nici toată ştiinţa din 
lume nu ar putea prevedea. Viitorul este impredictibil. 

Ce este necesar „pentru însăşi existenţa ştiinţei” şi care sunt 
caracteristicile naturii, constituie lucruri ce nu pot fi hotărâte prin 
condiţii pompoase prestabilite, ci totdeauna prin însuşi materialul cu 
care lucrăm, natura. Privim, vedem ce descoperim, şi nu putem afirma 
cu succes dinainte cum o să arate lucrurile. Adeseori posibilităţile cele 
mai rezonabile se dovedesc a nu fi aşa. Dacă este ca ştiinţa să 
avanseze, ceea ce ne trebuie este abilitatea de a experimenta, 
onestitatea în raportarea rezultatelor — acestea trebuie raportate fără 
ca cineva să se pronunţe asupra modului în care şi-ar fi dorit să fie ele 
— şi, în fine — lucru important — inteligenţa de a interpreta rezultatele. 
Un aspect important legat de această inteligenţă este cel că nu trebuie 
să existe dinainte o siguranţă privitoare la care trebuie să fie ele. Pot 
exista prejudecăţi, şi se poate afirma „cutare lucru este puţin probabil” 
ori „cutare lucru îmi displace”. Prejudecata este diferită de siguranţa 
absolută. Nu este vorba de prejudecata absolută — doar de o anumită 
tendinţă. Atâta timp cât sunteţi doar înclinați către ceva, nu este nicio 
problemă, pentru că dacă tendinţa dumneavoastră este greşită, o 
constantă acumulare de experimente nu vă va da nicio clipă pace până 
când nu le veţi lua în considerare. Ele pot fi trecute cu vederea numai 
în cazul în care sunteţi absolut siguri dinainte de vreo condiţie 
prestabilită pe care ştiinţa trebuie s-o îndeplinească. În fapt, pentru 
însăşi existenţa ştiinţei, este nevoie să existe minţi care să nu accepte 
că natura trebuie să satisfacă anumite condiţii preconcepute, precum 
cele ale filosofului nostru. 


Căutând noi legi 


Ceea ce doresc să discut în această prelegere nu este, strict 
vorbind, caracterul legilor fizicii. Atunci când se vorbeşte despre legile 
fizicii, lumea pricepe cel puţin că este vorba despre natură. Însă eu nu 
vreau să vă vorbesc despre natură, ci mai curând despre poziţia 
noastră actuală vizavi de ea. Vreau să vă spun ce credem noi că ştim, 
ce avem de ghicit, şi cum se procedează cu ghicitul. Cineva a sugerat 
că ar fi ideal ca, pe măsură ce avansez, să vă explic pe îndelete cum să 
ghiciţi o lege, iar, în final, să vă ofer o lege nouă. Nu ştiu dacă voi fi în 
stare să fac asta. 

Mai întâi, doresc să vă spun care este situaţia actuală, ce 
cunoaştem noi despre fizică. Aţi putea crede că v-am spus deja totul, 
deoarece pe parcursul prelegerilor v-am prezentat toate marile 
principii cunoscute. Însă principiile trebuie să fie principii despre 
ceva; principiul conservării energiei se referă la energia a ceva, iar 
legile mecanicii cuantice reprezintă legi ale mecanicii cuantice în 
legătură cu ceva. Iar toate aceste principii luate laolaltă tot nu ne spun 
ce conţinut are natura despre care discutăm. Aşadar, am să vă vorbesc 
un pic despre materialul asupra căruia se presupune că acţionează ele. 

În primul rând, avem materia. Şi, lucru destul de remarcabil, 
întreaga materie arată la fel. Se ştie că materia din care sunt făcute 
stelele este aceeaşi ca cea de pe Pământ. Caracterul luminii emise de 
aceste stele ne oferă un soi de amprentă digitală, pe baza căreia putem 
afirma că atomii existenţi acolo sunt la fel ca cei de aici. Aceleaşi 
tipuri de atomi se vădesc atât în fiinţe cât şi în lucruri; broaştele sunt 
alcătuite din aceeaşi „ţărână” ca şi pietrele, doar că aranjată altfel. 
Deci acest lucru ne simplifică problema: nu avem nimic altceva decât 
atomi, aceiaşi, oriunde. 

Atomii par toţi a avea aceeaşi structură generală. Ei prezintă un 
nucleu, iar în jurul nucleului există electroni. Vom alcătui o listă cu 
părţile constituente ale lumii, despre care credem noi că avem 
cunoştinţă (fig. 32). 

Mai întâi este vorba despre electroni, care reprezintă 
particulele de la periferia atomului. Apoi sunt nucleele; însă acestea 
sunt înțelese astăzi ca fiind alcătuite la rândul lor din două alte 
lucruri, pe care le numim neutroni şi protoni — două tipuri de 
particule. Ne uităm la stele, şi urmărim atomii, şi vedem că aceştia 
emit lumină, iar lumina este ea însăşi descrisă de nişte particule, pe 


care le numim fotoni. La început de tot am vorbit despre gravitație; iar 
dacă teoria cuantică este corectă, atunci gravitația ar trebui să 
prezinte un gen de unde, care şi ele să se comporte tot asemenea unor 
particule, iar acestea se numesc gravitoni. Dacă nu credeţi în aceştia, 
spuneţi-i simplu gravitație, în fine, am menţionat ceea ce se cheamă 
dezintegrare beta, în care un neutron trece într-un proton, un electron 
şi un neutrin - de fapt, un antineutrin; mai există o particulă, 
neutrinul. Pe lângă toate particulele enumerate există, desigur, toate 
antiparticulele lor; aceasta nu reprezintă decât o afirmaţie rapidă care 
are ca rezultat dublarea numărului de particule, însă ea nu introduce 
nicio complicaţie suplimentară. 

Figura 32 


Cu aceste particule pe care le-am enumerat, pot fi explicate, din 
câte ştim noi, toate fenomenele la energii joase — în fapt, toate 
fenomenele care se petrec oriunde în univers. Există şi excepții, atunci 
când, ici şi colo, o particulă la energie foarte înaltă produce oarece 
fenomene; în laboratoare, am fost în stare să realizăm lucruri ciudate. 
Dar dacă lăsăm deoparte aceste cazuri speciale, toate fenomenele 
obişnuite pot fi explicate prin intermediul acțiunilor şi mişcărilor 
particulelor. De exemplu, se presupune că, în principiu, însăşi viața 
poate fi înțeleasă pornind de la mişcările atomilor, iar aceşti atomi 
sunt alcătuiți din neutroni, protoni şi electroni. Trebuie să adaug 


imediat că, atunci când afirm că în principiu o putem înţelege, nu 
vreau să spun decât că noi credem că, dacă am putea determina totul, 
am descoperi că nu trebuie aflat nimic nou în cadrul fizicii pentru a 
pătrunde fenomenul vieţii. O altă chestiune, faptul că stelele emit 
energie — energie solară, sau energie stelară — este de presupus a fi 
înțeleasă tot în termeni de reacţii nucleare între particule. Cel puţin 
atât cât ştim noi în prezent, orice tip de detalii cu privire la modul în 
care se comportă atomii, este descris cu acuratețe prin intermediul 
acestui gen de model. În fapt, aş putea spune că, din câte am eu 
cunoştinţă până acum, în domeniul fenomenelor de zi cu zi nu există 
niciunul care, în mod categoric, să nu poată fi explicat astfel, sau 
măcar în legătură cu care să plutească un mister profund. 

Acest lucru nu a fost dintotdeauna posibil. Există, de exemplu, 
un fenomen numit supraconductivitate, care înseamnă că la 
temperaturi joase metalele conduc curentul electric fără a opune 
rezistenţă. La început nu a fost evident că acest fenomen este o 
consecinţă a legilor cunoscute. Acum, că el a fost analizat suficient de 
amănunţit, a devenit vizibil că poate fi în fapt explicat pe de-a-ntregul 
prin prisma cunoştinţelor noastre actuale. Avem însă şi alte fenomene, 
cum ar fi percepţia extrasenzorială, care nu pot fi explicate prin 
intermediul cunoştinţelor noastre de fizică. Totuşi, acesta din urmă nu 
a fost în mod categoric stabilit, şi nu avem garanţia că el există. 
Desigur, dacă ar putea fi demonstrat, aceasta ar dovedi că fizica este 
incompletă şi, ca atare, pentru fizicieni este extrem de important dacă 
el este corect sau greşit. Există multe experimente care arată că 
fenomenul nu ţine. Acelaşi lucru este valabil şi pentru influențele 
astrologice. Dacă ar fi adevărat că stelele pot influenţa care anume 
este ziua propice de mers la dentist — în America avem genul ăsta de 
astrologie — atunci teoria fizică s-ar dovedi eronată, pentru că, în 
principiu, nu există niciun mecanism inteligibil, având la bază 
comportarea particulelor, care să facă să funcţioneze aşa ceva. Acesta 
este motivul pentru care printre oamenii de ştiinţă există un oarecare 
scepticism privitor la aceste idei. 

Pe de altă parte, în cazul hipnotismului, atunci când la început 
a fost descris incomplet, a părut că el este imposibil. Acum, că este 
cunoscut mai bine, ne dăm seama că nu este imposibil ca hipnoza să 
apară pe calea unor procese fiziologice normale, chiar dacă 
necunoscute încă; în mod evident, ea nu reclamă vreun gen nou şi 
aparte de forţă. 

Astăzi, teoria noastră cu privire la ce se întâmplă în afara 
nucleului unui atom pare suficient de precisă şi completă, în sensul că 
putem calcula orice, cu oricâtă precizie dictată de măsurări, cu 
condiţia să avem suficient timp la dispoziţie. În schimb, se dovedeşte 
că forţele dintre neutroni şi protoni constituenţii nucleului — nu sunt 


pe deplin cunoscute şi nu sunt deloc bine înţelese. Vreau să spun că, în 
prezent, nu înțelegem forțele dintre neutroni şi protoni într-o 
asemenea măsură încât, dacă mi-aţi cere de pildă să calculez cu 
exactitate nivelurile energetice ale carbonului, sau ceva de genul 
acesta, şi dacă mi-aţi oferi răgazul şi memoria de calculator suficiente, 
eu să pot face aceasta. Nu avem suficiente cunoştinţe. Deşi pentru 
nivelurile energetice ale electronilor de la periferia atomului putem 
face acest lucru, pentru nucleu nu putem, căci forţele nucleare încă nu 
sunt înţelese foarte bine. 

Pentru a afla mai multe în această privinţă, experimentatorii au 
purces la studierea fenomenelor de la energii înalte. Ei izbesc neutroni 
şi protoni unii de alţii la energii foarte mari, pentru a produce chestii 
ciudate, din al căror studiu speră să înțeleagă mai bine forțele dintre 
neutroni şi protoni. Aceste experimente au deschis cutia Pandorei! 
Deşi tot ce ne doream era o viziune mai bună asupra acestor forţe, am 
descoperit că, atunci când ciocnim puternic lucrurile respective unele 
de altele, în lume există mai multe particule. În fapt, în încercarea 
noastră de a da de cap acestor forţe, au fost scoase la iveală mai mult 
de patru duzini de noi particule. Pe acestea le vom trece în rubrica 
neutron/proton (fig. 33), deoarece ele interacționează cu neutronii şi 
protonii, şi au cumva de-a face cu forţele dintre aceştia. În plus, pe 
când săpam de zor la ele, am dat peste două elemente care nu sunt 
relevante pentru problema forţelor nucleare: unul din ele se numeşte 
mezon miu, sau miuon, iar celălalt este un neutrin corespunzător. 
Există două feluri de neutrini: unul care corespunde electronului, şi un 
altul care corespunde mezonului miu. Întâmplător, actualmente se 
cunosc toate legile miuonului şi ale neutrinului său şi, în mod cât se 
poate de uimitor, ele spun că, atât cât ştim noi din punct de vedere 
experimental, aceştia se comportă absolut la fel ca electronul şi 
neutrinul său, cu singura excepţie că masa mezonului miu este de 207 
ori mai mare decât a electronului. Aceasta constituie singura deosebire 
cunoscută dintre aceste obiecte, ceea ce este cât se poate de curios. 

Figura 33 

Patru duzini de particule înseamnă un şir înspăimântător... 
plus antiparticulele corespunzătoare. Ele poartă diferite nume: 
mezoni, pioni, kaoni, lambda, sigma... nu contează... la patru duzini 
de particule, o să fie o sumedenie de nume! însă se dovedeşte că ele 
vin în familii, ceea ce ne ajută puţin. De fapt, unele din aceste aşa- 
numite particule dăinuiesc atât de puţin, încât se nasc discuţii dacă 
este posibil sau nu de definit în fapt însăşi existenţa lor, însă nu voi 
intra în această dezbatere. 

Pentru a ilustra ideea de familie, voi considera cazurile unui 
neutron şi unui proton. Aceştia au aceeaşi masă, cu o exactitate de 
circa o zecime de procent. Unul este de 1836 şi celălalt de 1839 de ori 
mai greu decât electronul. Şi mai remarcabil încă este faptul că, din 
punctul de vedere al forțelor nucleare, al forţelor tari din interiorul 
nucleului, forţa dintre doi protoni este aceeaşi ca cea dintre un proton 
şi un neutron, şi ca cea dintre doi neutroni. Cu alte cuvinte, din 
perspectiva forţelor nucleare tari, protonul şi neutronul nu pot fi 
deosebiți. Deci avem o lege de simetrie: neutronii pot fi înlocuiţi cu 
protoni, fără a schimba ceva... cu condiţia să ne referim doar la 
forțele tari. Dar dacă înlocuiţi un neutron cu un proton, aveţi o 
deosebire teribilă, căci protonul poartă o sarcină electrică, iar 
neutronul nu. Prin măsurători electrice se poate observa imediat 
diferenţa dintre un proton şi un neutron, deci această simetrie, în care 
ceva se poate înlocui cu altceva, este ceea ce noi numim o simetrie 
aproximativă. Ea este corectă pentru interacţiunile tari ale forţelor 
nucleare, dar este incorectă în orice sens profund al naturii, deoarece 
nu este valabilă pentru electricitate. Li se spune simetrii parţiale, şi 
avem mult de furcă cu ele. 

Acum că familiile au fost extinse, se dovedeşte că substituţii de 


genul neutronului în locul protonului pot fi aplicate unei game largi 
de particule. Dar acurateţea este încă şi mai scăzută. Afirmația că 
neutronii pot fi înlocuiţi totdeauna cu protoni este doar aproximativă 
— nu este adevărată în cazul electricităţii — iar substituţiile mai largi 
care s-a descoperit că sunt posibile, oferă o simetrie încă şi mai slabă. 
Totuşi, aceste simetrii parţiale au ajutat la gruparea particulelor în 
familii şi la identificarea în acest fel a locurilor unde lipsesc particule, 
contribuind la descoperirea unora noi. 

Acest soi de joc, de a ghici în mare relaţii de înrudire şi aşa mai 
departe, este sugestiv pentru genul de meci amical preliminar pe care 
cineva îl poartă cu natura mai înainte de a descoperi propriu-zis 
anumite legi profunde şi fundamentale. În istoria recentă a ştiinţei se 
găsesc exemple foarte importante. De pildă, descoperirea de către 
Mendeleev[23] a tabelului periodic al elementelor este analoagă 
acestui joc. Ea reprezintă primul pas; însă descrierea completă a 
motivului existenţei acestuia a venit mult mai târziu, odată cu teoria 
atomului. În acelaşi fel, acum câţiva ani, Maria Mayer şi Jensen[24] 
au organizat cunoştinţele despre nivelurile energetice în nucleu, în 
ceea ce ei au numit modelul în pături al nucleului. Fizica se află într- 
un astfel de meci, în care, prin ghiciri aproximative, se realizează o 
reducere a complexităţii. 

Pe lângă aceste particule, avem toate principiile despre care am 
vorbit înainte: principiul simetriei, cel al relativităţii, cel că lucrurile 
trebuie să se comporte în maniera mecanicii cuantice; şi, combinându- 
l] pe acesta din urmă cu relativitatea, cel că toate legile de conservare 
trebuie să fie locale. 

Dacă punem laolaltă toate aceste principii, descoperim că ele 
sunt prea multe. Sunt inconsistente între ele. Se pare că, dacă luăm 
mecanica cuantică, plus relativitatea, plus enunţul că totul trebuie să 
fie local, plus o serie de presupuneri tacite, ajungem la inconsistenţă, 
căci, pentru diferite lucruri pe care le calculăm, obţinem valori 
infinite; dacă ne dă infinit, cum să mai susţinem noi că acestea sunt în 
concordanţă cu natura? Un exemplu de astfel de presupuneri tacite, în 
legătură cu care avem prea multe prejudecăţi pentru a înţelege 
adevărata lor semnificaţie, îl constituţie o afirmaţie precum 
următoarea: în cazul în care calculăm şansele pentru toate 
posibilităţile — să zicem, 50% să se întâmple asta, 25% să se întâmple 
aia, etc. — suma lor ar trebui să dea 1. Noi credem că dacă se adună 
toate variantele, obţinem probabilitate 100%. Pare rezonabil, însă 
necazul este tocmai cu lucrurile rezonabile. O altă astfel de propoziţie 
este aceea că energia a ceva trebuie să fie totdeauna pozitivă — nu 
poate fi negativă. Un alt enunţ care este probabil introdus înainte de a 
obţine inconsistenţă, este cel pe care îl numim cauzalitate, ceva de 
genul ideii că efectele nu pot să preceadă cauzele. Efectiv nimeni nu a 


realizat vreun model care să nu ia în considerare afirmaţia despre 
probabilităţi, ori cauzalitatea, şi care, în acelaşi timp, să fie consistent 
cu mecanica cuantică, cu relativitatea, cu caracterul local şi aşa mai 
departe. Deci, efectiv, nu ştim precis care presupunere anume ne 
creează problema cu obţinerea infiniţilor. Iată o întrebare drăguță! 
Totuşi, se dovedeşte că, printr-un anumit artificiu brutal, putem 
mătura infiniţii sub covor, fiind astfel temporar în stare să ne 
continuăm calculele. 

O.K. Aceasta este situaţia actuală. Acum vă voi vorbi despre 
cum ar urma să căutăm noi legi. 


În general, căutăm o lege nouă pe următoarea cale. Mai întâi o 
ghicim. Apoi calculăm consecinţele acesteia, pentru a vedea ce ar 
implica noua lege în cazul în care am ghicit corect. Apoi comparăm 
rezultatul calculelor cu natura, cu experimentul sau cu experienţa; îl 
comparăm direct cu observaţiile, pentru a vedea dacă el concordă. 
Dacă nu se potriveşte cu experimentul, legea este greşită. În această 
simplă afirmaţie stă cheia ştiinţei. Nu contează cât de frumos ai ghicit 
legea. Nu contează cât este de deştept cel care a ghicit-o, sau cum îl 
cheamă - dacă nu concordă cu experimentul, ea este greşită. Asta-i 
tot. Este adevărat că, pentru a ne asigura că este greşită, trebuie să 
verificăm puţin dacă nu cumva cel care a efectuat experimentul l-a 
raportat incorect, sau dacă nu a existat cumva în cadrul 
experimentului vreun aspect neluat în seamă, vreun zgomot de fond 
ceva, ori dacă nu cumva cel care a calculat consecinţele a comis vreo 
eroare de analiză, chiar dacă el este acelaşi cu cel ce a ghicit legea. 
Acestea sunt remarci evidente, aşa încât, atunci când afirm că legea 
nu concordă cu experimentul, că este greşită, vreau să spun că în fapt 
ea nu se potriveşte după ce experimentul a fost foarte atent verificat, 
după ce calculele au fost verificate, şi după ce lucrurile au fost 
întoarse de mai multe ori pe toate feţele, pentru a ne asigura de logica 
concluziilor pe care le-am tras pornind de la ipoteză. 

Aceasta v-ar putea face să vă formaţi o părere oarecum eronată 
despre oamenii de ştiinţă. Se lasă impresia că noi o ţinem tot într-un 
ghicit de posibilităţi, pe care să le comparăm cu experimentul, ceea ce 
ar pune experimentul pe un plan secundar. În fapt, experimentatorii 
au o anumită trăsătură particulară: lor le place să facă experimente 
chiar dacă nimeni nu a ghicit încă ceva şi, foarte adesea, ei le 
efectuează în domenii despre care se ştie că teoreticienii nu au ghicit 
încă nimic. De exemplu, am putea cunoaşte o groază de legi, dar să nu 
ştim dacă ele sunt într-adevăr valabile la energii înalte. Valabilitatea 
lor la energii înalte constituie doar o presupunere rezonabilă. 
Experimentatorii au încercat experimente la energii mai înalte şi, din 
când în când, câte unul din ele ne face necazuri; adică, el ne face să 


descoperim că lucruri pe care le credeam corecte, sunt în fapt greşite. 
Din această perspectivă, experimentul poate produce rezultate 
neaşteptate, care să ne facă să o luăm de la capăt cu ghicitul. Un 
exemplu de rezultat neaşteptat îl constituie cel al mezonul miu şi 
neutrinului său, care nu au fost ghiciţi de absolut nimeni mai înainte 
de a fi descoperiţi. Chiar şi astăzi, nimeni nu a produs încă vreo 
metodă de a ghici, prin intermediul căreia aceştia să rezulte în mod 
natural. 

Vă daţi seama, desigur, că, în felul acesta, noi putem încerca să 
invalidăm orice teorie bine precizată. Dacă avem o teorie pusă la 
punct, o conjectură autentică, din care putem calcula în mod 
convenabil consecinţe ce pot fi comparate cu experimentul, atunci, în 
principiu, putem demonta orice astfel de teorie. Există totdeauna 
posibilitatea de a demonstra că orice teorie bine precizată este greşită; 
dar, atenţie, nu putem niciodată demonstra că ea este corectă. Să 
presupunem că avansăm o ipoteză fructuoasă, îi calculăm 
consecinţele, şi descoperim că ele concordă de fiecare dată cu 
experimentul. Este atunci teoria corectă? Nu, pur şi simplu ea nu este 
dovedită greşită. În viitor aţi putea calcula un domeniu mai larg de 
consecinţe, ar putea exista un domeniu mai larg de experimente, şi am 
putea descoperi atunci că lucrul respectiv este greşit. Acesta este 
motivul pentru care legile lui Newton cu privire la mişcarea planetelor 
au dăinuit atâta vreme: el a ghicit Legea Atracţiei Universale, a 
calculat tot felul de consecinţe cu privire la un sistem etc., le-a 
comparat apoi cu experimentul... şi a durat mai multe sute de ani 
până când să fie observată uşoara eroare existentă în mişcarea 
planetei Mercur. 

În tot acest timp teoria nu a fost dovedită ca greşită, şi a putut 
fi luată temporar drept bună. Dar nu s-a putut niciodată dovedi 
corectă, pentru că poate a doua zi un experiment ar fi reuşit să 
demonstreze că ceea ce credeam că este corect, este de fapt eronat. 
Niciodată nu avem dreptate în mod categoric; absolut siguri nu putem 
fi decât de faptul că greşim. Totuşi, este cât se poate de remarcabil 
modul în care putem avea unele idei care să dăinuiască atât de mult. 

Una din căile de a stopa ştiinţa ar fi de a efectua experimente 
numai în regiunea în care se cunoaşte legea. Dar experimentatorii 
caută cu cea mai mare râvnă şi cu cea mai multă trudă exact în acele 
locuri în care pare cel mai probabil să putem demonstra că teoriile 
noastre sunt greşite. Cu alte cuvinte, încercăm să dovedim singuri cât 
putem de repede că nu avem dreptate, pentru că acesta este singurul 
fel în care putem avansa. De exemplu, în ziua de astăzi nu prea ştim 
unde să căutăm necazuri în domeniul fenomenelor la energii joase; 
suntem de părere că totul este în ordine. Ca atare, nu există niciun 
proiect de amploare care să caute necazuri în cadrul reacţiilor 


nucleare sau al supraconductibilităţii. În aceste prelegeri, eu mă axez 
pe descoperirea de legi fundamentale. Ansamblul domeniului de 
interes al fizicii include şi o înţelegere la un alt nivel a unor asemenea 
fenomene precum supraconductibilitatea şi reacţiile nucleare, în 
termeni de legi fundamentale. Însă aici este vorba despre descoperirea 
unor necazuri, despre ceva în neregulă cu legile fundamentale. Şi cum 
nimeni nu ştie unde să caute printre fenomenele de la energii joase, 
toate experimentele din ziua de azi cu privire la găsirea unei noi legi 
se desfăşoară la energii înalte. 

Un alt lucru pe care trebuie să-l subliniez, este că o teorie vagă 
nu poate fi dovedită greşită. Dacă lucrul ghicit este exprimat în mod 
evaziv şi mai degrabă neclar, iar dacă metoda folosită pentru 
determinarea consecinţelor este un pic ambiguă -— nu sunteţi siguri, şi 
spuneţi: „cred că totul este în regulă, pentru că se datorează cutărui şi 
cutărui fapt, iar lucrul acesta şi lucrul acela au mai mult sau mai puţin 
ca efect asta şi aia, şi bănuiesc că pot cât de cât explica cum 
funcţionează chestia respectivă...” — ei bine, constataţi atunci că teoria 
dumneavoastră este bună, pentru că nu poate fi dovedită eronată! De 
asemenea, dacă procedeul de calcul al consecințelor este neprecizat, 
atunci, cu puţină îndemânare, orice rezultate experimentale pot fi 
făcute să arate precum consecinţele aşteptate. Probabil că sunteţi 
obişnuiţi cu acest lucru din alte domenii. „A” îşi urăşte mama. Motivul 
este, desigur, acela că ea nu l-a mângâiat sau nu l-a iubit suficient 
atunci când era copil. Dar, dacă faceţi investigaţii, descoperiţi că de 
fapt ea l-a iubit foarte mult şi totul a fost în ordine. Păi, atunci, este 
din cauză că a fost prea indulgentă cu el când era mic! Dintr-o teorie 
vagă se poate obţine orice rezultat. Tratamentul pentru acest lucru 
este următorul. Dacă ar fi posibil să se formuleze cu precizie, dinainte, 
cât anume înseamnă iubire insuficientă şi cât înseamnă iubire prea 
indulgentă, atunci ar fi o teorie perfect legitimă, care ar putea fi 
supusă testărilor. Atunci când se pune în discuţie acest lucru, 
răspunsul obişnuit este: „atunci când avem de-a face cu chestiuni 
psihologice, lucrurile nu pot fi definite atât de exact”. Da, dar atunci 
nu poţi avea pretenţia că ştii ceva despre chestiunile respective. 

Veţi fi îngroziţi să aflaţi că avem exemple exact de acest gen în 
fizică. Avem aceste simetrii aproximative, care cam aşa funcţionează. 
Se ia o simetrie aproximativă, şi se calculează o serie de consecinţe ca 
şi când ar fi perfectă. Atunci când ele se compară cu experimentul, nu 
concordă. Bineînţeles; rezultatul care este de aşteptat este 
aproximativ. Deci, în cazul în care concordanța este bunicică, spunem: 
„Drăguţ!”; pe când, dacă ea este foarte slabă, spunem: „Ei bine, 
înseamnă că acel anumit aspect este foarte sensibil în raport cu eşecul 
simetriei”. S-ar putea să râdeţi, dar exact aşa suntem noi nevoiţi să 
avansăm. Atunci când ne apucăm de un subiect nou -— iar aceste 


particule constituie ceva nou — tatonările acestea, modul acesta de a 
ghici bazat pe „fler”, reprezintă începutul oricărei ştiinţe. Acelaşi lucru 
pe care l-am spus despre psihologie este valabil şi pentru enunţul 
simetriei în fizică, aşa încât să nu râdeţi prea tare de el. La început 
este necesar să fim extrem de atenţi. Cu acest gen de teorie vagă se 
poate foarte uşor cădea în hău; este greu de dovedit că ea este greşită, 
şi îţi trebuie o oarecare îndemânare pentru a merge ca pe bârnă în 
acest joc. 

În acest proces al ghicirii, al calculării consecinţelor şi al 
comparării cu experimentul, ne putem împotmoli în diverse stadii. Ne 
putem împotmoli în etapa ghicirii, atunci când nu ne vine nicio idee. 
Sau ne putem împotmoli în etapa calculării. De exemplu, în 1934, 
Yukawa[25] a avansat o idee referitoare la forțele nucleare, dar 
nimeni nu a putut să calculeze consecinţele, pentru că matematica era 
prea dificilă, şi astfel nu s-a putut compara ideea cu experimentul. 
Teoria a rămas aşa vreme îndelungată, până când am descoperit toate 
aceste particule în plus neîntrevăzute de Yukawa şi, ca atare, în mod 
neîndoios, lucrurile nu sunt atât de simple cum şi le-a imaginat el. Un 
alt loc în care ne putem împotmoli este la capătul experimental. De 
exemplu, teoria cuantică a gravitaţiei avansează foarte greu, dacă nu 
din alt motiv, atunci măcar din cauza faptului că toate experimentele 
care pot fi efectuate nu implică niciodată în mod simultan mecanica 
cuantică şi gravitația. Forţa gravitaţiei este prea slabă în comparaţie 
cu cea electrică. 

Din cauza faptului că sunt fizician teoretician, şi că mă încântă 
mai mult celălalt capăt al problemei, doresc să mă concentrez acum 
asupra modului în care se ghiceşte. 

Aşa cum am spus mai înainte, nu are nicio importanţă care este 
sursa ghicitului;, nu contează decât ca el să concorde cu experimentul 
şi să fie cât mai bine precizat posibil. „Atunci”, veţi spune 
dumneavoastră, „este foarte simplu. Programaţi o maşinărie, un 
calculator imens, astfel încât să genereze o succesiune aleatorie de 
ipoteze şi, de fiecare dată când ghiceşte cum ar trebui să funcţioneze 
natura, să calculeze imediat consecinţele, iar apoi să le compare cu o 
listă de rezultate experimentale, furnizată dinainte”. Cu alte cuvinte, 
ghicitul este ocupaţia prostului. De fapt, este absolut contrariul, şi voi 
încerca să vă explic de ce. 

Prima problemă este cum să începi. Spui: „Păi, aş începe cu 
toate principiile cunoscute”. Da, dar toate principiile cunoscute sunt 
inconsistente unele cu altele, deci trebuie renunţat la ceva. Primim o 
sumedenie de scrisori de la oameni care insistă că ar trebui să lăsăm în 
teoriile noastre spaţii libere. 

Înţelegeţi dumneavoastră, să facem găuri în care să încapă noi 
idei. Vine cineva şi zice: „Ştiţi, voi, oameni buni, afirmaţi mereu că 


spaţiul este continuu. De unde ştiţi, atunci când ajungeţi la o 
dimensiune suficient de mică, că există într-adevăr destule puncte 
intermediare, că nu este de fapt vorba de o mulţime de puncte 
separate între ele prin distanțe mici?” Sau zice: „Ştiţi, amplitudinile 
acelea din mecanica cuantică, despre care ne vorbiţi, sunt atât de 
complicate şi de absurde; ce vă face să credeţi că sunt corecte? Poate 
nu sunt”. Astfel de remarci sunt evidente, şi oricine lucrează în 
domeniu este perfect conştient de ele. Scoaterea lor în evidenţă nu 
serveşte la nimic. Problema nu este doar ce ar putea fi greşit, ci şi cu 
ce anume exact ar putea fi înlocuit. În cazul spaţiului continuu, să 
presupunem că enunţul exact este acela că spaţiul chiar constă dintr-o 
serie de puncte, şi că între ele noţiunea de spaţiu nu are niciun înţeles, 
şi că punctele sunt dispuse într-o reţea cubică. Atunci putem 
demonstra imediat că el este fals. Nu merge. Problema nu este doar să 
spui că ceva este greşit, ci să şi înlocuieşti cu altceva — iar asta nu-i 
uşor. Imediat ce o idee cu adevărat bine precizată este înlocuită, 
devine vizibil faptul că nu merge. 

A doua dificultate este aceea că există un număr infinit de 
posibilităţi de tipul acesta simplu. Este ceva de genul următor. Vă 
munciţi din greu, de multă vreme, să deschideţi un seif. Şi vine un 
oarecare care nu se pricepe de niciun fel la asta, cu excepţia faptului 
că înţelege că vreţi să deschideţi un seif, şi zice: „De ce nu încercaţi 
combinaţia 10 - 20 — 30?” Ocupându-vă cu asta, dumneavoastră aţi 
încercat multe lucruri; poate că aţi încercat deja şi combinaţia 10 — 20 
— 30. Sau poate că ştiţi deja că numărul din mijloc este 32, nu 20. Sau 
poate că ştiţi clar că este vorba de o combinaţie de cinci cifre... Aşa 
încât, vă rog, nu îmi mai trimiteţi scrisori în care să îmi spuneţi cum 
urmează să funcţioneze lucrurile. Le citesc — totdeauna le citesc, 
pentru a mă asigura că m-am gândit deja la ceea ce se sugerează acolo 
— dar durează prea mult să răspund la ele, deoarece de obicei intră în 
categoria „încearcă 10 - 20 - 30”. Aşa cum am văzut din celelalte 
teorii subtile şi profunde, imaginaţia naturii o depăşeşte de obicei cu 
mult pe a noastră. A ghici ceva atât de subtil şi de profund nu este aşa 
uşor. Trebuie să fii cu adevărat isteţ ca să ghiceşti, şi nu o poţi face 
orbeşte, ca o maşină. 


Doresc să discut acum despre arta de a ghici legi ale naturii. 
Este o artă. Cum se practică ea? Una din căile care ar putea fi sugerate 
ar fi să privim în istorie, pentru a vedea cum au făcut-o tipii ceilalţi. 
Deci să privim istoria. 

Trebuie să începem cu Newton. El s-a aflat într-o situaţie în 
care dispunea de cunoştinţe incomplete, şi a fost în stare să ghicească 
legile punând laolaltă idei care erau relativ apropiate de experiment; 
nu exista o distanţă mare între observaţii şi testări. Aceasta a fost 


prima modalitate, dar astăzi ea nu funcţionează atât de bine. 

Următorul tip care a realizat ceva măreț a fost Maxwell, care a 
obţinut legile electricităţii şi magnetismului. El a pus laolaltă toate 
legile electricităţii datorate lui Faraday şi altora de dinaintea lui, le-a 
contemplat şi a realizat că erau inconsistente din punct de vedere 
matematic. Ca să îndrepte lucrurile, a trebuit să adauge un termen 
unei ecuaţii. A făcut aceasta inventându-şi un model de pinioane şi 
ambreiaje şi alte angrenaje în spaţiu. A găsit care era legea... dar 
nimeni nu i-a acordat prea mare atenţie, pentru că nu credeau în 
rotiţele lui. Nici noi nu credem astăzi în ele, dar ecuaţiile pe care le-a 
obţinut sunt bune. Deci se poate ca logica să fi fost greşită, dar 
rezultatul a fost corect. 

În cazul relativităţii, descoperirea a fost complet diferită. Exista 
o acumulare de paradoxuri; legile cunoscute dădeau rezultate greşite. 
Acesta era un gen nou de gândire, o gândire în termeni de discutare a 
posibilelor simetrii ale legilor. Era în mod special dificil, din cauză că 
pentru prima dată se realiza cât de mult timp păruse corect ceva 
precum legile lui Newton, care totuşi, în ultimă instanţă, erau greşite. 
De asemenea, era dificil de acceptat că noţiunile obişnuite de spaţiu şi 
timp, care păreau atât de instinctuale, puteau fi greşite. 

Mecanica cuantică a fost descoperită pe două căi independente, 
ceea ce constituie o lecţie. Aici, încă o dată şi chiar într-o mai mare 
măsură, au fost descoperite experimental un număr enorm de 
paradoxuri, lucruri ce nu puteau fi explicate absolut în niciun fel prin 
intermediul a ceea ce se ştia. Nu deoarece cunoştinţele erau 
incomplete, ci pentru că erau prea complete. Preziceai că ar trebui să 
se întâmple cumva... şi nu se întâmpla. Cele două drumuri au fost cel 
al lui Schrâdinger[26], care a ghicit ecuaţia, şi cel al lui Heisenberg, 
care a argumentat că trebuie analizat ceea ce este măsurabil. Aceste 
două metode filosofice diferite au condus în final la aceeaşi 
descoperire. 

Mai recent, descoperirea legilor dezintegrării slabe, despre care 
am vorbit, cea în care un neutron trece într-un proton, un electron şi 
un antineutrin legi care încă sunt doar parţial cunoscute - se 
constituie într-o situaţie oarecum diferită. De această dată ne aflăm în 
condiţiile unei cunoaşteri incomplete, şi a fost ghicită numai ecuaţia. 
Dificultatea deosebită în acest caz a fost aceea că toate experimentele 
erau greşite. Cum să ghiceşti răspunsul corect dacă, atunci când 
calculezi rezultatul, el nu concordă cu experimentul? Îţi trebuie curaj 
să afirmi că experimentul este greşit. Am să vă explic mai încolo de 
unde provine acest curaj. 

Astăzi nu avem paradoxuri... cred. Avem aceşti infiniţi care 
apar atunci când punem toate legile laolaltă, dar cei care mătură 
gunoiul sub covor sunt atât de isteţi încât uneori pare a nu fi un 


paradox grav. Încă o dată, faptul că am descoperit toate aceste 
particule nu ne spune nimic altceva decât că ceea ce cunoaştem este 
incomplet. Sunt sigur că, aşa cum vă puteţi da seama din exemplele pe 
care vi le-am oferit, în fizică istoria nu se repetă. Motivul este 
următorul. Orice schemă - cum ar fi „gândeşte-te la legile de 
simetrie”, sau „pune informaţia sub formă matematică”, sau „ghiceşte 
ecuaţia” — este actualmente cunoscută tuturor, şi ele sunt încercate 
toate mereu. Atunci când te împotmoleşti, răspunsul nu poate fi unul 
din acestea, deoarece le vei fi încercat imediat. 

Data viitoare trebuie să existe o altă cale. De fiecare dată când 
ne blocăm cu prea multe necazuri şi prea multe probleme, este din 
cauză că metodele pe care le folosim sunt la fel cu cele pe care le-am 
mai folosit. Următoarea schemă, noua descoperire, va fi realizată într- 
o manieră complet diferită. Deci istoria nu ajută prea mult. 


Aş dori să spun câteva cuvinte despre ideea lui Heisenberg, că 
nu are rost să se vorbească despre ceea ce nu se poate măsura. Mulţi 
discută despre această idee, fără să o înţeleagă cu adevărat. Ea poate fi 
interpretată în sensul că invențiile şi construcţiile făcute trebuie să fie 
de o atare natură încât consecinţele care se calculează să poată fi 
comparate cu experimentul. Adică, să nu se calculeze o consecinţă de 
genul „un hâr trebuie să aibă valoarea de 3 mari”, dacă nimeni nu ştie 
ce este aia un hâr sau un mâr. În mod evident, aşa ceva nu ajută la 
nimic. Însă, dacă se pot compara consecinţele cu experimentul, altceva 
nu ne mai trebuie. Nu contează dacă în ghicit intervin hâri şi mari. 
Poţi introduce oricâte prostii doreşti, cu condiţia ca toate consecinţele 
să poată fi comparate cu experimentul. Acest lucru nu este totdeauna 
apreciat la justa sa valoare. Lumea se plânge adesea de extinderea 
nejustificată a noţiunilor de particulă, traiectorie etc, la nivelul 
atomic. Nu este câtuşi de puţin aşa; nu este nimic nejustificat în 
legătură cu extinderea. Este necesar şi bine să le extindem cât de 
departe putem dincolo de ceea ce ştim deja, dincolo de acele idei pe 
care le-am obţinut deja; şi chiar facem asta mereu. Periculos? Da. 
Nesigur? Da. Însă este singurul mod de a avansa. Chiar dacă este 
nesigur, este necesar să facem utilă ştiinţa. Ştiinţa este folositoare 
numai dacă ne spune ceva despre anumite experimente care nu au fost 
efectuate; dacă ne spune doar ceea ce tocmai s-a petrecut, ea nu ajută 
la nimic. Trebuie să extindem ideile dincolo de domeniul în care ele 
au fost testate. De exemplu, legea Legea Atracţiei Universale, care a 
fost elaborată pentru a înţelege mişcarea planetelor, ar fi fost fără rost 
dacă Newton s-ar fi mulţumit să rostească „pricep acum cum e cu 
planetele” şi nu s-ar fi simţit îmboldit să o verifice în privinţa atracției 
exercitate de Pământ asupra Lunii, şi dacă alţi oameni de după el nu 
ar fi spus: „poate că ceea ce ţine galaxiile laolaltă este gravitația”. 


Trebuie să încercăm asta. Aţi putea spune: „Atunci când ajungem la 
scara galaxiilor, din moment ce nu ştim nimic despre acestea, este 
posibil orice”. Ştiu, dar spiritul ştiinţei este de a nu accepta acest tip 
de limitare. Nu există o înțelegere absolută a galaxiilor. Pe de altă 
parte, dacă se admite că întreaga comportare este datorată numai 
legilor cunoscute, această presupunere este foarte limitată şi bine 
precizată, şi poate fi uşor infirmată de experiment. Ceea ce căutăm noi 
sunt tocmai astfel de ipoteze, foarte precis definite şi uşor de comparat 
cu experimentul. Rămâne faptul că modul în care se comportă până 
acum galaxiile pare să nu contrazică ipoteza. 

Vă mai pot da un exemplu, încă şi mai interesant şi important. 
Probabil că cea mai puternică presupunere singulară ce contribuie din 
plin la progresul biologiei, este aceea că tot ce pot să facă animalele, 
pot face şi atomii: că lucrurile pe care le observăm în cadrul lumii 
biologice sunt rezultatul comportării fenomenelor fizice şi chimice, 
fără „ceva în plus”. Aţi putea oricând spune: „Atunci când este vorba 
despre ființe, este posibil orice”. Asta dacă acceptaţi că nu veţi 
înţelege niciodată fiinţele. Este foarte greu de crezut că unduirile 
tentaculelor caracatiţei nu reprezintă nimic altceva decât un capriciu 
al atomilor, în acord cu legile cunoscute ale fizicii. Însă atunci când 
ele sunt investigate pornind de la această ipoteză, se pot face 
presupuneri destul de exacte în legătură cu modul lor de funcţionare. 
Astfel, se progresează mult pe calea înţelegerii. Până acum, nu s-a 
descoperit că ideea ar fi greşită... şi deci nu i-au fost retezate 
tentaculele. 


Nu este neştiinţific să ghiceşti, deşi mulţi din cei care nu 
lucrează în domeniu cred că este. Acum câţiva ani, am purtat o 
conversaţie cu o persoană fără pregătire de specialitate, pe tema 
farfuriilor zburătoare - fiind om de ştiinţă, ştiu totul despre farfuriile 
zburătoare! „Nu cred că există farfurii zburătoare”, am spus eu. Aşa 
încât interlocutorul meu a replicat: „Este oare imposibil să existe 
farfurii zburătoare? Puteţi demonstra că este imposibil?” „Nu”, am 
răspuns eu, „nu pot demonstra că este imposibil. Pur şi simplu este 
doar foarte puţin probabil”. La care el mi-a zis: „Vă purtaţi foarte 
neştiinţific. Cum puteţi susţine că este puţin probabil, dacă nu puteţi 
demonstra că este imposibil?” Dar tocmai asta înseamnă să te porţi 
ştiinţific. Ştiinţific este să afirmi ce este mai probabil şi ce este mai 
puţin probabil, şi nu să demonstrezi tot timpul posibilul şi imposibilul. 
Pentru a preciza la ce mă refer, aş fi putut spune: „Ascultă, vreau să 
zic că, după cunoştinţele mele referitoare la lumea din jur, cred că 
este mult mai probabil ca rapoartele de farfurii zburătoare să fie 
rezultatul ştiutelor trăsături iraționale ale inteligenţelor terestre, decât 
cel al unor neştiute eforturi raţionale depuse de nişte inteligente 


extraterestre”. Pur şi simplu este mai probabil, asta-i tot. Este o 
ipoteză viabilă. Şi întotdeauna noi încercăm să ghicim explicaţia cea 
mai probabilă, fără a uita că, dacă ea nu merge, atunci trebuie să 
discutăm celelalte posibilătăţi. 

Cum să ghicim ce anume să păstrăm şi la ce să renunțăm? 
Dispunem de toate aceste principii frumoase şi fapte cunoscute, dar ne 
aflăm într-un fel de impas: fie obţinem infiniţi, fie nu obţinem o 
descriere multumitoare — ceva ne scapă. Uneori aceasta înseamnă că 
trebuie să renunţăm la anumite idei; în trecut, cel puţin, s-a dovedit 
mereu că vreo idee adânc înrădăcinată a trebuit abandonată. 
Întrebarea este, ce să abandonezi şi ce nu. Să renunţi la tot este cam 
exagerat, şi nu îţi mai prea rămâne cu ce să lucrezi. În definitiv, 
conservarea energiei arată bine, şi este frumoasă, şi nu vreau să 
renunţ la ea. A ghici ce să păstrezi şi ce nu reclamă o îndemânare 
considerabilă. De fapt, s-ar putea să fie doar o chestie de noroc, şi 
doar să arate ca şi cum ar cere o pricepere deosebită. 

Amplitudinile de probabilitate sunt foarte ciudate, şi primul 
lucru care îţi vine în minte este că ideile noi şi stranii sunt în mod 
evident îndoielnice. Şi totuşi, aşa ciudate cum sunt, tot ceea ce poate 
fi dedus pornind de la ideea existenţei în cadrul mecanicii cuantice a 
unor amplitudini de probabilitate, funcţionează sută la sută, inclusiv 
pentru lunga listă de particule stranii. Ca atare, eu nu cred că vom 
conchide, atunci când vom descoperi măruntaiele din compoziţia 
lumii, că aceste idei sunt greşite. Cred că partea aceasta este corectă; 
dar prin asta, nu fac decât să ghicesc, să vă prezint modul în care 
ghicesc eu. 

Pe de altă parte, cred că teoria potrivit căreia spaţiul este 
continuu este greşită, pentru că obţinem aceşti infiniţi şi alte 
dificultăţi, şi pentru că rămânem cu întrebări referitoare la ce anume 
determină mărimea tuturor particulelor. Suspectez mai degrabă că 
ideile simple ale geometriei, atunci când sunt extinse la spaţii infinit 
de mici, sunt eronate. Aici, desigur, nu fac decât să las un loc liber, 
fără a vă spune ce este de substituit. Dacă aş face-o, aş încheia această 
prelegere cu o lege nouă. 

Unii s-au folosit de inconsistenţa totalităţii principiilor pentru a 
afirma că există doar o singură lume consistentă posibilă şi că, în 
cazul în care vom pune laolaltă toate principiile şi vom calcula foarte 
exact, nu numai că vom fi în măsură să deducem care din ele sunt cele 
viabile, dar vom descoperi şi că acelea sunt singurele principii 
posibile, dacă este ca întreaga chestiune să rămână în continuare 
consistentă. Mie aceasta îmi sună a ordine la scară mare. Eu cred că 
trebuie pornit de la considerentul că există anumite lucruri nu toate 
cele 50 de particule ciudate, ci câteva lucruri mici, precum electronii 
etc. — şi că apoi, pe baza tuturor principiilor, marile complexităţi care 


se nasc reprezintă probabil o consecinţă bine determinată. Nu cred că 
se poate obţine întregul ansamblu numai din argumente privind 
consistenţa. 

O altă problemă pe care o avem o constituie interpretarea 
simetriilor parţiale. Aceste simetrii, cum ar fi enunţul că neutronii şi 
protonii sunt aproape la fel, dar nu şi din perspectiva electricităţii, sau 
faptul că legea simetriei la reflexie este exactă cu excepţia unui singur 
gen de reacţie, sunt foarte supărătoare. Ceva este aproape simetric, 
dar nu perfect. Actualmente există două şcoli de gândire. Una afirmă 
că explicaţia este foarte simplă, că lucrul acela chiar este simetric, dar 
că apare o uşoară complicaţie care strică puţin socotelile. Cealaltă, 
care are un singur reprezentant, pe mine, spune că, dimpotrivă, 
chestiile ar putea fi complicate, şi să devină simple doar prin 
intervenţia complexităţii. Grecii credeau că orbitele planetelor sunt 
cercuri. De fapt, ele sunt elipse. Nu sunt chiar simetrice, dar sunt 
foarte aproape de a fi cercuri. 

Întrebarea este: de ce sunt ele foarte aproape de a fi cercuri? De 
ce oare sunt aproape simetrice? Din cauza unui îndelungat şi 
complicat efect de fricţiuni reciproce — o noţiune foarte complexă. Este 
posibil ca natura, în sinea ei, să fie absolut asimetrică în aceste 
privințe, dar să ajungă să arate aproximativ simetric din cauza 
complexităţii realităţii, şi astfel elipsele să arate aproape ca nişte 
cercuri. Este şi asta o posibilitate; dar nimeni nu ştie: totul este simplă 
speculație şi ghiceală. 


Să presupunem că aveţi două teorii, A şi B, care din punct de 
vedere psihologic arată complet diferit, cu concepte diferite şi aşa mai 
departe, dar că toate consecinţele calculate din ele sunt exact la fel, şi 
că ambele concordă cu experimentul. Deşi iniţial sună diferit, cele 
două teorii au toate consecinţele identice, lucru de obicei uşor de 
demonstrat din punct de vedere matematic, dacă se arată că logicile 
din cadrul lui A şi B dau mereu rezultate analoage. Să presupunem că 
aveţi două astfel de teorii; cum veţi decide care este corectă? La nivel 
de ştiinţă, nu se poate, pentru că ambele concordă cu experimentul în 
aceeaşi măsură. Deci două teorii, deşi se pot sprijini pe noţiuni 
complet diferite, pot fi identice din punct de vedere matematic, şi nu 
există nicio cale ştiinţifică de a le deosebi. 

Totuşi, din motive psihologice, pentru a ghici noi teorii, cele 
două ar putea fi foarte departe de a fi echivalente, ele născând în om 
idei diferite. Aşezând teoria într-un cadru de un anumit gen, îţi poţi 
face o idee despre ce să schimbi. De exemplu, în teoria A vă exista 
ceva care va vorbi despre un anumit lucru, şi vei putea spune: „Aici 
voi schimba această idee”. Însă ar putea fi foarte complicat de aflat 
care ar fi lucrul analog ce ar urma să fie schimbat în teoria B - ar 


putea să nu fie deloc o simplă idee. Cu alte cuvinte, chiar dacă ele, 
înainte de a fi modificate, sunt identice, ar putea exista anumite căi de 
a o schimba pe una din ele de o manieră firească, şi care să nu pară 
naturale pentru cealaltă. Ca atare, din punct de vedere psihologic, 
trebuie să avem în minte toate teoriile, şi orice fizician teoretician 
care este cât de cât priceput, cunoaşte şase sau şapte reprezentări 
teoretice diferite pentru exact aceeaşi fizică. El ştie că sunt echivalente 
toate, şi că nimeni nu va fi nicicând în stare să decidă care este 
corectă la acel nivel, dar le are în minte sperând că ele îi vor oferi 
diferite idei de a ghici. 

Aceasta îmi aminteşte de un alt aspect, acela că filosofia sau 
ideile din jurul unei teorii se pot schimba enorm de mult atunci când 
ei i se aduc modificări foarte mici. De exemplu, ideile lui Newton 
despre spaţiu şi timp erau în foarte bună concordanţă cu 
experimentul, dar, pentru a se obţine mişcarea corectă pe orbită a lui 
Mercur, care diferea foarte foarte puţin, a fost nevoie de o diferență 
enormă a caracterului teoriei. Motivul a fost acela că legile lui Newton 
erau atât de simple şi de perfecte, şi că produceau rezultate bine 
precizate. Pentru a obţine ceva care să producă un rezultat puţin 
diferit, trebuia să fie un lucru complet diferit. Atunci când enunţi o 
lege nouă, nu poţi să aduci imperfecţiuni unei chestii perfecte; trebuie 
să faci o altă chestie perfectă. Deci, ca idei filosofice, diferenţa dintre 
teoriile despre gravitație ale lui Newton şi Einstein este enormă. 

Ce reprezintă aceste filosofii? Ele 

constituie propriu-zis nişte maniere speculative de a calcula 
rapid consecinţe. O filosofie, care uneori este numită o înţelegere a 
legii, reprezintă pur şi simplu un mod în care cineva are legile în 
minte pentru a ghici rapid consecinţe. Unii au afirmat, iar în cazul 
ecuaţiilor lui Maxwell este adevărat, că „nu contează filosofia, nu 
contează nimic de genul acesta, ci contează numai să ghiceşti 
ecuaţiile; problema este doar să calculezi răspunsurile astfel încât ele 
să concorde cu experimentul, şi nu este necesar să ai o filosofie, sau o 
argumentaţie, sau cuvinte pentru acea ecuaţie”. Acest lucru este bun 
în sensul că, dacă doar ghiceşti ecuaţia, nu faci apel la prejudecăţi, şi 
ghiceşti mai bine. Pe de altă parte, poate că filosofia te ajută să 
ghiceşti. Este foarte greu de spus. 

Pentru aceia care insistă asupra faptului că singurul lucru 
important este ca teoria să concorde cu experimentul, aş dori să 
imaginez o discuţie între un astronom maya şi discipolul său. Mayaşii 
erau în stare să calculeze cu mare exactitate diferite predicții, cum ar 
fi eclipsele, poziţia Lunii pe cer, a lui Venus, etc. Totul era făcut pe 
cale aritmetică; calculau un anumit număr, scădeau altele, şi aşa mai 
departe. Nu se spunea ce este Luna. Nu se discuta nici măcar ideea că 
ea se roteşte. Pur şi simplu calculau timpul la care va fi fost lună 


plină, sau o eclipsă, sau mai ştiu eu ce. Să presupunem că un tânăr se 
duce şi îi spune astronomului: „Am o idee. Poate că lucrurile acelea se 
rotesc şi sunt ca nişte mingi de piatră, şi am putea calcula cum se 
mişcă ele într-o manieră total diferită de calcularea pur şi simplu a 
timpului la care ele apar pe cer”. „Da”, replică astronomul, „şi cât de 
exact poţi prevedea eclipsele?” „încă nu mi-am dezvoltat prea mult 
teoria”, răspunde el. Atunci astronomul îi zice: „Ei bine, noi putem 
calcula eclipsele mai precis decât poţi tu cu modelul tău, aşa că nu 
trebuie să te preocupi de această idee, pentru că, în mod evident, 
schema matematică funcţionează mai bine”. Există o foarte puternică 
tendinţă ca atunci când cineva vine cu o idee şi spune „Haideţi să 
presupunem că lumea este aşa şi pe dincolo”, ceilalţi să îi răspundă: 
„Şi ce rezultat obţii la cutare şi cutare problemă?” Iar el replică: „Încă 
nu mi-am dezvoltat suficient teoria”. Atunci ei îi zic: „Ei bine, noi ne- 
am dezvoltat-o deja pe a noastră mult mai mult şi putem obţine 
răspunsurile cu foarte mare exactitate”. Deci, este o problemă dacă să 
ne preocupăm sau nu de filosofiile din spatele ideilor. 

Un alt mod de abordare, desigur, este cel de a ghici noi 
principii. În cadrul teoriei sale asupra gravitaţiei, Einstein a ghicit, 
mai presus de toate celelalte principii, pe acela care corespunde ideii 
că forţele sunt totdeauna proporţionale cu masele. El a ghicit că dacă 
te afli într-o maşină care accelerează, nu poţi deosebi acest fenomen 
de cel de a te afla într-un câmp gravitațional. Adăugând acest 
principiu tuturor celorlalte, el a fost în măsură să deducă legile corecte 
ale gravitaţiei. Acest lucru subliniază o serie de posibile căi de a ghici. 


Aş dori acum să mă refer la alte câteva aspecte legate de 
rezultatul final. În primul rând, atunci când am terminat, şi avem o 
teorie matematică prin intermediul căreia să putem calcula nişte 
consecinţe, ce avem de făcut? Un fapt realmente uimitor. Pentru a 
determina de exemplu ce urmează să facă un atom într-o situaţie dată, 
noi concepem nişte instrucțiuni reprezentate prin simboluri scrise pe o 
hârtie, le transferăm unei maşinării care are întrerupătoare ce se 
închid şi se deschid într-o manieră complicată, iar rezultatul ne spune 
nouă ce va face atomul! Dacă felul în care aceste întrerupătoare se 
închid şi se deschid ar reprezenta un soi de model al atomului, atunci 
aş putea afirma că înțeleg, mai mult sau mai puţin, ce se întâmplă 
efectiv cu el. Găsesc că este un lucru cât se poate de uimitor faptul că, 
prin intermediul matematicii, care înseamnă pur şi simplu respectarea 
unor reguli ce nu au propriu-zis nimic de-a face cu ceea ce se petrece 
în cadrul chestiunii originare, se poate totuşi prezice ce urmează să se 
întâmple. Închiderea şi deschiderea unor întrerupătoare într-un 
calculator sunt lucruri cât se poate de diferite de ceea ce practic are 
loc în natură. 


Unul din lucrurile cele mai importante din toată afacerea asta 
cu „ghiceşte — calculează consecinţe — compară cu experimentul”, este 
să ştii când ai dreptate. Este posibil să ştii că ai dreptate cu mult 
înainte de a verifica toate consecinţele. Poţi recunoaşte adevărul prin 
frumuseţea şi simplitatea lui. Este totdeauna uşor, atunci când ai 
ghicit ceva şi ai efectuat două-trei mici calcule, să te asiguri că în mod 
evident nu ai greşit, să ştii că ai dreptate. Atunci când ai nimerit-o, 
este evident că ai nimerit-o — cel puţin, dacă ai ceva experienţă — căci 
ceea ce se petrece de obicei este că reies mult mai multe lucruri decât 
cele de la care s-a pornit. În fapt, ipoteza ta este că ceva este foarte 
simplu. Dacă nu poţi sesiza imediat că ai greşit, şi ţi-a ieşit mai simplu 
decât era înainte, atunci ai dreptate. Cei lipsiţi de experiență, cei 
bătuţi în cap, ceilalţi de felul acesta, ghicesc lucruri simple, dar pe 
care tu le vezi imediat că sunt eronate, aşa că acestea nu intră în 
discuţie. Alţii, studenţii lipsiţi de experienţă, ghicesc lucruri foarte 
complicate, care la prima vedere arată în regulă, dar tu ştii că nu sunt 
adevărate, pentru că întotdeauna se dovedeşte că adevărul este mai 
simplu decât îţi închipui. Ceea ce ne trebuie este imaginaţie, dar o 
imaginaţie într-o teribilă cămaşă de forţă. Trebuie să găsim o nouă 
perspectivă asupra lumii, care să concorde cu tot ceea ce este 
cunoscut, dar care undeva în predicțiile ei să dea altceva, căci altfel ea 
este neinteresantă. Iar în privinţa acestui altceva, ea trebuie să fie în 
concordanţă cu natura. Dacă poţi găsi orice altă viziune asupra lumii, 
care să concorde cu întregul domeniu de lucruri ce au fost deja 
observate, dar care să difere altundeva, înseamnă că ai făcut o mare 
descoperire. Este aproape, dar nu cu totul imposibil, să găseşti o teorie 
care să concorde cu experimentul pe întregul domeniu în care au fost 
verificate toate teoriile, şi care să ofere totuşi consecinţe diferite în 
vreun alt domeniu, chiar dacă se va fi dovedind că acestea nu 
concordă cu natura. Este extrem de greu să-ţi vină o idee nouă. Este 
nevoie de o imaginaţie fantastică. 

Ce se poate spune despre viitorul acestei aventuri? Ce se va 
întâmpla în ultimă instanţă? Continuăm să ghicim legi; câte legi vom 
mai avea de ghicit? Nu ştiu. Unii dintre colegii mei susţin că acest 
aspect fundamental al ştiinţei noastre va continua; însă eu cred că mai 
mult ca sigur nu o vom ţine într-o perpetuă noutate decât, să zicem, o 
mie de ani. Chestia aceasta nu poate continua la nesfârşit, astfel încât 
să descoperim mereu tot mai multe legi noi. Dacă ar fi aşa, faptul că 
ar exista atât de multe niveluri unul sub altul ar deveni plictisitor. 
Părerea mea este că ceea ce se poate petrece în viitor este fie ca toate 
legile să devină cunoscute — adică, dispunând de suficiente legi, să se 
poată calcula consecinţe care să concorde totdeauna cu experimentul, 
ceea ce ar însemna capătul liniei — fie ca experimentele să devină din 
ce în ce mai greu de realizat, din ce în ce mai scumpe, astfel încât să 


obţinem 99, 99% din fenomene, dar să mai existe totdeauna vreun 
fenomen, foarte greu de măsurat şi în dezacord cu restul, care să fie 
descoperit tocmai atunci. Şi de îndată ce va fi existând o explicaţie 
pentru acesta, să apară un altul, mereu mai rare şi mai neinteresante. 
Acesta este un alt mod de a se sfârşi, însă eu cred că, într-un fel sau 
altul, trebuie să se termine. 

Suntem foarte norocoşi să trăim într-o epocă în care încă se mai 
fac descoperiri. Este precum descoperirea Americii - nu o poţi face 
decât o singură dată. Epoca în care trăim este cea în care descoperim 
legile fundamentale ale naturii, şi ea nu va mai reveni vreodată. Este 
foarte palpitant, este minunat, dar această fervoare va trebui să se 
încheie. Desigur, în viitor vor exista alte interese. Va exista interesul 
de a lega un nivel al fenomenelor de altul, cum ar fi cel al 
fenomenelor din biologie, sau, dacă ne referim la explorări, cel al 
explorării altor planete. Însă oricum, nu va mai fi acelaşi lucru ca cel 
pe care îl întreprindem noi acum. 

Un alt fapt care se va întâmpla va fi că, în ultimă instanţă, dacă 
se va dovedi că totul este ştiut, sau dacă va deveni foarte plictisitor, 
filosofia viguroasă şi atenţia amănunţită acordate tuturor acestor 
lucruri despre care v-am vorbit, vor dispărea treptat. Filosofii care fac 
tot timpul remarci stupide nu vor mai putea fi ţinuţi la distanţă 
spunându-li-se „dacă aţi avea dreptate, am fi în stare să ghicim toate 
celelalte legi”, căci atunci când vom dispune de ele, ei vor tăbărî cu 
explicaţiile. De pildă, există mereu explicaţii privind motivul pentru 
care lumea este tridimensională. Ei bine, nu există decât o singură 
lume, şi este greu de spus dacă explicaţiile respective sunt sau nu 
corecte. La fel, dacă totul va fi cunoscut, va exista o explicaţie 
oarecare a motivului pentru care acelea ar fi legile corecte. Însă acea 
explicaţie s-ar situa într-un cadru în care noi nu am putea argumenta 
criticând că respectivul tip de raţionament nu ne permite să mergem 
mai departe. Ar avea loc o degenerare de idei exact la fel ca 
degenerarea pe care o resimt marii exploratori că se petrece atunci 
când turiştii încep să invadeza un teritoriu. 

În această epocă oamenii trăiesc experienţa unei încântări: 
imensa încântare pe care o resimţi atunci când ghiceşti cum va 
funcţiona natura într-o nouă situaţie, nemaiîntâlnită până atunci. Din 
experimentele şi informaţiile corespunzătoare unui anumit domeniu, 
poţi ghici ce urmează să se întâmple într-o regiune neexplorată de 
nimeni până acum. Este puţin diferit de explorarea obişnuită, în sensul 
că pe teritoriul deja descoperit există suficient de multe indicii pentru 
a ghici cum urmează să arate pământul nedescoperit încă. 
Întâmplător, aceste ipoteze sunt adesea foarte diferite de ceea ce ai 
văzut deja — ele înglobează o cantitate mare de gândire. 

Care-i treaba cu natura, că permite aşa ceva, că este posibil să 


ghiceşti, pe baza unei porţiuni, ce urmează să facă restul ei? Aceasta 
este o întrebare neştiinţifică: nu ştiu ce să răspund, aşa încât voi da un 
răspuns neştiinţific. Cred că este din cauza faptului că natura posedă o 
simplitate şi, în consecinţă, o mare frumuseţe. 


În curând, la Editura Pergament, în cadrul” colecţiei 
FUNDAMENTAL: 

Cu toţii cunoaştem faptul că, prin însăşi natura ei, lumina este 
incompatibilă cu ideea de repaus, de viteză egală cu zero. În plus, 
mulţi ştiu că în vid lumina se propagă cu viteza de aproape 300.000 
km/s. Deci, lumina nu are viteză nulă. 

Da... dar nu are nici 300.000 km/s! Lumina nu prezintă ceva 
care să se numească vitezăl Idee aberantă? Veţi putea decide singuri 
acest lucru, citind următorul volum. 

Richard P. Feynman face parte din acei foarte puţini fizicieni 
care, în ultimele trei-patru decenii, şi-au câştigat un loc binemeritat 
alături de marii clasici. Însă, mai mult decât atât, profesorul Feynman 
este cel care a ştiut că nimeni altul să explice pe înţelesul tuturor cele 
mai abstracte şi mai subtile aspecte ale fizicii. 

Să pătrundem în aula prestigioasei universităţi americane 
Cornell, pentru a urmări „pe viu” o serie de prelegeri despre fizică. 
Transcrierea lor reproduce cu fidelitate înregistrarea realizată cu 
această ocazie de televiziunea BBC, fără alte retuşuri ulterioare, 
tocmai din dorinţa de a păstra pe cât posibil nealterată savoarea 
spectacolului de la catedră. 

Cuceririle ştiinţei ne suscită interesul şi ne stârnesc admiraţia. 
Dar, de multe ori, în calea înţelegerii unei teorii se interpune 
necesitatea unei pregătiri de specialitate. Acest lucru îi face pe mulţi 
dintre noi să renunţe la curiozitatea ce îi animă. 

Poate fi explicată ştiinţa pe înţelesul tuturor? Răspunsul este 
afirmativ, dar cu condiţia ca expunerile să fie susţinute de cele mai 
mari somităţi în materie, singurele persoane capabile să explice 
lucrurile într-un stil accesibil. 


[ISBN (1D) C173”A5MA1”1”X Lei: 20 RON 
ISBN (13) 200. ODQ ROL* 5 m (n.t.) 


[1] Tycho Brahe, 1546-1601, astronom danez. 

[2] Johann Kepler, 1571-1630, astronom şi matematician german, asistent 
al lui Brahe. 

[3] 1,27 mm (n.t) 

[4] 5 m (n.t) 

[5] Claus Roemer, 1644-1710, astronom danez. 

[6] John Couch Adams, 1819-1892, astronom teoretician. Urbain Leverrier, 
1811-1877, astronom francez. 

[7] Henry Cavendish, 1731-1810, fizician şi chimist englez. 

[8] Baronul Ronald von Eötvös, 1848-1919, fizician maghiar. 


[9] Robert Henry Dcke, fizician american. 

[10] Legea lui Coulomb (n.t.) 

[11] În mod riguros, mai trebuie înpărţit la 2, dar pentru scopul 
demonstraţiei acest lucru este neesenţial. (n.t.) 

[12] James Clerk Maxwell, 1831-1879. Primul profesor de fizică 
experimentală de la Cambrige. 

[13] Paul Dirac, fizician britanic, laureat al Premiului Nobel pentru fizică în 
1933, împreună cu Schrödinger. 

[14] Herman Weyl, 1885-1955, matematician german. 

[15] James Clark Maxwell, 1831-1879, primul profesor de fizică 
experimentală de la Cambridge. 

[16] Jules Henri Poincaré, 1854-1912, om de ştiinţă francez. 

[17] Jean Bernard Léon Foucault, 1819-1868, fizician francez. 

[18] Philip Morisson, profesor de fizică american, 1964, BBC-1, serialul de 
televiziune „Stofa din care sunt făcuţi atomii”. 

[19] Tsung-Dao Lee şi Chen Ning Yang, fizicieni chinezi, laureaţii Premiului 
Nobel în 1957. 

[20] To spin (engl.) = a învârti pe loc (n.t.) 

[21] Principiul al Doilea al termodinamicii. (n.t.) 

[22] Fred Hoyle, astronom britanic de la Cambridge. EdvinSalpeter, fizician 
american de la Cornell University. 

[23] Dimitri Ivanovici Mendeleev, 1834-1907, chimist rus. 

[24] Maria Mayer, fizician american, premiul Nobel pentru fizică în 1963; 
din 1960, profesor de fizică la Universitatea California. Hans Daniel Jensen, 
fiyician german, premiul Nobel pentru fizică; din 1949, director al Institutului 
de Fizică Teoretică de la Heidelberg. 

[25] Hideki Yukawa, fizician japonez, director al Institutului de Cercetări în 
Domeniul Fizicii Fundamentale, din Kyoto; Premiul Nobel pentru fizică în 1949. 

[26] Erwin Schrödinger, fizician teoretician austriac, premiul Nobel pentru 
fizică în 1933, alături de Paul Dirac. 


